
Pratarmė 


Maloniam skaitytojų dėmesiui skiriamos knygelės 
idėja atsirado dėl dviejų priežasčių. Su pirmąja su- 
sidūriau rašydamas „Dausas“. Religijų istorijos po- 
žiūriu išdėstyta lietuvių tautosakos medžiaga aiškiai 
liudijo, kad lietuvių ir baltų religinėje tradicijoje eg- 
zistuoja tam tikrų lūžių pėdsakai: vienus eschatolo- 
ginių įvaizdžių kompleksus keitė kiti, tačiau pačios 
perėjimo akimirkos, remiantis vien tautosakine me- 
džiaga, nepavyko aptikti. Sovijaus mitas ir iš dalies 
Šventaragio legenda dar „Dausose“ buvo įterpti tarp 
eschatologinių įvaizdžių sluoksnių kaip jų slinktį įga- 
linantys ar paskatinantys religinių iniciatyvų atspau- 
dai. Todėl, nors ši knygelė — savarankiška studija, 
kartu ji yra tarsi antroji „Dausų“ dalis. 

Antroji priežastis — mano gilėjantis įsitikinimas, 
kad baltų religija nėra monolitinė sistema, egzista- 
vusi „nuo - iki“. Baltų religijos kaitos pėdsakai dar 
prieš keliolika metų leido tyrinėtojams pastebėti tam 
tikrą „religinių reformų“ tikimybę (N. Vėlius, J. Trin- 
kūnas, V. Toporovas). 


Tačiau, remiantis vien tautosaka, šių reformų rasti 
nepavyks, bent jau šiuo metu egzistuojančių meto- 
dologijų pagalba. Folkloro analizė leidžia išskirti tam 
tikrus medžiagos sluoksnius, kurie yra ganėtinai au- 
tonomiški, ir nekyla abejonių, kad vieni jų archaiš- 
kesni už kitus. Jų chronologinio išdėstymo proble- 
mas mėginau spręsti „Dausose“, tačiau šios palengva 
susiformavo į atskirą temą - baltų religijų reformas. 

Šioje knygelėje aptariamos trys pagrindinės refor- 
mos jokiu būdu nereiškia, kad tai galutinis jų skai- 
čius. Jos tiesiog yra geriausiai pastebimos. Malalos 
kronikos vertimo intarpas, S. Grunau kronika, Lietu- 
vos metraščio legendinės dalies elementai rodo, kad 
baltų religinės tradicijos posūkio akimirkas užfiksavo 
mitai ar legendos; šį religinių lūžių atspaudą mitinėje 
bei legendinėje tradicijoje ir pamėginau atsekti. 

Tačiau tai nereiškia, kad pastarasis darbas išsemia 
visas legendinės baltų tradicijos religines prasmes ar 
bent didesniąją jų dalį. Mano siekis buvo daug kuk- 
lesnis — mėginau parodyti, kad prūsų bei lietuvių 
legendos mena senųjų religijų posūkius. Todėl ši 
knygelė nepretenduoja į visuminę legendų religinio 
turinio analizę. Geriausiu atveju tai tik kuklus reli- 
ginės legendų interpretacijos bandymas. 

Vis dėlto drįsčiau tikėtis, kad „Baltų religinės re- 
formos“ drauge su „Dausomis“ pradeda spręsti baltų 
religijų istorijos periodizavimo problemas. 

Už pagalbą nuoširdžiai dėkoju dr. Norbertui Vė- 
liui, suteikusiam vertingų konsultacijų ir patarimų; 
ypač vaisingas jo siūlymas panagrinėti Sovijaus mito 
archaiškąsias šaknis, žengtelėti už baltų - slavų ir 

netgi indoeuropiečių mitologijos rėmų. Dėkoju Bonos 
universiteto profesoriui, dr. Udo Arnoldui, sudariu- 
siam man galimybę stažuoti Bonoje ir pasitikrinti 
daugybę prielaidų, kurios, jei ne Vokietijos bibliote- 
kos ir prof. dr. Arnoldo konsultacijos, taip ir būtų 
likusios prielaidomis. Esu dėkingas Bonos universi- 
teto Religijotyros seminaro vadovui, prof. dr. H.J. 
Klimkeitui, leidusiam man pasinaudoti Seminaro 
biblioteka ir iš esmės pritarusiam mano siūlomai 
Grunau kronikos religinio turinio interpretacijai. 

Taip pat turiu pridurti, kad nuodugniau pasido- 
mėti prūsiškųjų legendų religinėmis prasmėmis ma- 
ne paskatino Vytautas Ališauskas. 

Šiandien knygos atsiradimas nepaprastai priklauso 
nuo aplinkos; už tai, kad pastaroji pernelyg netrukdė 
šios studijėlės rašymui, dėkoju tėvams ir žmonai 
Auksuolei, padėjusiai man ir kai kuriais bibliografi- 
jos klausimais. Be jos pasišventimo ši knyga būtų pa- 
sirodžiusi daug vėliau. 

Mokslinės studijos publikacija atskiru leidiniu yra 
sudėtingas dalykas. Esu dėkingas „Tauros“ leidyklai, 
leidžiančiai mano knygą: leidyklų, drįstančių leisti 
mokslines knygas, šiais laikais nėra gausu, ir „Taura“ 
išties pateisina savo pavadinimą. 


Sovijaus religinė reforma 


Sovijaus mitas ir jo tyrinėjimų 
apžvalga 


Antiochijoje, VI amžiaus antrame trečdalyje, Jonas 
Malala sudarė pasaulio kroniką (chronografiją), api- 
mančią laikotarpį nuo legendinių Egipto istorijos iš- 
takų iki paskutiniųjų Bizantijos imperatoriaus Justi- 
nijono valdymo metų (563). Ankstyvaisiais viduram- 
žiais Bizantijoje bei jos kultūrinės bei politinės įtakos 
zonose ši kronika buvo labai populiari. Žinoma, kad 
presbiteris Grigorijus išvertė ją į slavų kalbą bulgarų 
kunigaikščiui Simeonui (893-927); pastarasis verti- 
mas mūsų dienų nepasiekė, tačiau kai kuriuos jo ele- 
mentus perteikė XIII amžiaus rusų metraštininkai 
(pavyzdžiui, juo naudojosi Nestoras). 1261 m. Vakarų 
Rusijoje nežinomas dvasininkas šią kroniką išvertė į 
rusų kalbą. Nepasitenkinęs joje buvusiomis žiniomis, 
nuo savęs jis įterpė kai kuriuos, daugiausia slavų mi- 
tologiją liečiančius, dalykus. Tačiau viename intarpe 
randame svarbią žinią apie baltuose paplitusio miru- 
siųjų deginimo papročio atsiradimą. Taip mus pasie- 
kė Sovijaus mitas, be galo svarbus senosios lietuvių 
bei baltų religijos suvokimui. Žemiau pateikiu Mala- 
los kronikos intarpo vertimą (vertė B. Savukynas ir 
J. Tumelis)!: 

Pasakojimas apie tokį pagonišką paklydimą, kad jie 
Sovijų dievu vadina 

Sovijus buvo žmogus. Pagavęs laukinį šerną, 
išėmęs iš jo devynias blužnis, jis davė jas iškepti 
savo pagimdytiesiems. Tiems jas suvalgius, supy- 
ko ant gimusių iš jo. Mėgino jis nueiti į pragarą. 
Pro aštuonerius vartus negalėjo, pro devintus savo 
norą patenkino per savo pagimdytąjį, tariant sūnų. 
Broliams supykus ant jo, išsiprašė jų: nuėjęs su- 
ieškosiu savo tėvą, ir atėjo į pragarą. O tėvui su 
juo pavakarieniavus, padarė jam guolį ir pakasė jį 
žemėje. Rytą paklausė jį, jiedviem atsikėlus: ar gerą 
atilsį turėjai. Tas jam sudejavo: ak! kirminų ir rop- 
lių užėstas buvau. Vėl rytojaus dieną padarė jam 
vakarienę ir įdėjo į medžio kamieną (medį), ir pa- 
guldė jį. Rytą paklausė jį, ir tasai tarė: bičių ir dau- 
gybės uodų suėstas buvau, aiman, kaip sunkiai 
miegojau. Vėl rytojaus dieną padarė didžiulį ug- 
niai laužą ir užkėlė jį ant ugnies. Rytą paklausė jį: 
ar gerai pailsėjai, o tasai jam tarė: kaip kūdikis lop- 
šy saldžiai miegojau. 

O didis šėtoniškas paklydimas, kuris įvestas į 
lietuvių giminę, ir jotvingius, ir prūsus, ir jemą, ir 
lybius, ir daugelį kitų kalbų (giminių), kurios sovi- 
ca vadinamos ir (kurios) mano, kad jų sielų vedlys 
į pragarą esąs Sovijus, buvęs Abimelecho laikais, 
ir šiandien savo mirusius kūnus degina laužuose, 
kaip Achilas ir Eantas ir visi kiti helenai. Šitą pa- 
klydimą Sovijus įvedė, kad jie aukotų nelabiesiems 
dievams Andojui ir Perkūnui, tariant griausmui ir 


Žvorūnai, tariant kalei, ir Teliaveliui kalviui, nu- 
kalusiam jiems saulę, kuri šviečia Žemėje, ir už- 
kėlusiam jiems ant dangaus saulę. Šitas nelabas 
paklydimas atėjo pas juos iš helenų. O metų nuo 
Abimelecho ir nuo nelabojo Sovijaus gausios gi- 
minės iki šių metų, kuriais pradėjome rašyti šią 
knygą, yra 3000 ir 400 ir 40 ir 6 metai. 


Yra ir kiek besiskiriantis, vėlyvesnis nuorašas, kuria- 
me priduriama, jog tasai paprotys buvęs Lietuvoje 
dar Vytauto laikais, nes jo pačią po mirties sudegino 
Ariogaloje, be to, minėtame nuoraše kiek kitaip in- 
terpretuojama viena svarbi mito vieta: mirusysis ant- 
rą sykį guldomas į „medinę skrynią“, o ne dedamas 
Ą medį'?. 

Sovijaus mitas susilaukė tyrinėtojų dėmesio. Bene 
daugiausia pastangų jie padėjo, mėgindami išsiaiš- 
kinti patį Sovijaus vardą. E. Kunikas Sovijaus varde 
įžiūrėjo aramėjišką ar slavišką Pietų Arabijos dievy- 
bės Sabi ar Sobi perdirbinį; jo manymu, šis vardas 
bei pats Sovijaus mitas būtų giminingas sakmės apie 
paukštį feniksą variantui, pasak kurio feniksas savo 
mirusį tėvą iš Laimingosios Arabijos perneša į He- 
liopolį, Saulės miestą Egipte, idant čia jį palaidotų, 
t. y. sudegintų“. Šį „orientalinį“ atspalvį, aiškiai pa- 
stebimą Malalos kronikos intarpe, A. J. Greimas aiš- 
kina kaip intarpo autoriaus siekį per Artimųjų Rytų 
kultūrinėje tradicijoje aptinkamus Saba, Sabi vardus 
pagoniškąjį Sovijų įterpti į bizantiškosios kronikos 
kultūrinį kontekstą“. Tai visiškai įtikėtina, pastaroji 
„Orientalinė“ Sovijaus kilmės versija galėtų būti juo- 

lab pagrįsta, prisiminus, kad toje pačioje Pietų Arabi- 
joje ikiislaminės religijos žynys buvo vadinamas šavi, 
o vienas šių visuomenėje labai aukštą rangą turėjusių 
žynių epitetų —- „sielų teisėjai“? - gali būti gretinamas 
su Sovijaus funkcijomis. Jau W. Mannhardto veikalo 
redaktoriai atkreipė dėmesį į trakų Dionizo vardą 
Savazios ar Sabazios, o orgiastinių Savazios misterijų 
pašvęstieji vadinti Saboi. Savazios kulto centras buvo 
Mažoji Azija, iš čia jis pasiekė graikus, per kuriuos 
paplito visoje Romos imperijoje“. Prie šios paralelės 
mes dar grįšime Sovijaus mito analizės pabaigoje, kol 
kas galime priminti ir šumerų religijos Mėnulio dievą 
Su'en',- o Mėnulio vaidmuo senojoje mirties ir at- 
gimimo mitikoje labai žymus. 

W. Mannhardto nuomone, galimos ir lietuviškos 
Sovijaus kilmės versijos“; šitokį požiūrį grindė dar 
J. Basanavičius, nurodęs, jog Sovijus, arba lietuviškai 
— Savis, turėtų būti identiškas su tokiais šių dienų 
vardais kaip Savas, Savukas, Savukaitis, Sabis, Sabo- 
nis ir kt.? Šią versiją išplėtojo ir originaliai pagrindė 
N. Vėlius, siūlydamas Sovijų kildinti iš šaknies sav- 
(sva-), „kuri, ko gero, reiškia „savas“ ir buvo varto- 
jama pažymėti asmenims, kurie ką nors patys iš sa- 
vęs padaro, išranda, sukuria...“!?. Šią mintį N. Vėlius 
iliustruoja panašių prūsų mitologijos personažų var- 
dais, kildinamais iš svais + brat (Iszwambrato, 
Szwaybrotto, Swaisbrati); plg. indų Svajambhuva —- 
vienas iš Manu vardų, slavų Svarogas!!. 

Mažesnio populiarumo susilaukė Chantepie de 
La Saussaye redaguotoje religijų istorijoje pateikti 
A. Brūcknerio mėginimai Sovijų sieti su archaiškais 

baltiškais kiaulės, paršo vardais, plg. sen. liet. sava 
„Kiaulė“, prūs. seweynis „kiaulių tvartas“, lat. suvens 
ir sivens „paršas“. A. Brūckneris nurodo ir kelis baltų 
vietovardžius bei asmenvardžius: Soben, Schoben, 
galbūt čia derėtų ir 1406 m. paminėtas Sogobrost, 
1376 m. užrašytas pelkės pavadinimas Sovospanien, 
1294 m. paminėtas Sowetin arba iš 1219 m. mus 
pasiekęs lietuvių kunigaikščio vardas Plikosowa. Ten 
pat pateikiamas ir vienas XV šimtmečio lenkų dainos 
fragmentas, kuriame sakoma, kad prūsai šv. Vaitiekų 
(Adalbertą) nužudė „prie Sovos“ („niewierni Pruso- 
wie zabili go przy Sowie“)!2. Norėtųsi atkreipti dėme- 
sį į tai, kad A. Brūckneris pirmasis pastebėjo per- 
spektyvią galimybę Sovijaus mito paralelių ieškoti 
Tibete, tačiau, deja, apsiribojo užuomina, kad Tibete 
žinoma panaši pasaka?“?, nenurodydamas, kur jis 
tokią pasaką aptikęs. 

Pastaruoju metu greta Sovijaus etimologijos iš in- 
doeuropietiškų Saulę nusakančių šaknų *saue- (*sū— 
*sue-) * Sovijaus vardas kur kas dažniau bandomas 
kildinti iš šauti, plg. šova „anga, skylė medyje“. 1979 
m. šį variantą per savo paskaitas Vilniaus universi- 
tete pasiūlė A. J. Greimas, vėliau šitokią interpretaciją 
paskelbęs specialioje Sovijaus mito studijoje!?. Pana- 
šias išvadas prieina ir V. Toporovas, nuosekliausiai 
šio ritualinio indoeuropiečių vardo rekonstrukciją iš- 
dėstęs pastarųjų metų darbuose““. Pagal jį, Sovijaus 
vardas sietinas su žodžiais „šauti“, „šovėjas“, t. y. So- 
vijus-Šovėjas būtų šventikas, žynys, svarbiausias lai- 
dojimo ritualo asmuo, kuris pašauna lavoną į ugnį 
ant laidotuvių laužo. 

Sovijaus mitą tyrinėjo ir šios knygos autorius". 

Atrodo, šiuo metu tenka pripažinti, kad etimolo- 
gijos pačios savaime nepaaiškina Sovijaus mito. Tą 
pastebi A. J. Greimas, neslėpdamas savo nusivylimo 
etimologų „nesidomėjimu, ieškant teonimo kilmės, 
visų pirma Sovijaus mitinėmis funkcijomis, jo veiklos 
semantiniu kontekstu“!ė. Norėtųsi pridurti — ir reli- 
gijų istorijų kontekstu. Tik suvokę, kurioje baltų re- 
ligijų istorijos „vietoje“ yra Sovijaus mitas, galėtume 
kalbėti apie jo semantiką, o etimologijas, ko gero, rei- 
kia atidėti daug vėlesniems laikams: jų per daug, kad 
visos būtų teisingos, o antra vertus, kiekviena pa- 
kankamai pagrįsta, kad ją būtų galima lengva ranka 
atmesti. 


Nuvertintos hierofanijos 


Sovijaus mitas kalba apie nepaprastai svarbų religijų 
istorijos įvykį — mirusiųjų deginimo papročio atsi- 
radimą, lydimą tam tikrų, gal net esminių pokyčių 
panteone. Todėl jo analizė turi prasidėti nuo mito 
„Ąterpimo“ į religijų istorijos išklotinę, nuo jo vietos 
religijų istorijos procesuose paieškų. Tai galėtų pa- 
vykti išsiaiškinus, kaip ir kokias šventybės raiškos 
formas Sovijaus mitas nuvertina ir kokias - teigia. 
Sovijaus mitas užsimena apie kai kuriuos senosios, 
„ikisovijinės“ religijos ritualus, visų pirma tai laido- 
jimo būdų kaitos istorija, mite nupasakojama pirmo- 

sios ir antrosios nakties įvykiais. Sovijaus laidojimas 
žemėje ir kėlimas į medį atspindi senųjų laidojimo 
būdų kaitą dar iki degintinio laidojimo atsiradimo: 
mitas tarsi sako, jog ankstesnis buvo laidojimas že- 
mėje, kurį pakeitė kėlimas „į medį“. Laidojimo ritualo 
hierofanija ypač svarbi, nes joje koncentruojasi visos 
religijos esmė. Sovijus paneigia abu laidojimo būdus, 
drauge paneigdamas ir dvi ištisas religijos epochas,- 
vis dėlto atmintis apie jas Sovijaus mite išliko. 


Laidojimas Žemėje 


Žemėje laidota nuo seniausių laikų: matyt, pasitikint 
žemės regeneruojančia galia, mirusysis ir buvo jai pa- 
vedamas. Pažymėtina, kad nuo pat paleolito mirusie- 
ji žemėje laidoti suriesti. Priimta manyti, jog suriesta 
mirusiojo padėtis, primenanti embriono padėtį gim- 
doje, liudija atgimimo viltį“?, o konkrečiai - tikėjimą 
atgimimu naujame kūne, t. y. metempsichoze ar re- 
inkarnacija?" 

Šitoks tikėjimas priklauso Deivės Motinos religijos 
epochai. Neabejotinas Deivės Motinos ryšys su amži- 
nojo sugrįžimo įvaizdžiu“! ypač suaktualėja, jai reiš- 
kiantis specifiniu Žemiškuoju savo aspektu (Terra 
mater). Deivė Motina, garbinta nuo vėlyvojo paleo- 
lito laikų („venerų“ statulėlės), senosiose mitologijose 
dažniausiai buvo tapatinama su žeme. Laidojant že- 
mėje, negyvėlį patikėdavo šios Deivės globai. Deivė, 
turinti didžiulę kuriamąją, gimdančiąją galią, turėjo 
rūpintis mirusiųjų atgimimu, o jų „„mbrioninė“, suri- 

esta padėtis reiškė laikiną žmogaus grįžimą į nuolat 
gimdančias Deivės įsčias. 

Laidojimas suriestoje padėtyje buvo išplitęs beveik 
visose neolito pabaigos ir ankstyvosiose žalvario kul- 
tūrose?2. Suriestus mirusiuosius laidojo ir indoeuro- 
piečiams priskiriamoje virvelinės keramikos kultū- 
roje, ir substratinėse kultūrose, kurias asimiliavo 
indoeuropiečių gentys, pavyzdžiui, Narvos kultūroje 
(Nidos gyvenvietė, II tūkstm. pr. Kr.) kūnai irgi lai- 
doti tokioje pačioje „miego“ padėtyje??. 

Tokį būdą pakeitęs deginimo paprotys baltų že- 
mėse atsirado 1300-1200 m. pr. Kr.2* Kai kur toks lai- 
dojimas išlieka net iki VI a. pr. Kr.2, tačiau tuo metu 
jis aiškiai reliktinis ir menkesnio masto. 

Atrodytų, laidojimo žemėn hierofaniją Sovijaus re- 
liginė iniciatyva turėjo nuvertinti ne vėliau kaip XIII 
a. pr. Kr.: būtent šiuo metu laidojimus suriestoje pa- 
dėtyje pakeičia degintiniai laidojimai. 


Laidojimas medžiuose 


Laidojimo medyje hierofanija Sovijaus mite nuverti- 
nama antrąja: kaip ir laidojimas Žemėje, Sovijaus ne- 
patenkina ir kėlimas medin. Tačiau ką gi galėtų 
reikšti gan paslaptingas išsireiškimas „dėjo į medžio 
kamieną (medį)“ ir kokią laidojimo tradiciją jis ati- 
tinka? 

Laidojimas Žemėje ar mirusiojo sudeginimas jokių 
keblumų nekelia. Tačiau „kėlimo medin“ jau nesu- 
prato vėlesnysis Malalos kronikos vertimo perrašinė- 

tojas, kuris jam neaiškų išsireiškimą „vložiše v drevo“ 
pakeitė „vložil ego v skriniu drevianu“, tai reiškia: 
„Ądėjo jį į medinę skrynią“. W. Mannhardtas šią vie- 
tą verčia „in einem Baumstamm“, „Baumstamm“ su- 
prasdamas kaip iš medžio kamieno išskobtą karstą — 
panašiai, kaip būdavo daromi aviliai?. Ši įmanoma 
interpretacija vis dėlto mūsų atveju neišlaiko kriti- 
kos, nes „vložiše v drevo“ pažodinis vertimas yra 
„Ądėjo į medį“, o lietuvių papročių aprašymuose dar 
galima aptikti užuominų apie kadainykštį laidojimą 
medžiuose. Jėzuitas J. Lavinskis XVIa. užsimena, kad 
lietuviai aukštaičiai savo mirusių nekrikštytų vaikų 
kartais nekasa į žemę, o kelia juos į liepas; kai ku- 
riose Aukštaitijoje sekamose pasakose vaizduojama, 
kaip mirę žmonės ar jų kaulai keliami į medžius?ė. 

Tokia laidojimo tradicija baltų žemėse turėjo būti 
žinoma. Baltų gyventose teritorijose aptinkami „an- 
triniai palaidojimai“, atlikti ne tuoj po mirties, o tra- 
dicijos nustatytą mirusiųjų šventės dieną. Palaikus 
iki šios nesyk gan tolimos dienos saugodavo nepa- 
laidotus. Galbūt ši diena sutapo su „Vėlių Velykomis“ 
ar „Žaliuoju Četvergu“, kai, pagal ilgą laiką Lietuvoje 
išlikusį įsitikinimą, mirusieji, išklausę paskutiniųjų 
šioje žemėje Mišių, visam laikui išeina iš šio pasaulio. 
Tokio saugojimo pėdsakas galėtų būti ir netvarkingas 
kaulų subėrimas kapavietėje??. Galimas dalykas, prieš 
subėrimą palaikai galėjo kurį laiką būti laikomi me- 
dyje. Geležies amžiuje Lietuvoje ir rytų baltuose nu- 
manoma buvus savitą mirusiųjų deginimą: sudegintų 
numirėlių kaulų neužkasdavo žemėn, o laikydavo 
virš jos tam tikruose įrenginiuose??. Šiuo aspektu įdo- 

mus prūsų žodis enkopts „palaidotas“, primenantis 
liet. kopti „ipti'?!, taigi, jį galima sieti su palaidojimo 
„škeliant“, „įlaipinant“ aukštyn tradicija, plg. prūsų 
enlaipints - „priartintas“, „pašvęstas“ (krikščioniškuo- 
se tekstuose)*?. Galiausiai tiesioginės žodžių „į medį“ 
interpretacijos naudai bylotų ir tai, kad Sovijus an- 
trąją naktį skundžiasi buvęs sukandžiotas uodų ir bi- 
čių. Jei jis išties būtų palaidotas „medinėje skrynioje“, 
šis fragmentas liktų nesuprantamas. 

Sovijaus mitą dar mena lietuvių raudos: „O kur aš 
tave dabar dėsiu? Pakasiu — supūsi, pakabinsiu — 
sudžiūsi, numesiu į patvorėlę - šuneliai suės.“ An- 
trasis motyvas primena palaidojimą „ore“ - pakabi- 
nant, iškeliant į viršų. Be to, šioje raudoje atsispindi 
ta pati dar Sovijų kankinusi trijų laidojimo būdų pro- 
blema. 

Įdomu, kad dalį Sovijaus mito, tiesa, jau įausto į 
pasaką, išlaiko anglų tradicija. Pasakos „Anglijos ka- 
ralius ir trys jo sūnūs“ herojus trijų senelių paeiliui 
guldomas miegoti —- pirmąją naktį per jį šliaužioja vi- 
sokios rupūžės ir gyvatės, antrąją —- jį kandžioja ir 
gelia, o trečiąją naktį jis miega kietai ir atsibunda žva- 
lus?4. 

Panašu, kad Sovijaus mitas turėjo prototipą tarp 
indoeuropiečių mitų. Bet kokiu atveju nekyla abejo- 
nių, kad laidojimas „medyje“ ar panašus būdas baltų 
žemėse buvo žinomas. Tačiau „kėlimo į medį“ tra- 
dicija čia aptinkama tik atskirais atvejais, tai greičiau 
ne vientisa „kėlimo“ sistema, o jos nuotrupos, jau se- 
naisiais laikais besireiškiančios tik epizodiškai. 

Laidojimas medyje dažniau aptinkamas tarp Sibiro 

tautų. Savo mirusiuosius jos laidoja tiek ant specia- 
lios pakylos, tiek medyje (medžio viršūnėje ar šako- 
se). Taip kartais elgiasi Abakano totoriai; sagajiečiai 
kelia ant šakų arba slepia drevėse mirusių naujagi- 
mių kūnus. Sojotai panašiai laidoja šamanus, buriatai 
- žaibo nutrenktuosius*?. Laidojimą ant specialios pa- 
kylos (aranga) sagajiečiai ir kalarai laikė ypač gar- 
binga laidojimo forma - jos nusipelno tik šamanai, 
„Aidieji vyrai“, „garbingi seniai“““. Jakutai iki priim- 
dami krikštą mirusiuosius laidodavo siaurose dėžėse, 
kurias kabindavo ant medžių ar dėdavo ant pakylų, 
vadinamų arangas arba arakas. Vietoj karsto jie nau- 
dodavo ir išskobto medžio kamieną*?. Pastaroji aplin- 
kybė gal paaiškintų ir dvi Malalos kronikos intarpo 
versijas: „įdėjimą į medį“ ir į „medinę skrynią“ - gal- 
būt vienas variantas neatmeta kito galimybės. Vis 
dėlto toks kėlimas į medį pačiose ankstyviausiose 
formose tikriausiai buvo atliekamas be skrynios ar 
skobtinio karsto: šiandien kai kurie tyrinėtojai mano, 
kad panašiai laidojant, t. y. lavonus vienaip ar kitaip 
paliekant atviroje vietoje, oras ir vabzdžiai sunaikin- 
davo minkštuosius audinius, o žemėje laidota tada, 
kai telikdavę kaulai*?. 

Kaip matome, „kėlimo viršun“ tradicija yra pakan- 
kamai gaji ir paplitusi. Kaip ir laidojimo žemėje, taip 
ir ši hierofanija aktualizuota labai ilgai. Jau vien todėl 
galima teigti, kad abi ankstesniąsias hierofanijas pa- 
naikinęs Sovijaus žygis buvo labai radikalus. 

Pirmieji žmonijos istorijai žinomi žemdirbiai, taip 
vadinamieji natufiečiai (nuo Vadi-an-Natuf Palesti- 
noje), jau laidojo dviem būdais - suriestus kūnus ir 

vien tik mirusiųjų kaukoles*?. T. y. jau civilizacijos 
apyaušryje koegzistavo du laidojimo būdai, o tai liu- 
dija, kad būta tam tikros hierofanijų slinkties. Mes 
nepajėgiame atsekti, kada įvyko šis poslinkis, kada 
atsirado naujoji, „kita“ laidojimo galimybė. Atrodo, 
naująją hierofaniją irgi sąlygojo tam tikra religinė ini- 
ciatyva, koks nors Sovijaus pirmtakas, kurio žygis at- 
liepė ar bandė atliepti kažkokį šventybės poslinkį; ta- 
čiau Sovijaus epochoje šie abu būdai jau buvo netin- 
kami. 

Pirmojo laidojimo būdo „nepatogumas“, neabejoti- 
nai jaustas ir iki Sovijaus, archainėse epochose buvo 
taisomas kitu laidojimo būdu - mirusiojo kėlimu į 
viršų (tačiau laidojimo žemėje vis dėlto nebuvo atsi- 
sakyta). Atrodo, kad prieštaros tarp šių dviejų laido- 
jimo būdų neatsirado dėl tos pačios priežasties, dėl 
kurios Sovijaus iniciatyva atsisakė jų abiejų drauge. 
Šios dvi hierofanijos siejosi su tuo pačiu jas apspren- 
dusiu Deivės Motinos kultu. 

Mirusiojo kėlimą į viršų sąlygoja tikėjimas, kad 
mirusiojo kūnas suteršia žemę, Terra mater, todėl jo 
negalima nei palikti ant žemės, nei juo labiau pakasti. 
Laidojimas „viršuje“, matyt, siejasi su kiek vėlesne 
Deivės Motinos kulto forma, kuomet Deivė ar Žemė 
Motina tampa stipriai tabuizuota. Taip galėjo atsitikti 
žemdirbystės užuomazgose, suvokus ryšius tarp ap- 
vaisinimo ir gimdymo, kai neritualizuotas kasimasis 
žemėn buvo traktuojamas kaip incestas ar bent jau 
Žemės Motinos žeidimas. Samojedai manė, kad lai- 
dojant kasti žemę giliau nei iki kelių — nuodėmė“. 
Lamaistai tebeprašo Žemės leidimo iškasti kapą, nes 

kasant Žemė yra pažeidžiama; jos atsiprašo, jai auko- 
ja*!. Lamaistai savo mirusiuosius atiduoda sudraskyti 
paukščiams ir žvėrims, manydami, kad šie doruosius 
sudrasko greitai, o nedorėlių neliečia, be to, tuose 
kraštuose žmonės tiki, kad kuo greičiau jų miręs gen- 
tainis bus sudraskytas, tuo sėkmingiau jis atgims*2. 
Galimas dalykas, kad mirusiojo atidavimas paukš- 
čiams ir žvėrims yra vėlesnė Tibete praktikuoto mi- 
rusiojo kūno padalijimo forma. 

Tačiau ir kai miruoliai keliami aukštyn (t. y. ati- 
tenka vabzdžiams, paukščiams ir žvėrims), ir tada, 
kai jų minkštieji audiniai sunaikinami kitais būdais, 
mirusiųjų palaikai būdavo kasami žemėn, kai iš jų 
telikdavę kaulai. Abu laidojimo būdai prasmingi tik 
tuo atveju, jei jie orientuojami į Deivės Motinos (Že- 
mės Motinos) kultą. Kiek galima spręsti, šias jo hie- 
rofanijas ir nuvertino Sovijus: šitaip Deivės Motinos 
kultas prarado eschatologinę savo turinio dalį. 


Šernas 


Sovijus sumedžioja (pagauna) laukinį šerną: nuo šios 
akimirkos ir prasideda siužetas. Tokia mito pradžia 
toli gražu neatsitiktinė. Šerno figūrėles Tacitas aisčių 
gentyse mini I a.: jos neabejotinai turi kultinę prasmę 
ir turėtų būti sietinos su tų pačių Tacito aisčių gar- 
binta Dievų Motina. 

Šerno vaizdinys labai sudėtingas ir komplikuotas; 
tyrinėtojai šiuo metu jį aiškina gan prieštaringai“. Ta- 
čiau atrodo, kad šernas priklauso Deivės Motinos se- 
mantiniam laukui“. Tą patvirtintų ir kitų tikėjimų 

pavyzdžiai: budistų panteono deivė Mariči — Deivė 
Motina - važinėja, įsikinkiusi į savo vežėčias septynis 
šernus, o pati vaizduojama su kiaulės galva“. Gali- 
mas ir V. Ivanovo bei V. Toporovo siūlymas į Sovi- 
jaus sumedžiotą šerną žiūrėti kaip į Saulės zoomor- 
finį įkūnijimą““, tačiau ir šiuo atveju reiktų atsiminti 
archaišką Saulės kaip Deivės Motinos hipostazės 
įvaizdį. 

A. J. Greimas šerną interpretuoja kaip ankstesnio- 
sios religijos fazės atstovą. Tokioje religijoje ypač ryš- 
kūs, dominuojantys turėjo būti Motinos Žemės ir 
primityvaus chaoso pradai“. Tai visiškai pagrįstas 
teiginys, tačiau vargu ar galima sutikti su tyrinėtojo 
nuomone, kad šernas — tai „nugalėtas priešas“, „au- 
tentiškas Sovijaus priešas“*ė, kurį nugalėdamas Sovi- 
jus šitaip nutraukia ryšius su senąja religija. Ryšių 
nutraukimas su archaiškąja sistema Sovijaus mite 
akivaizdus, tačiau ypatingas šerno chtoniškumas, 
įjungiantis jį į Žemės Motinos ir Deivės Motinos se- 
mantinį lauką, vis dėlto nereiškia, jog šerno nukovi- 
mas būtų opozicijos Deivei išraiška. Priešingai, šis 
veiksmas greičiau priklauso archainiam aukojimo 
Deivei Motinai ritualui. Šernas nukaunamas ne tam, 
kad būtų sunaikintas kaip priešininkas,- tokiam aiš- 
kinimui mitas neduoda pagrindo,- o tam, kad būtų 
paaukotas Deivei, nes dievybei paprastai aukojamas 
būtent jos gyvūnas. 

Vargu ar remiantis šerno sumedžiojimu galima 
abejoti Sovijaus lojalumu archainei religijai: šerno nu- 
kovimas yra tik tokį lojalumą patvirtinančio auko- 
jimo ritualo dalis. 


24 


Tačiau paradoksaliausiu būdu šerno hierofanija 
priklauso prie Sovijaus nuvertintųjų. Deivės Motinos 
religijoje nuo seniausių laikų šerno hierofanija aptin- 
kama pakankamai dažnai, ji netgi būtų viena pasto- 
viausių. Sovijaus reforma tiesiog negalėjo jos nenu- 
reikšminti. 

Laidojimo ritualų nureikšminimas, kaip minėta, 
panaikino Deivės Motinos religijos eschatologinį tu- 
rinį. Tačiau šios hierofanijos buvo nureikšmintos nu- 
kovus šerną — pastarasis aktas kažkokiu būdu tapo 
pirmuoju smūgiu Deivės tradicijai, nors vargu ar bu- 
vo tyčinis. 

Šerno nukovimas, jo ruošimas, aukojimas yra cent- 
rinė mito ašis — nuo jos viskas ir prasideda. Pažvel- 
kime, kas šiuo metu vyksta. 

Sovijus, matyt, turintis žynio kvalifikacijas, ruošia- 
si kažkokiai svarbiai aukai, susijusiai su Deivės Moti- 
nos kultu. Aukojamas šernas; tam tikras jo dalis turi 
suvalgyti patys aukotojai. Tuo ritualas išbaigiamas. 
Tačiau atsitinka nenumatytas dalykas — Sovijaus sū- 
nūs suvalgo šerno blužnis, ir Sovijui jų nelieka. Taigi, 
Sovijus iškrenta iš ritualo: jį suorganizavęs, sume- 
džiojęs šerną, paruošęs jo kepimą, t. y. palikęs sū- 
nums tik technines smulkmenas, jis pats nesudaly- 
vauja apeigose, o sūnūs suryja šerno blužnis, tikriau- 
siai turėjusias ypatingą ritualinę reikšmę. Taip prasi- 
deda Sovijaus tragedija: jis lojalus Deivei Motinai, 
tačiau dėl sūnų apsileidimo ritualo užbaigti jam ne- 
pavyksta. Sovijus iškrenta iš sankcionuoto santykio 
su Deive Motina ir patenka už jos religijos erdvės, 
religine prasme prasmegdamas niekur. Juk senosiose 

aukojimo praktikose žinota, kad aukotojui nesuval- 
gius aukojamojo gyvulio arba jo dalies, auka nebus 
priimta. Mite pabrėžiama blužnų reikšmė - jos devy- 
nios, šis sakralinis skaičius nurodo šerno ypatingu- 
mą, stebuklingumą. Kažkodėl jų suvalgymas be galo 
svarbus — apgautam Sovijui nebelieka jokios kitos 
išeities, tik „nueiti į pragarą“, t. y. žemėje jis nebegali 
toliau gyventi pilnaverčio gyvenimo, jam belieka 
transcenduotis. Tačiau transcendavimasis be galo su- 
dėtingas - iškritęs iš Deivės Motinos erdvės, Sovijus 
nebegali kliautis jos eschatologija, atrodo, garantavu- 
sia atgimimą čia — metempsichozę ar reinkarnaciją. 
Tą jis suvokia ne iš karto. Jo lojalumas Deivei reiškia- 
si ir toliau, po nepavykusios aukos: Sovijus mėgina 
laidotis žinomais, sankcionuotais būdais, bet jam ne- 
pavyksta; neramus jo miegas, išvertus iš mito kalbos, 
reiškia mirusiojo blaškymąsi, trumpai tariant - sugrį- 
žinėjimą, vaidenimąsi ir pan. Vėl kartojasi šermenys 
(„vakarienė“), vėl jis laidojamas — tačiau neįmanoma 
nieko pakeisti. Šerno hierofanija Sovijui nebegalioja 
— nebegalioja ir abi ankstesnės eschatologinės hiero- 
fanijos. 


Aktualizuotos hierofanijos 


Sovijaus žygio metu į pasaulį veržiasi nauja šven- 
tybė, atsiranda naujos hierofanijos. Jos nėra ankstes- 
niųjų hierofanijų interpretacija — jos iš principo yra 
naujos. Sovijaus - religinio pirmeivio, įsteigėjo atveju 

susiduriame su pirmosiomis, aną, pirmapradę stei- 
ginio akimirką atsiradusiomis ar atrastomis, hiero- 
fanijomis. Mitas, pats būdamas sankcionuotos veik- 
los ir elgesio provaizdis, negali nurodyti kitų, patį 
duotąjį mitą pagrindusių reikšmių; priešingai, jei jų 
ir būta, mite jos būsiančios kruopščiai užmaskuotos 
arba visiškai panaikintos. Todėl, šnekant apie Sovi- 
jaus mitą, negalime pasakyti, ar, tarkime, mirusiųjų 
deginimo ar „pragaro“ hierofanija buvo pirmapradė 
paties Sovijaus veiksmo metu,- mitas neleidžia kal- 
bėti apie jo paties įtvirtinamų hierofanijų „istoriją“, 
jis pats yra tos istorijos pradžia ir pabaiga, jis pats 
sukuria hierofanijas ir per ritualą įgalina santykį su 
jomis. Kalbant apie nuvertintas hierofanijas, buvo 
galima svarstyti jų tarpusavio santykį laike, konsta- 
tuoti jas esant ankstesnes nei jas pakeisiančios hiero- 
fanijos. Jų nuvertinimo aktas kartu nuvertino ir jų 
kadainykštį vertingumą pagrindusius mitus - taip 
šie mitai išnyko (galimas dalykas, jie tebeegzistuoja 
pasakose, tačiau mes jų nebegalime išskirti). Nuver- 
tintos hierofanijos jau gali būti aiškinamos kaip turė- 
jusios istoriją (jokiu būdu ne turinčios), kaip turėju- 
sios vertę, bet ją praradusios. Šis turėjimo — prara- 
dimo santykis, išreiškiamas „nuvertinimo“ terminu, 
tam tikra prasme gali būti aiškinamas kaip konkre- 
čios hierofanijos istorija. Tačiau hierofanijos, apsi- 
reiškiančios steiginiuose, iš principo negali turėti is- 
torijos. Todėl Sovijaus mito atveju negalima klausti 
apie jame pasireiškusių hierofanijų „priešistorę“ ir 
atitinkamai apibrėžti jas kaip naujai įvertintas hiero- 
fanijas. Toks klausimas visiškai pagrįstas bus tada, 

kai kalbėsime ne apie religinį steiginį, o apie religi- 
nes reformas (t.y. kažko jau esančio per-formavi- 
mus). Sovijaus mite įtvirtinamos hierofanijos paties 
mito atžvilgiu yra absoliučiai pirmapradės. Klausi- 
mas apie jų preegzistenciją, kaip minėta, negalimas, 
atitinkamai negalima šių hierofanijų apibrėžti kaip 
nuvertintų ar naujai įvertintų. Mes nežinome, ar, tar- 
kime, mirusiųjų deginimo hierofanija jau egzistavo 
iki Sovijaus mito, tačiau net ir žinodami negalėtume 
savo žinojimu pasiremti nagrinėdami šią hierofaniją 
Sovijaus mito kontekste, nes tokiu atveju mitą, prie- 
šingai jo prigimčiai, nagrinėtume kaip istorinį pada- 
vimą ar nuorodą į kitą, dar ankstesnį mitą. Todėl, 
vengiant terminologinės painiavos, Sovijaus mito tei- 
giamos hierofanijos bendriausia prasme bus įvardin- 
tos neutraliai, ne aksiologiniu, bet funkciniu aspektu, 
t. y. kaip aktualizuotos hierofanijos. 

Antra vertus, negalima užmiršti, kad hierofanijos 
reiškiasi religijų istorijoje — čia ir yra jų vieta; tačiau 
ne istorija apsprendžia hierofanijas, o neredukuoja- 
mos hierofanijos — istoriją. 


Ugnis 


Tai bene svarbiausia Sovijaus mite apsireiškusi hie- 
rofanija. Be galo komplikuota Sovijaus situacija iš- 
sprendžiama tik per ugnį. Sovijus, sudegintas laido- 
tuvių laužo ugnyje, sakosi miegojęs saldžiai it kū- 
dikis lopšyje, t. y. jis atranda išeitį į naują, beprece- 
dentinę, už Deivės Motinos religijos plytinčią kitą re- 
liginę erdvę. Kitaip tariant, Sovijus, atsidūręs kitoje 

religijoje, patekęs į kitą santykį su transcendentiniu 
veiksniu, galbūt dar neaptikęs tos religijos savybių, 
atrado šio naujojo santykio eschatologinį turinį (o gal 
kol kas tiktai formą), besireiškiantį ugnies hierofa- 
nija. 

Kokį realų poveikį Sovijaus, nenurimstančio net 
po dviejų palaidojimų, pomirtiniam likimui galėjo 
turėti palaikų sudeginimas? 

Deivės Motinos religijoje pomirtinį atgimimą gar- 
antavo mirusiojo pavedimas Deivei (pakasant palai- 
kus žemėje ar paliekant juos paukščiams bei žvė- 
rims). Velionis, vienu ar kitu būdu atiduotas nuola- 
tiniam Deivės gimdymo ir regeneravimo vyksmui, 
vėlei neišvengiamai atgimdavo tarsi į gimdą implan- 
tuotas embrionas. Tačiau šią darnią nuolatinio mir- 
ties virsmo į naują gyvybę sistemą suardo Sovijaus 
precedentas. Sovijus neišbaigia ritualo ir, praradęs 
sankcionuotą santykį su Deive Motina, nebegali at- 
gimti. Jo siela lieka prikaustyta prie mirusio kūno, 
kurio Deivė nebeįstengia priimti kaip vieno iš dau- 
gelio embrionų, ir todėl Sovijus pasmerkiamas neapi- 
brėžtą laiką tūnoti greta savo palaikų. 

Sovijaus kūno sudeginimas buvo radikalus spren- 
dimas: kūno nebeliko, ir Sovijaus vėlė tapo laisva. 
Kitaip jam tikriausiai būtų tekę ilgą laiką praleisti 
prie yrančio kūno. Evenkai tik visai neseniai prarado 
tikėjimą, kad tol, kol kūnas nesuiręs ir kol iš jo nelikę 
gryno skeleto, kūniškoji siela ben turi būti netoli mi- 
rusiojo palaikų“. Šią problemą geriausiai galėjo iš- 
spręsti ugnis — būtent naikinančiąja ugnies galia pa- 
sitikėję graikai manė, kad ugnis išlaisvina sielą nuo 

kūno —- sudegus kūnui, sielos su šiuo pasauliu jau 
niekas nebesieja“?. Sovijus pasirinko kelią, vedantį 
per ugnį,- tai iš esmės indoeuropietiškas šios prob- 
lemos sprendimas. Tuo tarpu egiptiečiai susitaikė su 
šia sielos prikaustymo prie kūno situacija ir suge- 
bėjo, tegu ir hipertrofuotai bei paradoksaliai, išnau- 
doti jos ypatumus. Pastebėję tam tikrą sielos priklau- 
symą nuo kūno, jie pasistengė sukurti kuo geresnį 
„gyvenimą“ palaikams juos balzamuodami. Mirusiojo 
sielos dalys ba ir ach nuolat palaikė ryšį su balza- 
muotais kūnais, iš kurių jos gaudavo sau reikalingos 
energijos; šią papildomai teikė ir atitinkami nekro- 
kulto ritualai. 

Galimas dalykas, kad ugnis, kurią pasirinko Sovi- 
jus, ne tik sunaikino jo kūną ir jį išlaisvino, bet ir 
atvedė Sovijų į kitą pasaulį. Indai tikėjo, kad Agni 
kaip sielos vedlys per ugnį mirusįjį palydi į kitą pa- 
saulį?!; su kylančiais laidotuvių laužo dūmais miru- 
siojo kelionę siejo kuršiai?2, nuo laidotuvių laužo to- 
kia kelionė prasidėdavo ir prūsuose“?. Kol kas nesigi- 
lindami į klausimą, ar ugnies hierofanijoje Sovijus 
įžvelgė kokį nors konkretų asmenį (kaip indai joje 
įžvelgė Agni), galime konstatuoti, kad laidotuvių 
laužas baltų ir kitų indoeuropiečių kultūrose buvo 
suvokiamas kaip velionio starto aikštelė, jo kelionės 
pradžia. Sovijaus sudeginimas, įgalinęs jį iškeliauti 
(gentiečių akimis — „užmigti“), reiškė visišką pasive- 
dimą ugnies hierofanijai. 

Ugnyje pasireiškė naujas sacrum, nesutampantis 
su Deivės Motinos semantiniu lauku. Deivė nesi- 
reikšdavo per ugnį. Ugnis negimdė, ji naikino ir 

keitė. Kaita apskritai yra priešinga Deivės Motinos 
religijai, užsiskliaudžiančiai gyvybės cikle: augime, 
žydėjime ir vytime. Deivės Motinos religijoje buvo 
neįmanomas naikinimas, neįmanoma istorija, bet ko- 
kia kryptinga, laisva kaita. 

Ugnies hierofanija, kuriai save pavedė Sovijus ir 
per kurio veiklą ji apsireiškė, iš esmės įgalino kaitą 
ir bet kokią istoriją. Kultūra, kurioje ugnis apsireiškė 
kaip hierofanija, jau nebegalėjo likti Deivės Motinos 
religijos nulemta ciklinė, ribota žmonių bendrijos ke- 
lionė ratu drauge su visa gamta ir kosmosu - bepras- 
miška kelionė. 


Riba 


Mite ji žymima „devintųjų vartų“ vaizdiniu. Sunkia- 
me kelyje „į pragarą“ Sovijui tenka skverbtis per aš- 
tuonerius vartus, ir tik per devintuosius jam pasiseka 
įeiti vidun. Apie pačius vartus dar kalbėsime vėliau, 
o kol kas pakaks apsiriboti vartų kaip hierofanijos 
interpretacija. 

Tai riba tarp dviejų pasaulių, žemiškojo ir kažko- 
kio kito, kurį metraštininkas šifruoja „pragaro“ ter- 
minu. Deivės Motinos epochoje, vyraujant metem- 
psichozės bei reinkarnacijos ciklams, tokios ribos ne- 
galėjo būti, nes nebuvo ir kito pasaulio. Pomirtinis 
pasaulis sutapo su žemiškuoju, ir miręs Žmogus at- 
gimdavo čia pat, augalu, gyvūnu ar kokiu kitu gam- 
tos kūnu. Deivės Motinos religijos eschatologiniame 
turinyje vyravo gyvybės išlaikymo, gyvenimo per vis 
naujus gimimus idėja. Mirtis buvo ne riba, nuo ku- 

rios prasidėdavo naujas gyvenimas, o tiesiog grįži- 
mas į pirminę būklę, į gemalo stadiją, po kurios vėl 
būdavo gimimas - aukščiausias šio ciklo taškas, mir- 
tis, sutapo su gimimu, t. y. mirties nebuvo. 

Todėl nebuvo ir transcendentinės ribos sąvokos. 
Be to, Deivės religijoje ir pats ribos įvaizdis negalėjo 
turėti religinės prasmės: Deivei reiškiantis esminiu, 
gimdančiuoju, aspektu kaip Žemei Motinai, šioje 
raiškoje žmogus nepatirdavo ribos tarp sakralaus ir 
profaninio pasaulio. Žemė buvo absoliučiai sakrali 
kaip Žemė Motina, ir šiame sakralume nebuvo įtrū- 
kio, ribos, leidžiančios žmogui įžengti į profaninę, 
pasaulietinę, savo (o ne Deivės) erdvę. Ribos nebūta 
ne tik horizontalioje plokštumoje: net vertikalų dan- 
gaus ir žemės nuotolį naikino horizontas (suvokia- 
mas ne kaip riba, o atvirkščiai - kaip žemės ir dan- 
gaus jungtis) ir nuolatiniai ritualai, primenantys 
kadainykštę žemės ir dangaus vienovę. Deivei pri- 
klauso viskas —- ir pasaulis, ir visi jo esiniai. Ribos 
hierofanija išsyk naikina Deivės hierofanijas, todėl ri- 
ba gali būti tik absoliučiai kito sacrum išraiška. 

Tiek ugnies, tiek ribos hierofanijos, išreikšdamos 
visai ką kitą nei Deivė Motina, neigė Deivės religiją 
ir ardė ją vien pačiu savo egzistavimo faktu. Deivės 
religijos žmogus, pažinęs ribos hierofaniją, pažinda- 
vo ir sakralinės erdvės įtrūkį, prieštaraujantį Deivės 
religijos esmei. Už šio įtrūkio Deivės nebebuvo. 


„Pragaras“ 


Malalos kronikos intarpo autorius pasaulį, į kurį at- 

vyko Sovijus, vadina pragaru (ad). Šis įvardijimas 
nėra labai informatyvus: gausios biblinės bei antiki- 
nės citatos, aptinkamos šiame intarpe, leistų manyti 
jog metraštininkas pragaro terminą pavartojo grei- 
čiau antikine Hado prasme, Hadą tam tikru aspektu 
tapatindamas su krikščioniškuoju pragaru, t. y. po- 
mirtine nusidėjėlių bausmės vieta. 

Tačiau tai jau vėlesnė Sovijaus atrastojo pomirtinio 
pasaulio charakteristika. Pačiam Sovijui tai nebuvo 
pragaras, jis atsidūrė pasaulyje, kuriame jautėsi pa- 
kankamai gerai, nes apsiėmė į jį vesti ir kitus miru- 
siuosius. Funkciškai Sovijus atitiktų indų Jamą, ta- 
pusį „pirmu mirtinguoju““*, kuris „praėjo kelią per 
greituosius vandenis, parodė daugeliui kelią, pirma- 
sis žinojo kelią, kuriuo turėjo eiti mūsų tėvai“. Čia, 
toje naujoje erdvėje, Jama renka mirusiuosius į naują 
bendriją, kurioje jiems lemta gyventi amžinai?*. So- 
vijaus ir Jamos pasaulis — vieta, į kurią transcenduo- 
jama žemiškoji egzistencija ir kultūra, o ne specifinė 
pomirtinės bausmės vieta (tokie bausmės pragarai 
buvo žinomi ir indams, ir baltams, tačiau kitados, 
matyt, galėjo funkcionuoti ir vieno pomirtinio pasau- 
lio įvaizdis). 

Deivės Motinos religija nepažinojo pomirtinio pa- 
saulio, nes pomirtinė egzistencija tęsėsi žemėje, čia 
pat, kur ir ankstesnis gyvenimas. Kultūra negalėjo 
būti transcenduojama, nes tiesiog nebuvo vietos, į 
kurią ją pavyktų pratęsti; ji tegalėjo būti rituališkai 
atkartota, todėl ištisos kartos gyveno iš esmės už is- 
torijos ribų. 

Sovijaus įsteigta religija atvėrė naują dimensiją — 

transcendentinį pasaulį, kuris Žmogiškajai kultūrai 
suteikė perspektyvą ir galimybę išeiti iš užburto 
gamtos ciklo, istorijos galimybę. Sovijaus žygdarbio 
esmė ta, kad jis atrado anksčiau nė nenumanytą tran- 
scendenciją, užstotą nuo pasaulio imanentiškos Dei- 
vės Motinos. 


Miegas 


Suriestą mirusiųjų padėtį senuosiuose palaidojimuo- 
se galima aiškinti ir kaip atsiradusią iš miego, už- 
migimo vaizdinių. Ši interpretacija nė kiek nepriešta- 
rauja labiau paplitusiai mirusiojo grąžinimo į embri- 
oninę padėtį versijai - užmigimo, miego metaforoje 
glūdi pabudimo vaizdinys, senojoje kultūroje galėjęs 
būti labai artimas gimimo vaizdiniui. Be to, embri- 
ono ir miegančio žmogaus padėtis būna panašios. 

Sovijus siekia „ramaus miego“ - tai netobula meta- 
fora, kurią sąlygojo būtinumas kalbėti tradiciniais, 
įprastais vaizdiniais, o su mirtimi mite susieti būtent 
miego vaizdiniai (Sovijaus epochoje tai nebuvo vien 
tik eufemizmas). Dar Homeras, vaizduodamas Hadą, 
mirusiųjų šešėlius apibūdina sapno metaforomis 
(„„„atsiskyrus vėlė kaip sapnas kokis plazdena“ —- 
Odisėja XI, 223; plg. 205-210). Miego metafora ski- 
riama gyviesiems. Jei gyvųjų atžvilgiu mirusysis ra- 
miai „užmiega“ (t. y. nesiblaško, nesugrįžinėja, ne- 
siskundžia), vadinasi, jis patenkintas savo pomirtine 
būkle. Sovijus ir praneša tai. Tačiau miegas —- tik ši- 
fras šiai būklei nusakyti. Joje Sovijus aktyviai veikia 
— veda pas save mirusiuosius. 

Drauge miegas — tai transcendencijos patyrimo bū- 
das; daugelis religijų kalba apie bendravimą su die- 
vybe sapno metu. Įdomi ir J. Basanavičiaus prielaida, 
esą sūnus su Sovijumi kalbėjęsi per sapną““. 

Taigi, pranešdamas apie transcendenciją, Sovijus 
praneša ir apie bent vieną jos patyrimo būdą. 


Sovijaus mitas kaip hierofanija 


Sovijaus mite apreikštos hierofanijos visiškai negožia 
galimybės patį mitą suvokti kaip hierofaniją, t. y. 
šventybės apsireiškimo būdą. Mite pasirodančios 
šventybės struktūrinis aspektas (greičiau - šios šven- 
tybės pasirodymo struktūrinis aspektas) galėtų būti 
specialaus tyrimo objektu. Mūsų atveju reikšminga 
tai, kad mito kaip hierofanijos įsitvirtinimas kultū- 
roje bei religijoje gali būti nagrinėjamas pakankamai 
vienareikšmiškai, nes gerai žinomi mito poveikio re- 
ligijai ir kultūrai aspektai. 

Šis poveikis visų pirma pasireiškia, konkrečiam 
mitui kaip hierofanijai tapus tam tikro ritualo mode- 
liu: mite glūdinčios prasmės ritualo metu skleidžia- 
mos į kultūrinę erdvę (senosiose kultūrose iš esmės 
sutapusia su religine erdve), o tuo atveju, kai mitas 
sutampa su tuo metu aktualiausia hierofanija,- taip 
buvo ir ritualizuojant Sovijaus mitą,- per mito hie- 
rofaniją kultūron įterpiamos konkrečios į ją bylojan- 
čios šventybės apraiškos. Mite aptinkamos hierofani- 
jos (ugnies, ribos, transcendentinio pasaulio ir t. t.) 
įprasminamos, atkuriant šį mitą ritualo metu - degi- 
nant mirusįjį, o kadangi ritualas veikia ir jį atliekantį 

asmenį, pastarasis atranda mite apreikštų hierofanijų 
teigiamas prasmes. Mirusiųjų deginimo ritualas, pa- 
remtas Sovijaus mitu, įteisina kultūroje visas mite 
slypinčias hierofanijas. Suprantama, šitoks įteisini- 
mas pavyksta tik tada, kai pats mitas esamai kultūrai 
yra hierofanija. 

O tai, kad jis buvo hierofanija, rodo jo ritualizavi- 
mas mirusiųjų deginimo paprotyje: galimas dalykas, 
tai buvo ne vienintelis ritualizavimo atvejis, tačiau 
apie tai kalbėsime kitame skyriuje. 


Sovijaus mitu grindžiamos kultūros 
teorinis modelis 


Sovijaus mitas yra labai svarbus: juo besiremianti 
kultūra įgyja galingą eschatologinių vaizdinių kom- 
pleksą, o eschatologinis religijos turinys yra pagrin- 
das visai šios religijos sąlygotos kultūros orientacijai. 
A. J. Greimas visiškai teisingai pastebi, jog „laidojimo 
apeigos - tai religijos pradžia ir branduolys“*?. Todėl, 
žinant eschatologinį religijos turinį, visiškai įmano- 
ma modeliuoti jo įtaką kultūrai, suprantama, tikintis 
ne galutinai ir vienareikšmiškai atkurti realiai funk- 
cionavusią kultūrą, o tik siekiant nustatyti tokios 
kultūros įmanomos egzistencijos rėmus ir orientyrus. 

Sovijaus mitas, kaip religinis įvykis, įsiterpia tarp 
Deivės Motinos religijos epochos ir naujų, per ugnies 
hierofaniją apsireiškiančių sakralinių veiksnių įsivy- 

ravimo laikmečio. Mus domina būtent šių naujų hie- 
rofanijų įsiveržimo į pasaulį rezultatai. 


Sakralinio ir profaninio pasaulio atskyrimas 


Sovijaus mite apreikštos „pragaro“ ir ribos hierofani- 
jos rodo, kad kultūrinėje erdvėje įgyvendinami šiuo 
mitu besiremiantys ritualai projektuoja transcenden- 
tinį pasaulį, tam tikros ribos atskirtą nuo žemiškojo. 
Ši riba vaizduojama kaip be galo sunkiai įveikiama 
kliūtis, kurią peržengti tegali tokie kultūriniai did- 
vyriai ar netgi pusdieviai kaip Sovijus. 

Tuo būdu įtvirtinamos dvi iš principo skirtingos 
erdvės: žmonių pasaulio - apčiuopiamai reali, žemiš- 
ka, daiktiška erdvė ir transcendentinė erdvė, į kurią 
kultūrinio didvyrio vedami panyra mirusieji ir iš ku- 
rios reiškiasi transcendentiniai veiksniai. Šis dviejų 
sferų principas per savotišką dialektiką projektuoja- 
mas į žemiškąjį pasaulį, kuriame atitinkamai įžvel- 
giame sakralinę ir profaninę (pasaulietinę) erdves. 
Sakralinė erdvė suprantama kaip transcendentinio 
veiksnio manifestacijos vieta. Tai gali būti šventykla, 
šventas gojus, šventas akmuo, šventas laukas, esmin- 
gai besiskiriantys nuo paprastos, profaninės patalpos 
ar vietos, pavyzdžiui, nuo ūkinio pastato, paprasto 
miško, akmens, lauko. Pagal lietuvių tikėjimą, išli- 
kusį iki XVII a., į šventą gojų negalima nė kojos įkel- 
ti, jame negalima nė šakelės nulaužti - kitaip žmogus 
už tai užmoka savo sveikata, krenta jo gyvuliai, ne- 
dera javai ir pan.5* Šventų medžių bei gojų garbinimą 
mini popiežius Inocentas III savo 1199 m. bulėje“?, 

Petras Dusburgietis“ ir kiti autoriai. Tokie tikėjimai 
visiškai suprantami: žmogaus egzistenciją palaiko jo 
santykis su transcendentiniu veiksniu, su sacrum, 
suvokiamu kaip transcendencijos nuoroda bei mani- 
festacija. Ypatingos šventos vietos ir yra ne kas kita 
nei hierofanijos, tam tikroje teritorijoje įvykęs „sac- 
rum įsiveržimas“, išskiriantis ją iš supančios aplinkos 
ir paverčiantis ją kokybiškai kitokia“!. Jei ši sacrum 
įsiveržimo vieta, konkreti hierofanija, pažeidžiama 
(tarkime, šventame gojuje nulaužiama šakelė), pažei- 
džiamas ir žmogaus santykis su jį palaikančia trans- 
cendencija - žmogus pats ją uždengia ir dėl to nu- 
kenčia. 

Sacrum proveržiai, hierofanijos, leidžia orientuotis 
visiškai vienalytėje erdvėje, kurioje nėra jokio atra- 
mos taško. Hierofanija nustato absoliučiai „pastovų 
tašką“, vidurį, nuo kurio gali prasidėti kryptinga ori- 
entacija ir veikla“?. 

Deivės Motinos epochoje hierofanijų ir profaninio 
pasaulio skirtis nebuvo ryški. Visa žemė buvo sakra- 
li, ji visa tam tikra prasme buvo hierofanija - tačiau 
šis sacrum, besireiškiantis „visame kame“, neleido 
laisvai veikti. Žemdirbystė, žemės turtų išgavimas, 
iš dalies netgi medžioklė galėjo pažeisti gamtą kaip 
ištisinę Deivės Motinos hierofaniją, ir visos šios ūkio 
šakos galėjo egzistuoti tik pakankamai siaurame lau- 
ke - kaip religiniai, itin ritualizuoti aktai. Netgi žem- 
dirbystė galėjo atsirasti kaip grūdų aukojimas Dei- 
vei, tokiu būdu ir žemės ūkio užuomazgos buvo 
ritualizuotos. Kalendorinės šventės dar ilgai išlaikė 
tam tikrus Deivės Motinos - Žemynos atsiprašymo 

momentus. Kai kurių tyrinėtojų manymu, atsiran- 
dant žemės ūkio kultūrai, sukultūrinti augalai bei 
prijaukinti gyvuliai laikyti šventais (plg. nuomonę, 
kad javus imta kultivuoti ne tiek dėl duonos, kiek 
dėl sakralinę prasmę turinčio alaus). Jie teturėjo kul- 
tinę reikšmę. Pasak religijotyrininko U. Manno, „gy- 
vulių domestikacija ir javų auginimas... priklausė ri- 
tualinei sferai““*. Į hierofaniją įterpto žmogaus veikla 
buvo labai apsunkinta. Jis veikė tik per ritualą, laisvo 
elgesio galimybės realiai nebuvo. Jis negalėjo žengti 
žingsnio, kuris nebūtų sankcionuotas. Todėl bepre- 
cedentinis Sovijaus palaikų sudeginimas ir buvo toks 
svarbus. Nuolatinių precedentų pasaulyje beprece- 
dentinis įvykis pats tampa precedentu. Mirusieji 
imami deginti Sovijaus pavyzdžiu. Vis dėlto tai - jau 
naujas mitas, kodavęs naujų hierofanijų galimybę. 
Sovijaus Žygis nuvertino senąją visa apimančią Dei- 
vės Motinos hierofaniją, ji pradėjo pleišėti; tačiau 
svarbiausias plyšys — tai ribos hierofanija, atskyrusi 
Deivę Motiną, imanentišką šiam pasauliui, ir trans- 
cendentinę erdvę. Sovijaus Žygis parodė, kad pagrin- 
dinis sacrum raiškos šaltinis — ne žemė ir jos daiktai, 
o transcendencija; žemiškajame pasaulyje pasirodan- 
čios hierofanijos, visų pirma ugnis, yra užpasaulinio 
sacrum proveržiai, o ne imanentiškas ir universalus 
Žemės Motinos šventumas, kuris, beje, reiškėsi per 
visiškai ugniai priešingą žemės ir vandens pradų 
simboliką. 

Deivės epochoje pasaulio sakralioji dalis nepalygi- 
namai persvėrė profaniškąją, tuo tarpu Sovijaus Žžy- 
gis atvėrė atvirkštinės proporcijos galimybę. Žemės, 

augalų, gyvūnų sakralumas nebuvo panaikintas vie- 
nu ypu - tiesiog atsirado absoliučiai sakralaus pasau- 
lio desakralizacijos galimybė. Šis procesas archainėse 
kultūrose galiausiai išvirto į tokį reiškinį kaip tote- 
mizmas, t. y. sakralizuoti buvo tik vienos rūšies gy- 
vūnai ar augalai, kiti buvo atiduoti žmogaus profani- 
nei sferai. Atitinkamai siaurėjo ir pačios žemės sakra- 
lumas - visų pirma plečiantis žmogaus ūkinei veik- 
lai. Minėtuose liudijimuose iš baltų religijos bei jos 
nuosmukio laikmečio susiduriame būtent su atskirų, 
konkrečių šventų gojų, laukų, akmenų ir t. t. garbini- 
mu, vadinasi, su paskutine gamtos desakralizacijos 
stadija. Desakralizacijos procesas pastebimas dauge- 
lyje kultūrų: pavyzdžiui, graikai šventų gojų garbini- 
mą palengva keitė vieno konkretaus medžio kultu““, 
kiniečiai desakralizaciją pasuko kiek kita kryptimi — 
jie sutraukė kosmosą į mažus darželius“, t. y. abso- 
liučiai sakralus pasaulis buvo modeliuojamas minia- 
tiūrose, o realiajame pasaulyje vyko intensyvi desa- 
kralizacija, Rytų šalyse nepasibaigusi iki šiol (plg. sa- 
kralinį gamtos meditavimo aspektą; dzenbudizmą). 

Būtent šiuo — pasaulio desakralizavimo - aspektu 
ir galima apibūdinti bendrąjį Sovijaus mito apspręs- 
tos kultūros horizontą,- konstatuojant, kad nuo So- 
vijaus prasidėjo gamtos nušventinimas. Savo ruožtu 
hierofanijos tapo transcendentinio, o ne imanentinio 
sacrum proveržio vieta. 

Sovijaus žygis išlaisvino erdvę žmogiškajai kultū- 
rinei veiklai. Galimas dalykas, kurį laiką žmogaus 
kultūrinė veikla apskritai sutapo su desakralizacijos 
procesu. 

Žmogus transcendencijos akivaizdoje 


Riba, atskyrusi transcendentinį ir žemiškąjį pasaulį, 
ėjo ne per toliausiai nuo žmonių sodybų ir ko gero 
nesyk buvo tapatinama su horizonto linija, tolimo 
miško siluetu, upe ir pan. Taip pagal Sovijaus mitą 
modeliuotos lietuvių pasakos nurodo, kad „pragaras“ 
yra netoli nuo žmogaus gyvenamosios sodybos: kaž- 
kur pamiškėje rūksta — tai ir pekla (LTR 42/5/), „čia 
tuoj už krūmelių ir pekla“ (LTR 687/23/), tiesa, kar- 
tais aplink pragarą plyti „didelės balos“ (LTR 552/ 
19/), didelė pustynė, baisios pelkės, tyrai (LMD I 
1000/674/), iki pragaro einama „laukais, miškais“ 
(LTR 422/143/). Visos šios nuorodos ženklina žmo- 
gui įprastą aplinką, tiesa, esančią kiek tolėliau, link 
horizonto. 

Anas pasaulis, plytintis už ribos, yra sakralus: at- 
vykėliai iš ten laikomi transcendencijos pasiuntiniais 
ir tampa netgi tam tikromis hierofanijomis, plg. lie- 
tuvių svečio sampratą. Iš ten pat gali atvykti ir Die- 
vas — jis ateina kaip senelis. Tačiau transcendencijos 
samprata archainėse epochose buvo ambivalentiška: 
iš anapus pasirodydavo ir demoniškos būtybės. To- 
dėl lietuviai velnią vaizdavosi kaip vokietuką ir buvo 
įsitikinę, kad latviai yra burtininkai; tuo pačiu atsi- 
mokėdami latviai ir vokiečiai burtininkais laikė lie- 
tuvius. Estai burtininkais vadino suomius, šieji — la- 
pius, ir t. t. Matyt, kadaise žmogaus statusą tam tik- 
roje bendrijoje turėjo tik jos nariai; kiti, svetimieji, 
buvo tiesiog tapatinami su kito pasaulio gyventojais, 
demonais. Taip germanų pasaulis buvo sudarytas iš 

Midgard - bendrų interesų siejamų kelių sodybų, ir 
Utgard — priešiško aplinkinio pasaulio, prasidedan- 
čio už kelių mylių. O už pastarojo prasidėdavo Rie- 
senheim ir Nifelheim — pasauliai, su kurių gyvento- 
jais demonais, milžinais amžinai kovojo dievai. 
Transcendentinė erdvė buvo netoliese, naktį atei- 
davo jos metas. Lietuviai tikėjo, kad būta laikų, kai 
po Saulės laidos laumės užimdavusios visą žemę““, 
ir Žmogus, naktį žengtelėjęs už savo pirkios durų, 
išsyk atsidurdavo transcendencijoje, kurioje veikė ne 
šio, žemiškojo, bet visiškai kito pasaulio dėsniai??. 
Šis transcendentinio pasaulio artumas nuolatos 
kontroliavo žmogų. Velniai ir laumės yra ne kas kita 
kaip budrūs žmogaus dorovės ir etinių normų ser- 
gėtojai, žiauriai baudžiantys už jų pažeidimus. Nuo- 
latinis transcendentinio pasaulio artumas pašventino 
žemiškąją erdvę ir žmogaus kultūrą. Mitiniame pa- 
saulyje viskas priklausė dievams, gyvenantiems tran- 
scendencijoje (o tuo pačiu metu ir kažkur „čia pat“) 
ir tikrinantiems, kaip žmonės apsieina su jų daiktais. 
Tai buvo ir sodyba, ir ją supantys laukai. Pasak Vin- 
co Vyčino, mitinėje epochoje „viskas — žemė, trobe- 
siai, gyvuliai, javai, pašarai ir kitos augalinės gėry- 
bės, padargai ir t.t. — kaip dievų dovana —- pirmoje 
eilėje priklauso dievams. Jie priklauso žmonėms kaip 
atsakingiems dievams tų daiktų tausotojams““*. Ar- 
chainėje baltų kultūroje „į Žmogaus darbo padarinį 
buvo sugebama žiūrėti kaip į transcendentinę dova- 
ną“,- teigia Vytautas Bagdanavičius“?,- galbūt todėl, 
kad žmogaus darbas apskritai buvo transcendencijos 
pašvęstas, o gal todėl, kad „žmogaus aplinkos daiktai 

niekad nėra gryni žmogaus padariniai. Jie visad yra 
gauti“??. Pastarosiose giliose V. Vyčino ir V. Bagda- 
navičiaus įžvalgose kaip tik ir nusakoma kultūra, sa- 
ve patikėjusi transcendencijai. Dovanos sąvoka es- 
mingai išsiskiria iš sakralinio Deivės Motinos pa- 
saulio, kurio objektais žmogus naudojasi atitinkamų 
ritualų metu. Sodyba, laukas, įvairūs daiktai yra do- 
vanos, tačiau jie šventi ne savaime, o kaip gauti iš 
transcendentinio pasaulio, kaip ati-duoti žmogui, 
įpasaulinti transcendencijos blyksniai. Ritualinį nau- 
dojimąsi daiktais keitė atsakingas naudojimasis do- 
vanomis. 

Savos sodybos ir laukų kaip transcendentinės do- 
vanos suvokimas sąlygojo ir baltišką sėslumą, ne- 
prieštaraudamas, beje, ir pirmųjų tautų krausty- 
muisi. Indoeuropiečių sklaidymąsi galbūt ir nulėmė 
savita „pažadėtosios žemės“ vizija, vedusi juos į „sa- 
vo vietas“ kaip ir Mozę sekusius žydus. „Pažadėtoji 
žemė“, tapusi tėviške, yra visų dovanų dovana. Bet 
kokia dovana turi būti duota vieną kartą: žemę, tė- 
viškę kaip sykį duotą dovaną galėjo pajusti tik vie- 
noje vietoje apsistoję nomadai. Antra vertus, tokią 
dovaną priimti, jai subręsti gali tik tokia kultūra, ku- 
ri nesušventina žemės, kuriai žemė - tik laisvos žmo- 
gaus veiklos arena?!. Sovijaus mitas atlieka būtent šią 
brandinimo funkciją. 


Ukio sistema ir visuomenės sąranga 


Sovijaus mitas apie šiuos dalykus tiesiogiai nekalba. 
Galima spėti, kad Sovijaus žygio metu vyraujanti 

ūkio forma buvo medžioklė, lydima ištiso ritualų 
komplekso, arba tiesiog ritualinė medžioklė. Me- 
džioklės vaizdinys, kuriuo prasideda Sovijaus mitas, 
liudytų labai archaišką mito kilmę. Prancūzų mok- 
slininkas A. Leroi-Gourhanas, nagrinėdamas paleo- 
litinį meną, tam tikruose elementuose įžvelgė sim- 
bolius, išreiškiančius kažkokią mirties metafiziką?2; 
tai rodo, kad jau nuo seniausių laikų Žmogus reflek- 
tavo medžioklėje patiriamą mirties ir jos teikiamos 
gyvybės (maisto) sąsają. Deivės Motinos epochoje šią 
sąsają išreiškė ritualiniai veiksmai, matyt, ir tas, kurį 
pradėjo, bet neišbaigė Sovijus. 

Sovijus buvo pirmasis „pasaulietinės“ medžioklės 
atradėjas —jis nukovė šerną, tačiau neatliko ritualinio 
aukojimo (valgymo) akto. Nepaisant to, ritualo neat- 
likusiam asmeniui jis sugebėjo rasti prieinamą es- 
chatologinę alternatyvą, kaip pasirodė - geresnę nei 
ankstesnės. Jo pavyzdžiu galėjo sekti kiti žmonės - 
t. y., išpažindami ugnies hierofanijoje pasireiškusio 
sacrum modeliuojamą religiją, jie gaudavo ir leidimą 
neritualizuotai medžioklei. Sovijaus mito pagrindu 
organizuotai kultūrai atsivėrė ir neritualizuotos žem- 
dirbystės galimybė. Be abejonės, gamtos desakrali- 
zacija įgalino ir intensyvesnę žemės turtų gavybą, 
drauge — metalų apdirbimą. Ne veltui mirusiųjų de- 
ginimo paprotys plito kartu su žalvario kultūra - su 
mirusiųjų deginimu tauta pereidavo į aukštesnį tech- 
nologijos lygį. Visiškai įtikėtina, kad tam tikri mitai, 
kurie lėmė senąsias kultūras, archainėse epochose 
skatindavo naujas technologijas. Mirusiojo sudegini- 
mas ant laidotuvių laužo nėra toks paprastas dalykas 

— tam, kad palaikai visiškai sudegtų, reikia pasiekti 
tokią temperatūrą, kurioje lydosi žalvaris. Vadinasi, 
tauta ar gentis, lydanti žalvarį, gali deginti savo mi- 
rusiuosius, ir atvirkščiai. 

Sovijaus mite pabrėžiami giminystės ryšiai ir vei- 
kiančiųjų asmenų lytis nurodytų, kad mite šifruo- 
jama patricentrinė visuomenė, giminystę nustatanti 
pagal tėvo liniją. Šiuo metu sunku pasakyti, ar Sovi- 
jaus sūnus reikėtų suprasti kaip tikrus jo vaikus ar 
kaip specialią kvalifikaciją turinčius atitinkamo ritu- 
alo dalyvius. Vis dėlto jiems taikoma sūnystės są- 
voka pakankamai simptomiška. 


Etnokultūriniai ir religiniai Sovijaus 
mito funkcionavimo pėdsakai 


Suprantama, aukščiau pateiktos pastabos tėra frag- 
mentiški pasamprotavimai apie Sovijaus mito įtakos 
kultūrai ypatumus. Tačiau bendriausia prasme gali- 
ma pastebėti, kad šiuo mitu besiremianti kultūra - 
jau kitokia, ji iš principo skiriasi nuo Deivės Motinos 
religijos generuotos kultūros. Sovijaus mite šifruo- 
jami esminiai ir universalūs žmogiškosios būties 
klausimai: viena vertus, jie yra labai archaiški, ir jų 
formulavimas turėtų priklausyti daug senesnei epo- 
chai nei XIII a. pr. Kr., bet, antra vertus, Sovijaus mi- 
tas priskiriamas lietuviams, t. y. datuojamas anksty- 
vaisiais viduramžiais, tuo metu jis ir užrašytas. Ne- 

trukus panagrinėsime šią prieštarą — žinoma, jei ši 
problema pasirodys prieštaringa. 

Iš pradžių turėsime įsitikinti, kad Sovijaus mitas 
funkcionavo lietuvių ir baltų kultūrose, o vėliau teks 
pasiaiškinti jo universalumo priežastis. 


„„lietuvių (baltų) kultūroje 


Sovijaus mitui artimų vaizdinių lietuvių tradicijoje 
yra pakankamai. Galimas dalykas, jie šaknijasi giliau 
ir siekia baltų protautės laikus, tačiau kol kas apsiri- 
bosime tik paprastu giminingų vaizdinių konstata- 
vimu. 

Visų pirma jų gausu pasakose (LPK 461 „Trys 
plaukai iš velnio barzdos“, LPK 465 C „Kelionė į kitą 
pasaulį“, LPK 475 „Pragaro katilo kurstytojas“, LPK 
730 „Veža pragaran pyragus“, LPK 761 „Laiškas iš 
pragaro“), kurių herojai eina pragaran; kai kuriose 
pasakose ėjimo motyvą keičia važiavimas. Herojai ei- 
na pragaran taip pat beatodairiškai kaip ir Sovijus, 
o ne stačiai prasmenga žemyn, t. y. lietuvių tradicija 
iš tiesų Žino patį „ėjimo į pragarą principą. 

Pasakose LPK 475, 730, 761 randamas paslaptingas 
senelis, nurodantis kelią į pragarą ar patariantis, kaip 
jame elgtis (šį motyvą nagrinėjo N. Vėlius"*). Senelio 
funkcijos šiek tiek primena Sovijaus, mirusiųjų paly- 
dovo funkcijas, nors, be abejonės, Sovijaus mitas te- 
galėjo nežymiai paveikti šio vaizdinio funkciona- 
vimą, o ne kilmę, nes senelio vaizdinys pernelyg 
autonomiškas. Daug labiau įtikėtina galimybė, kad 
su Sovijumi susiduriame pasakos LPK 472 „Svečiuo- 

se pas elgetą (Dievą) variantuose, kur žmogų į 
pomirtinį pasaulį gabena kažkoks angelu įvardija- 
mas asmuo (LTR 260 /246/, LMD I 483 /28/, I 806 
/3/). Kitur toks palydovas vadinamas netgi ne an- 
gelu, o Dievu (LTR 318 /18/, 350 /166/, 397 /57/, 
552 /912/; LMD I 100 /1/). 

Šie atvejai labai mįslingi, o paties palydovo prob- 
lema pareikalautų atskiros monografijos. Per anksti 
būtų teigti, kad šitokio palydovo provaizdžiu buvęs 
Sovijus, tačiau galima kiek atsargesnė išvada, būtent 
— kad mirusiųjų palydovo funkcijas atliekantis Sovi- 
jus turi atitikmenų lietuvių tautosakoje. 

Esama ir kitų mito fragmentų atitikimų —- vienoje 
lietuvių pasakoje sūnus, kenčiantis pragare, aiškina 
tėvui, kaip jį galima išvaduoti: „Reik, ing peklą nu- 
ėjusiam, lįsti per 9 pečius degančius, ir iš ten mane 
išvesti (DSPO 233-234),- taigi, pasakoje, kaip ir So- 
vijaus mite, gyvųjų ir mirusiųjų pasaulį skiria devy- 
neri vartai. Ir kitose lietuvių pasakose žmogus į pra- 
garą vedamas pro visokius vartus, vartelius arba pro 
gausybę durų (LTR 368 /289/, 724 /108/), pro ku- 
riuos įeiti ne taip paprasta. Tai patvirtina ir lietuvių 
dainos (LTR 1018 /12/, 4157 /198/, 4893 /5/) bei 
pasakos (LTR 368 /181/; LRSPS 62). 


„„Indoeuropietiškoje tradicijoje 


Sovijaus mitas neabejotinai artimas lietuviškai pa- 
saulėžiūrai. Jis yra ir neabejotinai archaiškas: V. To- 
porovas ir N. Vėlius pagrįstai laiko šį mitą indo- 
europietišku?“. Šitai liudytų ir faktas, jog pirmoji 

Sovijaus mito siužeto dalis — trijų „migdymo“ būdų 
ieškojimas — aptinkamas ir jau minėtoje anglų pasa- 
koje, kurios herojų tris naktis paeiliui trys seneliai 
guldo miegoti. Prisiminkime - pirmąją naktį per jį 
šliaužioja visokios rupūžės ir gyvatės, antrąją jį kan- 
džioja ir gelia (nors nepasakyta, kas būtent, tačiau 
atrodo, kad tai ne šliužai, o vabzdžiai iš Sovijaus ant- 
rosios nakties skundo), trečiąją jis miega ramiai ir 
atsibunda žvalus?. 

XIII-XII a. pr. Kr. į Angliją vėliau atsikraustysian- 
čios gentys gyveno Vidurio Europoje, toje pačioje zo- 
noje, iš kurios mirusiųjų deginimo paprotys perėjo 
pas baltus. Atrodytų, Sovijaus mitą ar jo prototipą 
žinojo ir ankstyvojo žalvario gentys Vidurio Euro- 
poje. Pakankamai tvirtai galima spėti, kad Sovijaus 
mito elementų aptiktume ir kitų indoeuropiečių tau- 
tų pasakose, žinoma - tik tuo atveju, jei kas nors 
ryžtųsi tokiam titaniškam darbui. 


„.. šamaniškoje kultūroje 


Tačiau jeigu Sovijaus mito pėdsakai indoeuropiečių 
pasaulyje nėra ypatingai ryškūs, pažiūrėkime į jo ri- 
tualu grindžiamą šamaniškos kultūros eschatologiją. 

Sovijaus mito siužetą visų pirma primintų šamano 
įšventinimo apeigos. Jų metu būsimasis šamanas 9 
dienas praleidžia vienumoje, jį globoja „šamanas-tė- 
vas“ ir 9 „sūnūs“. Įšventinamasis gyvena atskiroje 
palapinėje, pasninkauja. Atėjus iškilmių dienai, būsi- 
masis šamanas kopia į jurtos viduryje įkastą medį ir 
į kas devintą medį iš tų, kurie auga aplink jurtą“. 

Pati šamano kelionė viršun ir žemyn simbolizuoja jo 
kelionę į kitą pasaulį. Jis kopia į kas devintą medį 
tarsi pabrėždamas, kad į aną pasaulį įeiti galima tik 
per devintus vartus (plg. minėtoje lietuvių pasakoje 
esančius 9 „pečius“). Apskritai Sibiro tautos kalba 
apie 9 transcendentinius pasaulius. Jakutų manymu, 
pragaras yra šiaurėje, už aštuntojo dangaus??, o ša- 
manas savo kelionės metu turi pereiti 9 dangaus 
sluoksnius?ė; devynis pragaro sluoksnius pripažįsta 
pietų altajiečiai, sagajiečiai, koibalai"?. Devynis įšven- 
tinimo rituale dalyvaujančius šamano pagalbininkus 
tikriausiai atitiktų 9 Sovijaus „sūnūs“ — V. Toporovas 
pagrįstai mano, kad jų buvo devyni“. Šamaniškas 
pirmosios kelionės į pomirtinį pasaulį ritualas su- 
tampa iki smulkmenų (blužnies negavęs tėvas Sovi- 
jaus mite ir šamano pasninkavimas), šamano ir So- 
vijaus kelionės sutampa ir toliau, kai į pragarą ar į 
„aną pasaulį“ įeinama per devintus vartus ar įkopia- 
ma devintojo medžio kamienu. 

Dar daugiau - šamaniškas ritualas galbūt išaiškina 
paslaptingąjį devynetą, nuolat besikartojantį senųjų 
kultūrų mirties metafizikoje. Evenkų šamanas kelyje 
į žemutinį pasaulį sutinka devynias šio kelio šeimi- 
ninkes bei sergėtojas — aštuonios jų gyvena mitinės 
upės pakrantėje, ir tik devintoji - mirusiųjų pasaulio 
krašte, kur ji valdo mirusiųjų gentainių gyvenvietę“!. 
Taigi, paaiškėja, kodėl aštuoneri pirmieji vartai ke- 
lyje į pomirtinį pasaulį nėra anga į jį ir kodėl toks 
svarbus devynetas, kuriuo nusakomas pats kelio pa- 
baigoje pasiekiamas mirusiųjų kraštas. 

Skaičius 9 aptinkamas ir toliau - įėjimą į vidurinįjį 

pasaulį (t. y. žemę) saugo 9 lydekos*?. Devynetas kar- 
tojasi ir Pietų Amerikos indėnų mirties metafizikoje. 
1966 m. C. Reichel-Dolmatoff aprašė konga genties 
indėnų, gyvenančių Sierra Nevada de Santa Marta 
kalnuose Kolumbijoje, mergaitės laidotuves. Jų metu 
šamanas aštuonis kartus mėgina pakelti mergaitės 
kūną, nuduodamas, kad jis per sunkus, jam pavyksta 
tik iš devinto karto. Mircea Eliade, perteikęs šį ap- 
rašymą, ritualą aiškina kaip 9 nėštumo mėnesių at- 
kartojimą, tik atbuline kryptimi“?. Žinia, devynetas 
yra ambivalentiškas, ir už jo gali slypėti daug reikš- 
mių. 

Šamanų apeigose, kaip minėta, irgi dalyvauja 9 as- 
menys: —- „šamanas-tėvas“ ir 8 „sūnūs“ ar šamano mo- 
kiniai - tokių liudijimų yra daug?*. Sovijui pagelbėjęs 
„Sūnus“ tapatintinas su šamaniškame rituale išskiria- 
mu šamano pagalbininku, kuris rūpinasi, kad šama- 
nas savo kelionės metu nepasiklystų aname pasau- 
lyje ar nenuklystų į jį pernelyg tolis“. 

Visuose šiuose ritualuose nujaučiamas už jų sly- 
pintis mitas apie pirmąją kelionę į aną pasaulį, kurį 
atkartodamas būsimasis šamanas susitapatina su mi- 
tiniu pirmeiviu. Jei šamanui pavyksta pakartoti šiojo 
žygį, jis per ritualą įsijungia į pirmapradį įvykį, tran- 
scendentinio pasaulio atradimą, pirmąją kelionę ana- 
pus ir jau pašvęstu būdu įsigauna į aną pasaulį. 
Todėl šamanai ir stengiasi kiek įmanoma tiksliau at- 
kartoti pirmąjį ėjimą į kitą pasaulį, ir būtent dėl šios 
priežasties jų ritualas taip ilgai išlieka nepakitęs. 

Ir Sovijaus mitas, ir šamanų ritualas yra tiek pa- 
našūs, kad pakankamai tvirtai galima teigti, jog ša- 

mano kelionės ritualą grindžiantis mitas iš esmės tu- 
rėtų sutapti su Sovijaus mitu. 

Taigi, Sovijaus mitas, neabejotinai funkcionavęs 
tiek baltiškajame, tiek indoeuropietiškajame lygme- 
nyje, šaknijasi dar giliau, į daug archaiškesnius kul- 
tūros klodus. Jei mėgintume į juos gilintis, matyt, 
reikėtų koreguoti kai kuriuos teiginius apie Sovijaus 
mito „lietuviškumą“ ar „baltiškumą“. Tarkime, even- 
kų šamanų terminologijoje randami Sovijaus vardą 
primenantys žodžiai: pavyzdžiui, Seveki reiškia 
Aukščiausiąją dievybę, seven — tai dvasia šamano pa- 
galbininkė, ir pan.š“ Žinoma, tai gali būti ir atsitik- 
tiniai sutapimai. 

Problema kol kas lieka neišspręsta, ir apie Sovijaus 
mito kilmę mes dar kalbėsime, tačiau kad ir kokia 
būtų jo genezė, reikia konstatuoti, kad Sovijaus mitas 
funkcionavo baltiškoje kultūroje. Jo paralelės ar tie- 
siog kalkės iš abiejų žemės pusrutulių rodo, kad su- 
sidūrėme su nepaprastai svarbiu fenomenu. Todėl 
dar kartą grįžkime prie Malalos kronikos. 


sovica ir scovitas 


Viena neaiškiausių Malalos kronikos intarpo vietų — 
pabaigoje, jau po Sovijaus mito, minimos sovicos 
tautos, kurios degina savo mirusiuosius ir kurių sie- 
lų vedlys į pragarą yra Sovijus. Tai ir lietuviai, ir 
jotvingiai, ir prūsai, ir jema, ir lybiai, ir „daugelis 
kitų“ giminių. 

Malalos kronikos intarpo užrašymo metu minėto- 
sios tautos išties tebepraktikavo mirusiųjų deginimą 

— tai rodo tiek archeologiniai duomenys, tiek istori- 
niai šaltiniai. Tačiau, regis, niekur kitur šios didžiau- 
siuose plotuose gyvenančios skirtingos etninės pri- 
klausomybės gentys bei tautos neįvardijamos bendru 
sovicos ar panašiai skambančiu vardu. Galimas da- 
lykas, kronikos intarpo autorius pasinaudojo kažko- 
kia kitų šaltinių akiratin nepatekusia tradicija, pa- 
kankamai autentiškai perteikusia Sovijaus mitą. Gali- 
mas dalykas, tai pačiai patikimai tradicijai priklau- 
sytų ir sovicos tautų paminėjimas - kita vertus, gal 
šia tradicija pasinaudojęs metraštininkas pasistengė 
ją dirbtinai papildyti ir pratęsti, žodį sovica varto- 
damas kaip metaforą, pratęsiančią ir suaktualinančią 
duotąjį mitą? 

Tačiau istorinių šaltinių akiratin pateko ne vien so- 
vica. Dar A. Mierzynskis sovicos kontekste visiškai 
pagrįstai atkreipė dėmesį į Bogufalo II Lenkijos kro- 
nikoje minimą scovitas gentį, lokalizuotiną, kaip re- 
gisi, tarp jotvingių ir prūsų“?. Nieko nuostabaus, kad 
ši gentis, priklausydama pietvakariniam baltų area- 
lui, nepaminėta rytinės šalies, Rusijos, to paties meto 
metraščiuose, o patekusi būtent į Volynės ir Lenkijos 
metraštininkų akiratį. 

Kadangi Rytų Rusijos metraščiai nepažįsta Sovi- 
jaus mito, atrodo, kad tradicija, kuria pasirėmė Vaka- 
rų Rusijos metraštininkas, buvo greičiau lokalinė nei 
bendra visiems baltams. Matyt, tai, kad ji pateko 
metraščių akiratin, sąlygojo kažkokios Sovijaus ritua- 
lą išlaikiusios tautos santykinis artumas Lenkijai ir 
Vakarų Rusijai; jei Vakarų Rusijos metraštininkas so- 
vicos vardą duoda daugeliui šiauriau esančių genčių, 

vadinasi, piečiau nuo tradicijai žinomos Sovijaus tau- 
tos ryškesnių baltiškų kultūrų nebuvo - tad Sovijaus 
tautos tektų ieškoti baltiškojo arealo pietuose. 

Mirusiųjų deginimo paprotys nebuvo svetimas ir 
Lietuvai — rytinei baltų arealo daliai. Jo ištakomis do- 
mėjosi keli Rusijos metraščiai — jie, niekur nė neužsi- 
mindami apie Sovijaus mitą, perteikia su degintinio 
papročio Lietuvoje įvedimu siejamą Šventaragio le- 
gendą, atkartotą ne tik rusų metraščiuose, bet ir By- 
chovco kronikoje, Stryjkowskio bei Kojelavičiaus dar- 
buose. Atrodo, kad Sovijaus mitas Lietuvoje nebuvo 
populiarus — jo vietoje aptinkame Šventaragį. 

Pastebime dvi baltiškas tradicijas, tą patį mirusiųjų 
deginimo paprotį grindžiančias dviem skirtingais 
mitais. Tad pasitelksime archeologijos duomenis, iš 
kurių galima daugiau sužinoti apie paties mirusiųjų 
deginimo papročio radimąsi baltuose. 

Archeologai teigia, kad mirusiųjų deginimo papro- 
tys Rytų Lietuvoje pasirodo V-VI a. ir plinta iš piet- 
ryčių į šiaurę ir į vakarus“, kol galiausiai apima visas 
Lietuvos (turiu omeny Pietryčių Lietuvą, istorinės 
Lietuvos užuomazgą) įtakos sritis, iki pat kuršių. 

Tačiau dar anksčiau - nuo IV a. - šitas paprotys 
įsigali pietvakarių Užnemunėje“?, kai Rytų Lietuvoje 
mirusieji dar nedeginami, vadinasi, Rytų Lietuvos 
įtaka negalima. Pietvakarių Užnemunės sritis prasi- 
plečia į Lenkijos šiaurės rytus — tuo metu ten, taip 
vadinamoje suvalkų grupėje“, irgi įsigali mirusiųjų 
deginimas. Galbūt šiam regionui darė įtaką Sambijos 
— Natangijos grupė?!, tačiau galima pastebėti, kad 
šiuo laikotarpiu mirusieji deginami būtent tose vie- 

tose, kur Bogufalo II kronika mini scovitas tautą — 
tarp prūsų ir jotvingių. 

Atrodo, kad Sovijaus mitas ir Šventaragio legenda 
atspindi atitinkamai pietvakarinės baltų dalies ir 
Rytų Lietuvos kultūrose vykusius pokyčius. Kol kas 
apsistokime ties Sovijaus vardu vadinta gentimi, so- 
vica ar scovitas. Jos paieškų kryptis turėtų būti ori- 
entuojama į pietinę baltiškojo arealo dalį, tačiau toli 
gražu ne į smarkiai apkarpytas XIII a. baltų genčių 
teritorijas; mirusiųjų deginimo paprotys, anksčiau 
nei jis pasirodys Rytų Lietuvoje, ima plisti iš pietų 
IV a. Šiuo metu piečiau jotvingių ir prūsų aptinkama 
Zarubincų archeologinė kultūra. 

Daugiau ar mažiau tvirtai archeologai teigia šią 
kultūrą buvus baltiška?ž. Zarubincų kultūra, pasku- 
tiniaisiais amžiais pr. Kr. lokalizuojama Volynėje ir 
Dnepro vidurupio baseine aplink Kijevą, pirmaisiais 
amžiais po Kr. palei Desną, Seimą išplinta iki Okos 
ir Dnepro aukštupio baseino??. Galimas daiktas, kad 
šios kultūros žmonės tapatintini su prūsų galindais?*. 
Tačiau mūsų atveju svarbiausia tai, kad archeologai 
vieningai sutaria, jog Zarubincų kultūroje vyravo mi- 
rusiųjų deginimas. 

Nebūdamas archeologas, nesiimu spręsti, ar Zaru- 
bincų kultūra, spaudžiama iš pietų ir pasistūmėjusi 
šiauriau, veikė vėlyvosios brūkšniuotosios kerami- 
kos žmones, lietuvių protėvius. Mitologiniu požiūriu 
šitokia galimybė vargiai įtikėtina, nes Rytų Lietuvoje 
aiškiai vyrauja Šventaragio ritualas. Tačiau, neturint 
pakankamai archeologinės medžiagos, įgalinančios 
„pietiniu“ aspektu aiškinti degintinio papročio radi- 

mąsi Rytų Lietuvoje, mitologinis požiūris galėtų nau- 
jai nušviesti pietinio baltų arealo įtaką degintinio pa- 
pročio plitimui iš pietų į šiaurės vakarus. 

Zarubincų kultūra ypač reikšminga tampa Sovi- 
jaus mito, sovicas ir scovitas tautų kontekste. I-IV a. 
ji plytėjo baltų pasaulio pietuose, kaip minėta, siek- 
dama patį Dnepro vidurupį“. Vargu ar ši plati sritis 
galėjo likti nepastebėta antikos geografų. II a. Klaudi- 
jus Ptolemėjus savo „Geografijoje“ (VI, 14) mini suo- 
venes* — suovėnus ar sovėnus, kurie šiuo metu, 
drauge su greta paminėtais venedais ir stavanais, ta- 
patinami su archeologinėmis Pševorsko ir Zarubincų 
kultūromis??. Venedus tradiciškai priskiriant Pševor- 
sko kultūrai, suovenus visiškai pagrįstai galima ta- 
patinti su Zarubincų kutūra. Šioje vietoje ir tektų ieš- 
koti sovicos, scovitas, Sovijaus tautų (tautos) ar jų 
protėvių. Kaip minėta, Zarubincų kultūroje mirusieji 
vien tik deginti - kaip ir dera tautai ar genčių grupei, 
turinčiai Sovijaus vardą. Galimas dalykas, Zarubincų 
kultūros gentys - suovenai į XIII a. metraščių akiratį 
pateko kaip sovica ar scovitas. Juk Zarubincų kultū- 
ra, spaudžiama iš pietų, anuomet išties pasistūmėjo 
šiaurės kryptimi. 

Zarubincų kultūrą kaimynai pradėjo spausti gan 
anksti. Polesėje įsikūrusią Zarubincų kultūros dalį II 
a. pabaigoje smarkiai paveikė gotai, tuo metu per 
Pripetės baseino aukštupį keliavę į šiaurės vakarų 
Pajuodjūrį??, o sarmatai suardė Dnepro vidurupio 
Zarubincų kultūros sritį??. Tad šios abi vienos kul- 
tūros Žmonių grupės atsitraukia į Dnepro aukštupį, 
kur susimaišo su tos pačios Zarubincų kultūros šiau- 

rine, aukštutinės Padneprės grupe!“ ir liejasi su ki- 
tomis vietinėmis baltų kultūromis. Tačiau, matyt, tai 
nebuvo vienintelis Zarubincų kultūros atsitraukimo 
kelias — sprendžiant iš scovitas tautos tarp jotvingių 
ir prūsų, tam tikra suovėnų dalis atsitraukė tiesiai į 
šiaurę, pas giminingas vakarų baltų gentis — tai juo 
labiau įtikėtina, prisiminus, jog Zarubincų kultūros 
šaknys driekiasi į prūsiškąjį Pamarį, o pati Zarubin- 
cų kultūra kartais tapatinama su galindais. 

Tokiu būdu suovenai išnyksta iš europinio akira- 
čio, uždengti sarmatų, gotų, slavų ir kitų klajoklių 
genčių. Kokią įtaką suovenai padaro lietuvių protė- 
viams, kol kas sunku pasakyti, bet nagrinėjamu at- 
veju pakanka apsiriboti tuo, kad mums tikriausiai 
pavyko lokalizuoti sovicos pirmtakę, Sovijaus vardu 
pasivadinusią ar pavadintą tautą, deginusią savo mi- 
rusiuosius. Matyt, tai buvusi viena iš Zarubincų 
kultūros dalių, kuri, slavų spaudžiama, atsitraukė į 
šiaurės vakarus. 

Todėl kai kurios hipotezės apie Sovijaus mito ge- 
nezę bei kai kurios Sovijaus vardo etimologijos tam- 
pa problemiškesnės nei anksčiau. Pažymėtina, kad 
suovenų laidojimo papročiai tam tikra prasme sietini 
su Sovijaus mitu. Jie liudytų mirusiojo „ėjimo“ į kitą 
pasaulį įvaizdį. Labai įdomus Zarubincų kultūros 
palaidojimuose aptinkamas paprotys sudegintus mi- 
rusiųjų kaulus dėti rytinėje kapo dalyje, inventorių 
— vakarinėje dalyje ar viduryje!*!. Tarsi taip elgiantis 
manyta, jog velionis į aną pasaulį išvyksta ne su lai- 
dotuvių laužo dūmais, o būtent išeina vakarų kryp- 
timi, „pakeliui“ pasiimdamas jam skirtas įkapes, ly- 

giai taip, kaip išėjo Sovijus, mitinis pirmeivis į ana- 
pus. Tai, kad mirusiojo laukė kelias, rodo ir maisto 
dėjimas į kapus!?ž. Laidojant duobės orientuotos pa- 
gal ilgąją aukštumos, ant kurios talpintas kapinynas, 
ašį! — matyt, taip stengtasi mirusįjį nukreipti į kėlią. 

Baigiant samprotavimus apie suovenus bei jų pa- 
plitimą, būtų galima pridurti, kad ir šiauriniai baltų 
kaimynai, galimas dalykas, žinojo suovenų ar sovi- 
cos vardą. 

Skandinavų sagos mini Su(i)Hhhiod kraštą: „Saga 
apie Skjoldungus“, užrašyta ne vėliau nei 1220 m., 
mini Didžiąją, arba Šaltąją, Svitjod!“, plytinčią į pie- 
tus nuo Skandinavijos pusiasalio; Snoris Sturlusonas 
šią Sviljod talpina tarp Juodosios jūros ir šiaurinių 
kraštų, kuriuose jau niekas nebegyvena!“. Galimas 
dalykas, skandinavų Svitjod būtų ta pati sovica ar 
suovenes, tik jau regima nebe iš pietų, bet iš šiaurės. 
„Sagoje apie Inglingus“ S. Sturlusonas šią Svitjod su- 
pranta kaip asų (dievų) tėvoniją. Asalando sostinė 
Asgardas yra Didžiojoje Svitjod, pats Asalandas - į 
rytus nuo Tanaiso. Būtent iš Asgardo Odinas iške- 
liauja į šiaurę. „Tačiau kadangi Odinas buvo aiškiare- 
gys ir burtininkas, jis žinojo, kad jo palikuoniai gy- 
vens šiaurinėje žemės dalyje. Tada jis pasodino savo 
brolius Ve ir Vili (valdovais) Asgarde, o pats leidosi 
į kelią, o su juo visi dievai ir daugybė žmonių. Jis 
išvyko iš pradžių į vakarus, į Gardarikį, o po to į 
pietus, į Sakslandą... Po to jis išvyko į šiaurę link 
jūros“ ir galiausiai apsigyveno Senojoje Sigtunoje 
(Švedijoje)!“. „Ve ir Vili“ tapatinimas su Veliuona ir 
Vilniumi vargu ar pagrįstas: vis dėlto „Didžioji Svit- 

jod“ galėtų įimti ir dalį baltų bei ugrofinų žemių, 
t. y. mums jau gerai pažįstamos sovicos genčių teri- 
torijas. 

Tad mažų mažiausiai tenka pripažinti, kad Mala- 
los kronikos intarpe minima sovica iš tiesų atspindi 
kažkokias etnines ar geografines realijas, žinomas ir 
pietiniams, ir šiauriniams sovicos ar Svitjod kaimy- 
nams. Tuo pačiu metu visiškai aišku, kad Sovijaus 
mitas atsirado toli gražu ne suovenų gentyse,- jo ge- 
nezė turėtų būti daug sudėtingesnė. Tačiau prieš aiš- 
kinantis Sovijaus mito kilmę, reikia pasekti paties 
mirusiųjų deginimo papročio paplitimą. 


Mirusiųjų deginimo paprotys ir Sovijaus mitas 


Mirusiųjų deginimas baltuose atsiranda apie 1300- 
1200 m. pr. Kr.; jis ateina iš Vidurio Europos, kur 
nuo XIII a. pr. Kr. mirusieji buvo vien tik degina- 
mi. Paskutiniaisiais amžiais pr. Kr. ir pirmaisiais 
po Kr. tai vienose, tai kitose baltų žemėse šis papro- 
tys užgęsta, idant po to, maždaug nuo V a., įsiliep- 
snotų su nauja jėga. Matyt, būtent Vidurio Europoje, 
maždaug XIII a. pr. Kr., tektų ieškoti vieno iš Sovi- 
jaus mito radimosi židinių; tai, savaime supranta- 
ma, dar nereiškia, kad mitas būtų susiformavęs taip 
vėlai, XIII a. pr. Kr. Tikriausiai Vidurio Europoje jis 
tuo metu buvo tik atgaivintas, naujai įprasmintas; 
galbūt šiuo metu pirminis Sovijaus Žygio mitas su- 
sietas su mirusiųjų deginimo papročiu (kad tokia ga- 
limybė yra, matysime kitame skyriuje). Tačiau Sovi- 
jaus mito šaknys, kaip minėta, driekiasi iki indoeu- 

ropiečių protautės. Šamaniški elementai jame savo 
ruožtu rodo, kad indoeuropietiškasis Sovijaus mito 
sluoksnis irgi dar nėra pats giliausias. 

Mums pažįstami suovenai, be abejonės, šį mitą iš- 
laikė ilgiau už kitas indoeuropiečių tautas: gal būtent 
suovenų tradicija ir pasirėmė Malalos intarpo auto- 
rius,- nesvarbu, ar ši tradicija jau buvo „sulietuvin- 
ta“, ar ne. Tačiau kokiu keliu mirusiųjų deginimo ri- 
tualą gauna patys suovenai? 

M. Gimbutienė rašo, kad XIII a. pr. Kr. mirusiųjų 
deginimo paprotį iš Vidurio Europos urninių kapi- 
nynų kultūros per jos atšaką, lužitėnų kultūrą, pir- 
miausia perėmė vakarų baltai!?ė. Zarubincų kultūra, 
galimas dalykas, etniškai tapatintina su galindais, kai 
kurių archeologų nuomone, šaknijasi kaip tik vakarų 
baltų kultūrose'“?. Matyt, iš ten Zarubincų kultūros 
žmonės, iškeliavę į pietryčius, ir atsinešė suovenų 
vardą, menantį dar apie XIII a. pr. Kr. įvykusį ir vi- 
siems Europos ar bent jau Vidurio Europos indoeu- 
ropiečiams galiojusį Sovijaus vardu žymimą religinį 
perversmą. Tačiau neturėtume užmiršti, kad pats mi- 
rusiųjų deginimo paprotys daug senesnis. 

Pavieniai mirusiųjų deginimo atvejai pirmą sykį 
pasirodė 6-5 tūkstm. pr. Kr. Halafos kultūroje (Meso- 
potamijoje) — tačiau čia randama ir kaukolių, ir su- 
riestų mirusiųjų palaidojimų. Vis dėlto anuo metu 
Mesopotamijai degintiniai palaidojimai nebūdingiN“: 
mirusieji dažniausiai laidoti specialiose urnose ar tie- 
siog suriesti žemėje, prieš tai, atrodo, palaikyti atvi- 
roje vietoje, kad suirtų minkštieji audiniai!!. Galbūt 
taip laidojant kūnai buvo keliami į viršų, kaip kad 

rodytų Ghasulo kultūrai Palestinoje (4— tūkstm. pr. 
Kr. sandūra) būdingas mirusiųjų laidojimas ant stul- 
pų!!2. Atrodo, kad šitokia praktika pirmųjų Palesti- 
nos ir Mesopotamijos žemdirbių tradicijoje buvo gan 
paplitusi. 

Mano nuomone, būtent 6-5 tūkstm. pr. Kr. Meso- 
potamijoje ir aptinkame pirmąją situaciją, atitinkan- 
čią Sovijaus mito pradžią: egzistuojant (ar koegzis- 
tuojant) ir suriestų mirusiųjų laidojimo žemėje, ir jų 
kėlimo į viršų (palikimo atviroje vietoje) papročiams, 
šis dvilypumas išsprendžiamas mirusiųjų deginimo 
papročio įvedimu. 

Deginimo paprotys įsigali Mesopotamijoje III tūk- 
stm. pr. Kr. - mirusieji deginti Šumere ir Akade; jis 
plinta podraug su vario ir žalvario kultūromis ir 
1600-1200 m. pr. Kr. plačiai įsitvirtina Europoje. Ar- 
cheologų nuomone, veikiant kontaktams su Ana- 
tolija, formuojasi du deginimo papročio centrai - 
Dnepro ir Dunojaus, būtent iš pastarojo mirusiųjų 
deginimas pereina į lužitėnų kultūrą!; tolimesnis jo 
kelias mums jau žinomas. Taigi, šios grandinėlės pra- 
džia - Mesopotamija, Halafos kultūra ar Šumeras, o 
pabaiga - lužitėnų kultūra, vakarų baltų kraštai, suo- 
venai bei sovica ir galiausiai 1261 m., kažkoks Voly- 
nės vienuolynas. 

Įdomu, kad šitame deginimo ritualo kelyje galime 
užtikti kelias mus dominančio Sovijaus vardo nuo- 
skalas. Atsekamame šio papročio Dunojaus plitimo 
centre prisimintina upė Sava, Romos provincija tarp 
Žemutinės Panonijos ir Pakrantės Noriko — Savija, 
plg. Jordano minimą Suaviją (Suavia)"“4; iš tos pačios 

gretos nereikėtų atmesti ir suavi genties Germanijoje, 
Ispanijoje bei kitur. Archeologų nurodomi Dunojaus 
centro ryšiai su Anatolija primena Sofenos sritį Ka- 
padokijos, Osroenos ir Armėnijos pasienyje. Šioje sri- 
tyje, Strabono liudijimu, gyveno sofenai - gentis, bu- 
vusi Armėnijoje iki atvykėlių atsikėlimo!“. Jei turime 
omeny, kad maždaug šioje vietoje T. Gamkrelidzė ir 
V. Ivanovas lokalizuoja indoeuropiečių protėvynę, 
galime manyti, kad Sofena sietina su bendraindo- 
europietišku Sovijaus mitu, o sofenai ir suovenai, ne- 
keliant klausimo apie jų etninę giminystę, religiškai 
ir ideologiškai buvo artimi. 

Sovijaus religinei sistemai ištikimiausi liko suove- 
nai. Vidurio Europa anksti sukilo į tautų kraustymo- 
si vajų, patyrė įvairiausių iš Azijos atvykusių klajok- 
lių genčių įtaką, lotynizavosi, buvo anksti apkrikš- 
tyta,- o suovenai taip ir liko ištikimi Sovijaus religijai 
ir rėmėsi ja iki pat savo etninio išnykimo. 

Atrodo, lietuvių pasakos apie kelionę į pragarą iš- 
laikiusios dalį Sovijaus mito siužeto: tai, tikriausiai, 
ne suovenų įtaka, o sulietuvintos Sovijaus tradicijos, 
perimtos iš indoeuropiečių protautės, versija. 

Kaip minima Malalos kronikos intarpe, Sovijus bu- 
vo ir ugrofinų tautų vedlys į pomirtinį pasaulį. Tad 
nenuostabu, kad suomių pomirtinis pasaulis vadin- 
tas Savaima"* — tai gausybės šalis, esanti kalne, kur 
patenka šamanai, mūšyje žuvę kariai, moterys, miru- 
sios gimdymo metu. 

Sovijaus mito gyvybingumas ir universalumas tu- 
rėtų būti paaiškinamas ne vien baltiškosios kultūros 
artumu indoeuropiečių protautės kultūrai, bet ir ja- 

me glūdinčia metafizine prasme. Jei Sovijaus ritualas 
būtų iš esmės nepakeitęs mirusiųjų padėties aname 
pasaulyje ar, greičiau, tiesiog pomirtinio žmogaus li- 
kimo, jis nebūtų taip išplitęs bene visoje Eurazijoje. 

Taigi, Eurazija: neabejotini Sovijaus mito rituali- 
niai atitikmenys Sibiro šamanų kultūroje mums dar 
tebėra nesuprantami. Atrodo, mums pavyko atsekti 
Sovijaus mito, kaip mirusiųjų deginimo paprotį pa- 
grindžiančio ritualo, genezę. Tačiau šamaniškas ri- 
tualas deginimo visiškai nemini. Ir galimas dalykas, 
kad Sovijaus mitikos sąsaja su mirusiųjų deginimo 
papročiu yra gan vėlyva. 


Sovijaus mito genezė 


Kaip matėme, baltų religinėje terpėje neabejotinai 
funkcionavęs Sovijaus mitas buvo žinomas ir in- 
doeuropiečiams, tačiau, be mažiausios abejonės, pats 
mitas formavosi daug anksčiau nei atsirado indoeu- 
ropiečių protautė, kuri Sovijaus mito prototipą perė- 
mė per kažkokius substratinius kultūros sluoksnius. 

Sovijaus mito šaknis kol kas susekėme iki Meso- 
potamijos, Akado ir Šumero. Tačiau, nors istorija ir 
„prasidėjo Šumere“, kada nors turėjo prasidėti ir pats 
Šumeras. 

Minėjau, kad Sovijaus mito sąsaja su mirusiųjų de- 
ginimo papročiu gali pasirodyti gerokai vėlyva: juk 
mitas iš esmės kalba apie pirmąjį mirusįjį, kurio 
problema yra dar ne laidojimo būdas, o ano pasaulio 

atradimas,- o tas pasaulis atrandamas per mirtį. To- 
dėl Sovijaus problema - visų pirma pačios mirties 
problema. 

Šitas Sovijaus mitikos branduolys baltiškojoje So- 
vijaus mito versijoje yra nustumtas gana giliai: Čia 
svarbiausia problema tampa geriausio laidojimo bū- 
do paieškos, užgožiančios net pirmojo „nuėjimo“ į 
aną pasaulį reikšmę. Suprantama, laidojimo proble- 
ma religijų istorijoje yra labai archaiška, tačiau pati 
archaiškiausia iš žmogaus sielą jaudinusių problemų 
— ne kas kita kaip pats mirties faktas. Todėl Sovijaus 
mitas yra archaiškesnis, nei tą galima numanyti. Šitai 
mes pastebėsime vėliau, o kol kas pakaks konstatuo- 
ti, kad Sovijaus paralelės Okeanijoje aiškiai parodo, 
jog Mito genezė turėtų būti nepaprastai paini. 

Orokaiva, vienu iš papuasų kalbos dialektų kal- 
banti gentis, gyvenanti Naujosios Gvinėjos šiaurėje, 
sako, kad kiekvienas žmogus ir daiktas turi nemate- 
rialią sielos dalį, vadinamą asisi, ir kad žmogus per- 
gyvena mirtį; ši pergyvenanti esybė vadinama sovai. 
Tai nuo seno šioje gentyje vartojama sąvoka. Žmogus 
sovai virsta po mirties, nors nelabai aišku, kokiu bū- 
du. Kai žmogus nustoja kvėpuoti ir miršta, jo sovai 
gyvena kaimo apylinkėse. Tačiau sovai kartais pasi- 
rodo dar žmogui nemirus. Pasakojama, kad vienas 
žmogus yra matęs dar tebegyvenančio senio sovai. 
Sovai pasirodymas paprastai aiškinamas kaip artė- 
jančios mirties ženklas. Kai sovai atsiskiria nuo kūno, 
žmogus praranda sąmonę arba miršta. Tie sovai gy- 
vena miške, netoli kaimo. Jiems priskiriami tam tikri 
šnaresiai. Jie gali būti ir žmogaus pavidalo, kurį laiką 


63 


išliekančio po mirties. Dažnai sovai laikomi jonva- 
baliai, taip pat fosforescuojančios medžiagos bei me- 
teorai. Kovoje kritęs Žmogus tampa i-sovai, t. y. 
„aukštesniuoju“ sovai. Pastarieji gali skraidyti oru, 
tada jie skleidžia švilpiančius garsus!". 

Taigi orokaiva genčiai sovai yra labai svarbus fe- 
nomenas. Žinia, sovai ir Sovijus gali būti atsitiktinis 
sąskambis, tačiau atsitiktinumo galimybę smarkiai 
sumažino jo aidėjimas būtent eschatologinėje srityje. 
Atrodo, kad vertėtų apsistoti ties senąja tautų mirties 
mitika, ypač - ties mitais apie mirties atsiradimą. 

P. W. Schmidtas savo monumentalaus veikalo 
„Dievo idėjos kilmė“ penktame tome pateikia Vidurio 
Kalifornijos pomo genties indėnų mitą apie mirties 
kilmę. Jame pasakojama, kad „Mėnulis, įsivaizduoja- 
mas kaip piktas senis, klastingai nužudė jauną vai- 
kiną Sakalą. Šiojo senelis Kojotas, sužinojęs apie savo 
anūko mirtį, parsinešė jo kūną į namus ir ėmė ties 
juo burti. Ketvirtą būrimo dieną Sakalas vėl atgijo. 
Senasis Kojotas tarė žmonėms: „Štai, šiuo būdu žmo- 
nės vėl atgis ketvirtąją dieną po mirties“. 

Tačiau tai nepatiko Pievų čypliui (toks paukštis). 
Jis tarė: „Ne, šis būdas netinka. Žmogus, kurį tu at- 
gaivinai, dvokia. Numirę Žmonės taip ir turi likti mi- 
rę“. Taip jiedu ginčijosi ilgą laiką, kol galiausiai Ko- 
jotas pavargo ir tarė: „Na gerai. Tebūnie kaip tu 
nori“. 

Po kurio laiko, kai jie surengė lenktynes, kuriose 
dalyvavo ir Pievų čyplio sūnūs, Kojotas ant kelio pa- 
guldė barškuolę gyvatę, kuri įgėlė Pievų čyplio ber- 
niukams. Šie mirė. 

Tada Pievų čyplys atėjo pas Kojotą ir tarė: „Žinai, 
aš galvoju, kad tu buvai teisus, kai sumanei, jog žŽmo- 
nės po mirties turi atgyti ketvirtąją dieną“. Bet Ko- 
jotas atsakė: „Ne! Ne! Per vėlu! Tu norėjai, kad nu- 
mirę Žmonės taip ir liktų mirę. Mes taip ir nutarėme. 
Taip ir bus“. 

Tačiau Sakalas gėdijosi ir sakė: „Žmonės kalba, kad 
aš dvokiu! Aš nebenoriu daugiau gyventi“. Jis nuėjo 
į savo namus, atsigulė ir mirė. 

Jo namus drauge su juo sudegino. Ir visi žmonės, 
kurie buvo narsūs, šoko į ugnį. O visi Žmonės, kurie 
nebuvo narsūs, į ugnį nešoko ir liko, ir nuo to laiko 
jie yra Žvėrys. 

Žmonės, kurie sušoko į ugnį, kitą dieną atsibudo 
mirusiųjų krašte. Čia stovėjo ir jų namas. Čia buvo 
ir Kojotas, ir Sakalas. Jie visi išsimaudė šiltame van- 
denyje ir šoko į ežerą. Tada senasis kojotas tarė: „Kai 
žmonės miršta, jie turi ateiti į mano namą mirusiųjų 
krašte, anapus vandenyno. Jie turi čia ateiti ketvirtą 
dieną. Čia turi ateiti tik mirusieji, o ne gyvi žmonės. 
Šitaip turės būti“. 

Taip ir yra. Kai žmonės miršta, jie eina į Didžiojo 
tėvo Kojoto namą mirusiųjų krašte. Tai yra kelias į 
pietus./11š 

Matome, kad Kalifornijos indėnai mirties atsiradi- 
mo mite irgi kalba apie kelią „per ugnį'; antra vertus, 
ugnis čia gali būti randama todėl, kad pomo genties 
indėnai savo mirusiuosius būtent degindavo. Anks- 
čiau, kaip rodo užuomina apie kelią „už vandens", 
mirusieji galėjo būti laidojami ir vandenyje, arba, 
kaip nesyk laidota prieškolumbinėje Amerikoje, tie- 

siog guldomi į luotą, kuris paleidžiamas vandeniu. 
Vis dėlto ir čia ugnis atlieka tą pačią funkciją, kaip 
ir Sovijaus mite. Kaip ir Sovijaus mite, pasakojimo 
apie pirmąją kelionę į pomirtinį pasaulį herojai - tė- 
vas (senelis) ir sūnus (anūkas). Abiejuose mituose 
svarbią reikšmę turi miego metafora - į liepsnojantį 
namą sušokę narsieji „atsibunda“ kitame pasaulyje. 

Pomo indėnų mite minima pirmapradė situacija 
yra labai archaiška - tai Žmonių ir gyvūnų tapatumo 
laikmetis, kurį Sovijaus mite atitiktų Deivės Motinos 
epochoje vyravęs tikėjimas metempsichoze: šis tikėji- 
mas taipogi konstatuoja tam tikrą Žmonių ir gyvūnų 
bendrystę. 

Mituose apie mirties kilmę „pirmoji mirtis“, kaip 
ir Sovijaus mite, nusakoma kaip „nuėjimas“ ar „nu- 
žengimas“. Taivanio rytinėje pakrantėje gyvenanti 
paivan gentis turi tokį mitą apie mirties atsiradimą: 
„Kadaise buvo moteris. Pro skylę ji pažvelgė žemyn 
ir pamatė gražų kaimą. Ji tarė: „Jeigu aš nebegrįšiu, 
žinokite, kad apačioje gražiau nei čia, žemėje. Tada 
sekite paskui mane“. Nuo to laiko ir atsirado mir- 
tis 19 

Taigi, tokio mito herojus gali būti ir moteris. Ta- 
čiau dažniausiai siužetuose aptinkame tą patį sūnys- 
tės santykį. Korėjiečių mitas teigia: „Kartą gyveno 
moteris ir turėjo 500 sūnų. Kai vieną dieną pasirodė, 
kad jie nebeturi ryžių, visi sūnūs išėjo jų parsinešti. 
Tam, kad sūnūs turėtų ką valgyti grįžę, motina di- 
deliame geležiniame puode išvirė košę, tačiau su- 
klupo, įkrito į puodą ir mirė. 

To nežinodami, sūnūs grįžo namo ir ėmė valgyti. 

Pasirodė, kad viralas skanesnis nei visuomet. Tačiau 
kai paskutinis grįžo jaunėlis sūnus, jam tai pasirodė 
įtartina. Pamaišius samčiu, išplaukė žmogaus kaulas. 
Viską supratęs, jaunėlis paaiškino broliams, kas atsi- 
tiko, tarė, kad su tokiais galvijais negyvensiąs, ir iš- 
keliavo į ČCagvi salą. 

Likę 499 broliai už bausmę virto uolomis.“120 

Išsyk galima pastebėti šio pasakojimo panašumą į 
Sovijaus mitą. Ašinis abiejų tekstų motyvas —- maisto 
gaminimas, 0 pagrindiniai herojai, tegu ir varijuojant 
jų skaičiui, susieti svarbiausiu giminystės ryšiu. 

Tėvo — sūnaus motyvas yra ir mongolų legendoje 
apie šamanizmo atsiradimą: „Anuo metu, kai mon- 
golai dar gyveno savo protėvynėje šiauriniame 
Khangai, gyveno senas burtininkas. Pajutęs, kad ar- 
tėja mirtis, jis pranešė savo sūnui, kad globos jį ir 
po mirties, tik sūnus turįs jį palaidoti su visomis pri- 
deramomis apeigomis ir vėliau jam aukoti. Sūnus 
taip ir padaro ir palaidoja savo tėvą aukštoje vietoje, 
ant raudonos uolos (laidojimas aukštoje vietoje — 
mongolų religijos bruožas — G. B.). Po to tėvas su- 
sidraugauja su vietos dvasiomis ir tampa labai ga- 
lingas, sugeba net siųsti krušą, žaibus. Mirus moti- 
nai, sūnus ją irgi palaidoja ir aukoja; pastaroji taip 
pat įgauna didžiulę galią.“121 

Šis kiek euhemeristinis motyvas vėl liudija tą pačią 
archainę tėvo — sūnaus santykio tradiciją, ypač su- 
reikšminamą mirties mitikoje. Šiuo atveju randame 
ir laidojimo papročio pagrindimą: Sovijaus mitas pa- 
grindžia baltuose vyravusį deginimo paprotį, atsisa- 
kydamas tiek laidojimo žemėje, tiek virš jos, o mon- 


67 


golų legenda kalba apie mongolų kultūroje vyravu- 
sio laidojimo aukštoje vietoje pagrindimą. Abiem at- 
vejais laidojimo precedentą įgyvendina mirusiojo sū- 
nus. Įvairiuose pasakojimuose apie šamanizmo kilmę 
sūnų skaičius gali skirtis, tačiau dažniausiai jų būna 
devyni!22. 

Minėtieji Kalifornijos indėnų, korėjiečių, mongolų 
mitai priklauso bendriausiam Sovijaus mitikos kon- 
tekstui, tačiau kyla įspūdis, kad tai tik šio konteksto 
periferija, o pats mitikos branduolys tebėra neaiškus. 
Atrodo, jo teks ieškoti kažkur Eurazijoje, tarp Korėjos 
rytuose, Mongolijos — šiaurėje, Mesopotamijos —- va- 
karuose, o pietuose tokia riba bus Naujoji Gvinėja. 
Tačiau pastaruoju atveju tenka prisiminti, kad šią sa- 
lą apgyvenusios gentys kadaise išėjo iš Pietų Azijos, 
kartais jos laikomos giminingomis dravidų gentims. 
Hipotezės apie šumerų kilmę iš rytų (beje, ir pačių 
šumerų padavimai) bei jų giminystę su Mohendžo 
Daro bei Harapos kultūromis verčia kreipti dėmesį 
į archaiškąsias, ikiindoeuropietiškas Indijos dravidų 
kultūras. 

Šiaurės Vakarų Indijos džiunglėse gyvenančios 
Bhagoria Bhil gentys priklauso dravidinei, ikiarijinei 
Indijos kultūrai. Jų padavimai apie barvo (burtinin- 
kų, magų) kilmę - kartu ir apie mirties kilmę - seka- 
mi išsyk po pasakojimų apie pasaulio atsiradimą. 

Dabar pateiksime dravidų burtininko Kazeliyo 
Barvo Kumsingh Bario papasakotą mitą: 

"Po pasaulio sutvėrimo gyveno pirmasis barvo, 
vardu Danter vedi. Jis buvo labai galingas ir turėjo 
900 mokinių. Jam tereikėjo paliesti, tarkime, medį, ir 

šis atgydavo ir imdavo gyventi. Todėl jis nė vienam 
žmogui neleido numirti ir išeiti pas Bhagvan. Dievui 
nepatiko, kad nė vienas Žmogus pas jį neateina, ir 
jis buvo nepatenkintas tuo, kad Danter vedi tapo 
toks galingas. Todėl Bhagvan sukūrė gyvatę, paslėpė 
ją bambuko stiebe ir numetė šį ant kelio. Kai Danter 
vedi ėjo šiuo keliu, jis rado lazdą ir užsidėjo ją ant 
peties. Tuoj išlindo gyvatė ir įgėlė Danter vedi į nu- 
garą. 

O prieš tai jis buvo pasakęs savo mokiniams: „Jei 
aš numirsiu, tada sukapokite mano lavoną, išvirkite 
jį ir suvalgykite mėsą. Taip jūs įgausite mano galią; 
(taip liepiu) todėl, kad dar nesate pakankamai išmo- 
kyti“. Kai jis mirė nuo gyvatės įgėlimo, mokiniai pa- 
sielgė, kaip buvo liepęs mokytojas. Jie sukapojo jo 
lavoną ir išvirė mėsą. Tai pamatęs, Bhagvan pagal- 
vojo: „Jei aš neįsikišiu, jie pasidarys labai galingi ir 
neleis žmonėms ateiti pas mane“. 

Tuo metu vienas mokinių paragavo verdančios 
mėsos, ar ji greitai išvirs. Jis liepė ragauti ir savo 
motinai. Taip ji tapo ragana (daken), vardu Ratan 
Kaman, o jos sūnus Kazeli tapo barvo, kuris gali kau- 
tis su raganomis ir jas nugalėti. Moteris, paragavusi 
mėsos, įgavo polinkį blogiui, vyras - gėriui. 

Po to, prisiėmęs vienuolio (sadhu) pavidalą, atėjo 
Bhagvan, kuris subarė mokinius, kad šie valgo mo- 
kytojo mėsą, ir viską išpylė. Taip Bhagvan pasiekė 
ko norėjęs, ir taip atsirado mirtis.“13 

Pagal burtininko (barvo) Raliyo Kataro pasakoji- 
mą, pradžioje buvo Danag Razo ir Zami, Žemė Mo- 
tina (sic! — G. B.). Zami ar žemėje gyvenęs Danag 


69 


apvaisina ją savo žvilgsniu. Atsiranda pasaulis, ta- 
čiau mirties dar nėra, ir, Bhagvan leidus, žmonių la- 
bai pagausėja. Tačiau, atsiradus žmonių pertekliui, 
Bhagvan nutarė atsiųsti pagalbą. Todėl jis leido nu- 
dvėsti buivolui, gulėjusiam džiunglėse. Čia atėjo vy- 
ras ir moteris, džiunglėse rinkęsi kurą. Moteris, pa- 
mačiusi negyvą buivolą, išėmė jo kepenis ir suvalgė. 
Taip ji tapo ragana, kuri ėmė žudyti žmones, išplėš- 
dama jų kepenis. Žmonės pradėjo mirti, idant galėtų 
nueiti pas Bhagvan. Tačiau dalį buivolo kepenų su- 
valgė ir vyras, kuris tapo Kazeliyo Barvo, sugebančiu 
kovoti su raganomis ir jas nugalėti. Po šių dviejų 
žmonių atėjo trečiasis, kuris pamatė buivolą ir už- 
valgė jo mėsos. Tai buvo Limbo, kuris tapo garsiu 
barvo, žinomu ir Zosi varsu. Užvalgę buivolo mėsos, 
visi trys pateko į transą, ir jiems buvo suteikti sapnai, 
kuriuose juos mokė Saitan arba Magno Bhut (aukš- 
čiausiasis demonas). Būtent jis apsėsdavo šiuos žmo- 
nes, jiems patekus į transą!. 

Kitur sakoma, kad pirmasis barvo, kurį barvo Gu- 
go Minamo vadina Danter vadai, sugebėdavo at- 
šaukti mirusiojo vėlę net tada, kai ji jau būdavo 
pakeliui pas Bhagvan; jis vėl sujungdavęs sielą su 
kūnu, ir žmogus atgydavęs!“. Panašiai apie pirmąjį 
barvo kalba ir barvo Hirzi Damor: pasak jo, pirmasis 
didysis barvo Danter vadai buvo toks galingas, kad, 
kam numirus ir iškeliavus į Bhagvan kalną, barvo 
tereikėdavo suploti delnais, ir siela sugrįždavusi, ir 
mirusysis atgydavęs!. 

Tas pats barvo Hirzi Damor kiek kitaip perteikia 
pasakojimą apie Bhagvan veiklą. Jis teigia, kad 

Bhagvan, norėdamas kontroliuoti Žmonių skaičių, 
sukuria raganą, daken, tačiau ir šiai reikia kontrolės. 
Taip atsiranda barvo. Po to Bhagvan pasiunčia barvo 
žemyn, į pasaulį, ir pamoko jį. Barvo turįs sudėti 
Bhog — auką (t. y. kruviną žvėries auką), idant paau- 
kotų žvėries kepenis ir duotų juos raganai, kad šioji 
daugiau nebegraužtų žmonių ir nerytų jų kepenų!2?. 
Barvo Phidio Gundio pateikia kiek kitokią versiją — 
pasak jo, tuo metu, kai žemėje dar nėra kančios, he- 
rojė, vardu Savan, užmuša žvėrį, išima kepenis ir 
juos kepa; į Mahadeo klausimą moteris atsako, esą 
jai prireikę kepenų - iš to ir atsiradusios visos blogy- 
bės!2š, 

Barvo Phidio Gundio pasakojimas apie pirmąjį di- 
dįjį barvo ir jo mokinius vienoje vietoje bemaž teks- 
tualiai suartėja su Sovijaus mitu: čia, mokytojui mi- 
rus, 900 jo mokinių supyksta, kad pastarasis jų nieko 
neišmokė, ir taria: „Todėl jo lavono mes nei kasime 
į žemę, nei deginsime; mes jį išvirsime ir tada su- 
ėsime“. Toliau siužetas vėl suvienodėja su pagrindi- 
niais pasakojimais, t. y. baigiasi Bhagvan pasirody- 
mu!??. 

Tie patys motyvai (ypač mokytojo mėsos virimas 
ir valgymas) žinomi ir šiaurės Indijoje, Tibeto prieš- 
kalnėse gyvenančioms bhilala ir baiga gentimsV?, Įs- 
tabi bhilala genties pirmojo barvo mokiniams tarta 
ritualinė frazė: „Nekaskite manęs ir nedeginkite, ta- 
čiau išvirkite mano lavoną ir suvalgykite“!?!,- atrodo, 
kad ir Tibeto prieškalnių mitikoje atsiranda užuomi- 
nų apie skirtingą laidojimą. 

Visą šią medžiagą mes pateikėme be komentarų: 

akivaizdu, kad dravidinė ir Tibeto prieškalnių mitika 
yra be galo artima Sovijaus mitui. Visi šie pasakoji- 
mai apie pirmąjį barvo ir mirties atsiradimą gali būti 
traktuojami kaip Sovijaus mito elementai. Pamėgin- 
kime juos išdėstyti Sovijaus mito fone. 

I. Mito ekspozicija. Sovijus sumedžioja šerną. Ver- 
damas šerno blužnis suvalgo jo sūnūs. 

Atrodo, čia susiduriame su ypatingo, stebuklingo 
žvėries valgymo ritualu. Aiškėja, kodėl Sovijus su- 
pyksta: mokiniai, suvalgę šerno blužnis, tikriausiai 
tampa pernelyg galingi. Tačiau šis momentas baltiš- 
koje versijoje nepabrėžiamas. 

Antra vertus, baltiškasis mitas, atrodo, yra vėles- 
nis. Jo ekspozicija susideda iš 2 dalių: 1) burtininko 
(barvo, šamano) mokiniai išverda ir valgo (ruošiasi 
valgyti) savo mokytoją; 2) stebuklingo žvėries (šerno, 
buivolo) kepenų (blužnies, mėsos) valgymas, sutei- 
kiantis valgytojui ypatingą galią; kartais tos mėsos 
paragavęs Žmogus patenka į transą (ar ypatingą sap- 
ną). Kartais toks moteriškos lyties valgytojas pava- 
dinamas Savan. Abiejų įvykių fone pastebima Aukš- 
čiausioji dievybė. 

Sovijaus mito ekspozicijoje abu šie motyvai sulie- 
jami: vietoj mokytojo suvalgomas jį pakeitęs šernas 
— stebuklingas žvėris, perkeltas iš antrojo mito. So- 
vijaus (mokytojo) pyktis, galimas dalykas, atsiranda 
kaip Bhagvan, pasirodžiusio vienuolio (senio) pavi- 
dalu, rūstybės kontaminacija. 

II. Sūnaus padedamas, Sovijus nueina į „pragarą“. 
Jis laidojamas trimis būdais. 

Trys laidojimo būdai pastebimi ir dravidinėje, ir 


72 


Tibeto prieškalnių mitikoje, tačiau greta dviejų jau 
žinomų (laidojimo žemėje ir deginimo) yra ir trečia- 
sis — mokytojo valgymas. Lietuvių mite jis nepasi- 
rodo, matyt, yra nustumiamas toliau, pakeičiant jį 
šerno valgymu. 

III. Sovijus tampa „vėlių vedliu“. Jo keliu į pomir- 
tinį pasaulį eina kiti žmonės. Įvedamas konkrečių 
dievų garbinimas. 

Po visų šių įvykių dravidų ir Tibeto prieškalnių 
tradicijoje atsiranda mirtis. Žmonės ima keliauti pas 
Bhagvan. Didysis burtininkas šiam keliui nebetruk- 
do. Lietuvių mite būtent jis tampa šio kelio šeimi- 
ninku. Dravidai tolimesnio šio burtininko likimo ne- 
mini. 

Galima tarti, kad Sovijaus mitas - tai to paties dra- 
vidinių ir Tibeto prieškalnių mitų komplekso varia- 
cija, apimanti juos į vieną visumą bei susisteminanti. 
Šios prielaidos ir laikausi, nes dravidinė ir Tibeto 
prieškalnių mitika daug archaiškesnė, jos vaizdiniai 
grubesni, be to, elementarūs siužetai paprastai būna 
senesni nei jų kodifikacija. 

Antra vertus, archaiškumo įspūdį kartais gali su- 
daryti suskeldėjęs mitas, vienos struktūros skeveld- 
ros. Prielaida, kad Tibeto prieškalnių ir dravidų mi- 
tikoje sutinkame sueižėjusį, daugelio prasmių nete- 
kusį Sovijaus mitą ar jo prototipą, nėra visiškai be- 
prasmiška: deja, be specialių „lauko tyrimų“ Tibete 
ir Indijoje jos nei įrodyti, nei paneigti nepavyks. 

Ypatingas minėtųjų siužetų archaiškumas (ritu- 
alinė medžioklė, stebuklingas žvėris, kanibalizmas) 
bei jų paralelių paplitimo arealas savo ruožtu rodytų, 

kad tiek Sovijaus mitas, tiek jam artimi pasakojimai 
Eurazijoje bei Amerikoje šaknijasi paleolito medžio- 
tojų religijoje. Šie siužetai turėjo susiformuoti dar 
prieš tai, kai paleolito medžiotojų gentys iš Eurazijos 
ėmė kraustytis į Amerikos žemynus bei Okeaniją, tai- 
gi viduriniajame ar vėlyvajame paleolite. Mirties ir 
pomirtinio gyvenimo problemos, persmelkusios 5o- 
vijaus bei jai artimą mitiką, sprendžiamos labai in- 
tensyviai ir - mūsų supratimu - labai grubiai: tačiau 
būtent tai ir liudija nepaprastą jos archaiškumą. 
Baltiškoji versija, kitaip nei dravidiškoji, Tibeto 
prieškalnių mitika bei šamanų ritualai, mūsų dienas 
pasiekė jau susieta su mirusiųjų deginimo papročiu. 
Atrodo, kad ši nuo seno žinoma paleolitinė „elemen- 
tariųjų mitų“ ar kažkokio juos pagrindusio mito tra- 
dicija kai kur (visų pirma, matyt, Mesopotamijoje) 
buvo panaudota mirusiųjų deginimo ritualui pagrįs- 
ti. Tolimesnis mirusiųjų deginimo plitimas, ypač Eu- 
ropoje, sietinas su žalvario kultūromis: iš Mesopo- 
tamijos per Mažąją Aziją jis driekėsi link Dunojaus 
baseino, Vidurio Europos ir baltų genčių. Tačiau šio- 
se teritorijose Sovijaus, kaip pirmojo mirusiojo, mi- 
tika buvo žinoma jau nuo paleolito. Bangomis per 
Euraziją nusiritęs naujasis ritualas buvo iš tiesų nau- 
jas, tačiau vis dėlto įmanomas nesunkiai priimti, jei 
jis buvo grindžiamas ta pačia Eurazijai bendra sovi- 
jine mitika. Su Sovijaus mito versija baltai buvo susi- 
pažinę ir iki priimdami mirusiųjų deginimo ritualą: 
matyt, kaip ir kitos gentys, jie įsitikino ar buvo įti- 
kinti, kad pirmasis mirusysis ar pirmasis žynys „bu- 
vo sudegintas“. Labai aiškiai galima pastebėti, kad 

baltiškasis mitas yra ideologizuotas: viskas jame pa- 
klūsta vienai, degintinio laidojimo, idėjai. Tai savo 
ruožtu rodo, kad šis mitas ilgą laiką buvo kontro- 
liuotas, t. y. dogmatizuotas. 

Turint omenyje mirusiųjų deginimo papročio pliti- 
mą bei Sovijaus mitikos paplitimą, nevertėtų stebėtis, 
kad Europoje ir Eurazijoje aptinkami paties Sovijaus 
vardo pėdsakai: galimas dalykas, didžioji Sovijaus 
etimologijų dalis bei jo vardo paralelės (Savazios, 
Sabi, šavi, *saue- ir kt.) yra visiškai teisingos —- tik 
jokiu būdu negalima manyti, kad viena iš jų yra „tei- 
singesnė“ už kitas ir gali ką nors pranešti apie Sovi- 
jaus vardo bei jo mitikos kilmę. Tai vieno ir to paties 
fenomeno blyksniai. 

Tam pačiam kontekstui priklausytų ir graikų Dio- 
nizas - Sabazios. Dionizo mitikoje beimisterijose (pri- 
siminkime —jų mistai vadinti saboi) dažnas žmogaus 
ar žvėries sudraskymo, nužudymo bei surijimo mo- 
tyvas: kartais vietoj žvėries paklaikusios bakchantės 
sudrasko žmogų, t. y. Dionizo - Sabazios misterijos 
įsiterptų tarp dravidinės ir Sovijaus mitikos, tarp 
ritualinio žmogaus ir žvėries aukojimo. Dionizo epi- 
tetas graikuose - Liėjus („Išlaisvintojas“)92 nurodytų 
ir į atitinkamą Irano arijų terminą Saošyant, reiš- 
kiantį ateisiantį išgelbėtoją, išlaisvintoją, kuris pri- 
kels mirusiuosius laikų pabaigoje; po išbandymo 
ugnimi ir lydytu metalu jis paaukos jautį, gyvūno 
taukus sumaišys su šventuoju gėrimu Aaoma ir pa- 
ruoš nemirtingumo gėrimą visai žmonijai???. Šio mo- 
tyvo ryšys su dravidine ir Tibeto prieškalnių bei So- 
vijaus mitika neabejotinas. Be to, kadangi Saošyant 

pasirodys „laikų pabaigoje“, galima prisiminti, kad, 
pagal mitinę logiką, laikų pabaigoje atsikartoja pir- 
malaikio įvykiai (pirmalaikyje vyksta ir mirties bei 
burtininkų atsiradimo mitų įvykiai), todėl atsikartos 
ir ritualinės aukos bei nemirtingumo įvykiai, atsitikę 
laikų pradžioje. Žodis Saošyant yra ne kas kita nei 
partic. fut. nuo sav („gelbėti“) - Išgelbėsiantis*. Ma- 
no įsitikinimu, Sovijaus etimologija (plg. N. Vėliaus 
siūlymą šį vardą kildinti iš šaknies sav-, sva-) turėtų 
būti labai artima indoiranėniškajai šio žodžio reikš- 
mei. 

Brutenio ir Videvučio 
religinė reforma 


Legendos apie Videvutį ir Brutenį 


Plačiausiai legendas apie Videvutį ir Brutenį pasklei- 
dė lotynų ar vokiečių kalbomis rašę XVI a. autoriai, 
gyvenę Prūsijoje ar kokiu nors būdu su ja susiję. Tai 
Erazmas Stela (Erasmus Stella, tikroji pavardė Stūler, 
m. 1521), Simonas Grunau (Simon Grunau, m. 1529), 
Lukas Davidas (Lukas David, 1503-1583). Šie garsių- 
jų „prūsiškųjų“ kronikų sudarytojai sakosi besiremią 
mūsų dienų nepasiekusia pirmojo Prūsijos vyskupo 
Kristijono kronika, nurodomas net jos antrašas: Liber 
filiorum Belial cum suis superstitionibus Bruticae 
factionis incipit cum moestitia cordis!. Visi autoriai 
praneša apie ankstyvaisiais viduramžiais Prūsijoje 
vykusius procesus, ganėtinai komplikuotus istori- 
nius, socialinius, etninius, religinius įvykius. 
Daugelis kronikose aprašomų dalykų sutampa ar- 
ba vienas kitą papildo; vis dėlto bene išsamiausiai 
mus dominantys įvykiai pateikiami Simono Grunau 
kronikoje. Todėl šiame skyriuje daugiausia ja ir rem- 
simės. Grunau kroniką 1875 m. išleido M. Perlba- 
chas? — tai ganėtinai stambus trijų tomų veikalas. 

Legendinių Prūsijos kronikų 
interpretacijos 


Reikia pasakyti, kad prūsiškosios kronikos specialių 
istorinių tyrimų nesulaukė. Apskritai didžioji dalis 
tyrinėtojų arba neigė šias kronikas išsyk, in corpore, 
arba teigė, kad istorinė jų dalis menkavertė, tačiau 
religiniai ir mitologiniai jų elementai be didesnės 
abejonės gali ir turi būti nagrinėjami. Vis dėlto grei- 
čiau tenka kalbėti ne apie kronikų tyrinėjimus, o tie- 
siog apie ganėtinai subjektyvų mokslininkų požiūrį 
į jas. 

XIX a. antroje pusėje bei XX a. pradžioje Grunau 
ir Stelos kronikos buvo įvardijamos kaip „mokslingi 
prasimanymai“?, „sapnai“! ir pan. Hiperkritiniai šal- 
tinių tyrimai, arba hiperkritinis, išankstinis sunkiau 
verifikuojamo šaltinio atmetimas, nepalikdavo ak- 
mens ant akmens, ir ne tik ten, kur iš tiesų šito rei- 
kėjo. Principinė išankstinio neigimo nuostata buvo 
privaloma bet kokio kalbėjimo apie prūsiškąsias kro- 
nikas sąlyga; net tos žinios, kurios šiandien patvir- 
tina kronikų autentiškumą, anksčiau kaip tik buvo 
smarkiausiai kvestionuotos. Pavyzdžiui, W. Mann- 
hardtas mano, kad Grunau pranešimas, esą Perkūnui 
aukojamą ožį prūsai kepą ant ąžuolo lapų, yra „ypač 
įtartinas“",- o juk jau šio amžiaus pradžioje indoeu- 
ropietiška Perkūno (Griausmavaldžio) ir jo medžio 
(ąžuolo) sąsaja nekėlė abejonių, kaip nekėlė abejonių 
ir tai, kad ožys paprastai ir buvo aukojamas Griaus- 
mavaldžiui kaip jo gyvulys. M. Perlbachas, kuriam 

turime būti dėkingi už Grunau kronikos išleidimą, 
irgi neištveria nepapriekaištavęs pačioje netikėčiau- 
sioje vietoje: Grunau savo kronikoje paminėtą Noytto 
gyvenvietę įkurdina „auf der Neringhe““, ir M. Perl- 
bachas išnašoje ironiškai pažymi, kad tai „visiškai 
nežinoma, iš piršto išlaužta vietovė“?, tačiau, nepai- 
sant šios išnašos, Neringa niekur nedingo. 
Tokiomis išankstinėmis nuostatomis stebėtis ne- 
vertėtų — iš tiesų, nemaža kronikininkų pranešimų 
yra XVI a. mokslo ar, greičiau, žinijos lygį atitinkan- 
čios kompiliacijos, o XIX a. pabaigos hiperkritikams 
paprasčiausiai nebuvo prasmės atrinkinėti grūdus 
nuo pelų —jų metodas buvo skirtas ne istorinių šalti- 
nių analizei, o jų kvestionavimui. Be to, ir istorijos 
mokslo lygis tuo metu buvo kitas, archeologija žengė 
pirmuosius žingsnius, religijotyra praktiškai neegzis- 
tavo, o etnologų darbai, galėję jau tada pateikti aibę 
lyginamosios medžiagos, istorikams buvo nežinomi. 
Nepaisant to, „Prūsijos istorijos“ pirmajame tome 
Johannas Voigtas bei Maxas Toppenas mėgino reabi- 
lituoti prūsiškųjų kronikų medžiagą, sakydami, kad 
trijų autorių minima pirmojo Prūsijos vyskupo Kris- 
tijono kronika, kurią jie, pačių kronikininkų žodžiais 
tariant, rašydami turėjo prieš akis, iš tiesų egzistavo“. 
Šiandien Vokietijos istorikai prūsiškąsias kronikas 
interpretuoja ne taip vienareikšmiškai. Žymiausias 
„legendinių“ kronikų specialistas, prof. dr. U. Arnol- 
das yra tos nuomonės, kad Stela, Grunau, Davidas, 
Hartknochas ir kiti autoriai išties rėmėsi tam tikru 
bendru šaltiniu, o būtent - jiems tebeprieinama le- 
gendine žodine prūsų tradicija: tokiu atveju vyskupo 


79 


Kristijono kronikos egzistavimo problema taptų an- 
traeilė — juk, jeigu ji iš tiesų būtų egzistavusi, vis tiek 
turėtume manyti, kad ir pats vyskupas Kristijonas 
rėmęsis ne kuo nors kitu, o prūsų žodine legendine 
tradicija. Nuolat pabrėžiamas kronikų autorių rėmi- 
masis vyskupo Kristijono kronika tiesiog atitiko tų 
laikų „autoriteto“ reikalavimus: remtis liaudies tra- 
dicija tais laikais nebuvo populiaru, ne taip kaip 
XVIII a., todėl jos pateikimui reikėjo tam tikro „per- 
kūnsargio“?. 

Vokietijoje legendinėmis kronikomis domėjosi ir 
tebesidomi daugiausia istorikai; Lietuvoje ir Rusijoje 
prūsiškąsias kronikas nagrinėja filologai ir mitologai. 

Jau Kazimieras Būga savo straipsnyje apie Grunau 
minimą Rickoyoto vietovardį parodo baltišką šio žo- 
džio galūnės kilmę ir Rikojotą tapatina su Petro Dus- 
burgiečio minima Romove“. Žymiojo kalbininko 
straipsniai apie pačią Romovę ir terminą Criwel 
bene pirmą sykį moksliškai ir pagrįstai parodo prin- 
cipinį Grunau kronikoje esančių žinių apie prūsų re- 
ligiją patikimumą. Straipsnyje apie terminą Waide- 
lotte!? K. Būga rekonstruoja autentišką Widewutto, 
Vidvutus vardą Videvutis (o ne „Vaidevutis“, kaip 
buvo tariama anksčiau, deja, iš inercijos kartais ir da- 
bar). Ten pat pateikiama Videvučio etimologija - le- 
gendinio prūsų valdovo vardą K. Būga kildina iš 
vid-ev-is: „Žinantis“'l3, 

Jonas Žilius Jonila, šiandien nepelnytai užmirštas 
prūsų ir lietuvių legendinių tradicijų tyrinėtojas, filo- 
logas, pirmasis surinko ir išvertė Brutenio ir Videvu- 
čio legendų fragmentus“, tiesa, daugiau domėdama- 


80 


sis bendru istoriniu šių legendų kontekstu nei savo 
kompetencijai artimesniais kalbiniais ar religiniais 
dalykais. Vis dėlto jo išvados istorinius įvykius grei- 
čiau vėl redukuoja į mitologiją bei religijų istoriją: 
„Visi mūsų padavimų didvyriai nėra istoriniai, tik 
mitologiniai asmenys, kurie, paimti krūvoj, sudaro 
visą ciklių, arba šeimą, istoriškai tautinių dievų, pa- 
našiai, kaip pasaulinėj mitologijoj. Jų gyvenimo vieta, 
kilmė, giminystė, jų santykiai su vienas kitu, jų prie- 
tykiai ir kovos su svetimais... yra epiškai istoriniai 
faktai, tradiciniai senų laikų dokumentai...“ Tačiau 
tokia redukcija yra sąlyginė, nes prūsiškųjų bei lie- 
tuviškųjų legendų pagrindu J. Žilius Jonila konsta- 
tuoja, kad šios legendos liudija dvi imigracijos į baltų 
žemes sroves: viena ėjo iš vakarų, Skandinavijos, kita 
— iš pietų, Volynės, Valakijos*“. 

N. Vėlius laiko Grunau „ne visai patikimu“, tačiau, 
kronikininko pateiktas žinias lygindamas su Petro 
Dusburgiečio ir Motiejaus Pretorijaus bei kitų auto- 
rių duomenimis, pripažįsta Grunau kronikos mito- 
loginio turinio pagrįstumą"'. Legendas apie Videvutį 
ir Brutenį šis mokslininkas nagrinėja vakarų ir rytų 
baltų arealų organizacijos ypatumų kontekste ir pas- 
tebi, kad Brutenis ir Videvutis suprastini atitinkamai 
kaip vakarinio ir rytinio, žemutinio ir aukštutinio 
polių, sakralinio ir pasaulietinio suverenumo atsto- 
vai; N. Vėlius pirmasis konstatuoja laipsnišką baltų 
kulto centro kėlimo iš vakarų į rytus procesą, taipogi 
pastebi, kad prūsiškųjų kronikų bei Lietuvos met- 
raščio legendinės dalys yra gana artimos?. 

N. Vėlius mano, kad egzistavo ne vien legendinių 

kronikų, bet ir to meto istorinių šaltinių minimas vie- 
ningas baltų religinis centras". Pagrindinius Stelos 
bei Grunau teiginius įterpdamas į bendrą baltų mi- 
tologijos kontekstą, mokslininkas parodo pakankamą 
jų mitologinį patikimumą. Todėl ir jo teiginys, kad 
Stela bei Grunau paprasčiausiai užfiksavo prūsų leg- 
endas??, pasirodo visiškai įtikinamas ir, be to, sutam- 
pa su aukščiau minėta vokiečių istoriko nuomone. 

Pažymėtina, kad, kalbėdamas apie dvynių prob- 
lematiką baltų religinėje tradicijoje, N. Vėlius bene 
pirmasis užsimena apie „sąmoningas religines refor- 
mas“2l, 

Čikagoje gyvenantis ir dirbantis žymus išeivijos et- 
nologas Vytautas Bagdanavičius 1982 m. paskelbė 
vertingą studiją „Brutenio religinės ir politinės sąran- 
gos įsteigimas Prūsuose“?*. Didžiausią dėmesį skir- 
damas Grunau ir Davido paskelbtam „Prūsų teisy- 
nui“, autorius konstatuoja, kad vien tik mitiniame 
legendų turinyje iš pirmo žvilgsnio atsiskleidžia ir 
tam tikri socialiniai senosios baltų visuomenės reiški- 
niai. 

Religinį legendų turinį nagrinėjo ir šios knygos au- 
torius2. 

Rusų mokslininkai V. Ivanovas ir V. Toporovas 
teigia, kad Videvutis ir Brutenis - prūsų mitologijos 
kultūriniai herojai, broliai, galimas dalykas, dvyniai, 
pagrindę socialinę prūsų organizaciją (Videvutis) ir 
kulto centrą (Brutenis). Brutenio kultinį vardą 
Iszwambrato V. Toporovas aiškina kaip neabejotinai 
perkeistą formą Swaisbrati, tai reikštų swais brati, 
„jo brolis“ (pažodžiui — „savo brolis“)5. 


82 


Pastaruoju metu Lietuvoje Videvučio ir Brutenio 
legendas nagrinėja archeologas Valdemaras Šimėnas, 
kuris jas interpretuoja seniai lauktu archeologiniu bei 
istoriniu požiūriu. 

V. Šimėnas vienareikšmiškai tvirtina, kad Grunau 
remiasi išties buvusia kronika“. Grunau atspindėtų 
procesų realumą patvirtina ir archeologo surinkta 
medžiaga: V. Šimėnas sako, jog „...pastarojo meto ar- 
cheologiniai tyrinėjimai Sambijos pusiasalyje ir Ne- 
muno žemupyje leidžia teigti, kad V a. pabaigoje ir 
VI a. pradžioje šiose teritorijose į vietinių gyventojų 
tarpą įsiliejo naujų ateivių banga“??, taigi, archeolo- 
giniai duomenys patvirtina netgi principinį istorinį 
Grunau kronikos patikimumą. 

Dabar atpasakosime Grunau kronikoje minimus 
įvykius, kurių kontekstas būtinas ne tik kaip įvadas 
į kronikos mums keliamas problemas, bet ir dėl tos 
priežasties, kad istorinis, religinis ir socialinis kro- 
nikos turinys tarpusavyje persipynę ir vieno kurio 
išsyk redukuoti neįmanoma. 


Legendinės tradicijos turinys 


Grunau kronika pradeda kiek iš tolo: Bizantijos im- 
peratoriaus Justinijono karvedys Narsesas prie Ra- 
venos, Lombardiją užėmusių gotų sostinės, sumuša 
Vitigio (Vitthigi) vadovaujamą šimtatūkstantinę gotų 
armiją. Gotų vadas su Žmona ir vaikais nusiunčiamas 
į Konstantinopolį; patys gotai, Narsesui mielaširdin- 

gai leidus, iškeliauja šiaurėn — per Bavariją, Vest- 
faliją. Čia jie pastato Gėttingeną. Šiuo metu jų yra 
36000 žmonių. Vis dėlto gotai priversti vykti toliau, 
jie atsiduria Danijoje. Tuo metu Daniją valdo kuni- 
gaikštis Teodotas; jis baiminasi gotų. Kai šie atsiun- 
čia pasiuntinius, prašydami krašto, kuriame jie ga- 
lėtų apsistoti ir gyventi, mokėdami karaliui duoklę, 
kunigaikštis taria, kad jo šalyje yra sala, Kimbrija 
(Cymbria), kur gyvena kimbrų (Cymbri) tauta, neno- 
rinti jo pripažinti valdovu. Kunigaikštis leidžia go- 
tams išvyti kimbrus. Taip gotų vadas Visbo (Wisbo0) 
ir susitaria su Teodotu. 

Visbo siunčia į Kimbriją pasiuntinius, perduo- 
damas Teodoto valią ir savo grasinimus. Galingųjų 
savo dievų vardu Brutenis (Bruteno) taria, kad kim- 
brams geriausia būtų pasitraukti, idant kitur jie tap- 
tų galingesni. Kimbrai susitaria su gotais ir taikiai 
pasitraukia. 

Brutenio ir jo brolio Videvučio (Witowudo) veda- 
mi kimbrai, kurių tuo metu buvo 46 000 žmonių, per 
Kroną (Crono, tikriausiai Prėglius) ir Aistmares 
(Hailibo) atplaukia į Ulmiganiją (Ulmiganea). Čia gy- 
vena neprityrusi (unerfaren) ulmiganų tauta. Atsi- 
kraustėliai pastato daug pilių bei kaimų. Prievarta, 
klasta ar draugiškumu jie pavergia vietinius gyven- 
tojus ir naudojasi jų paslaugomis. Tuo metu gotai 
atvyksta į Kimbriją, pastato Visbio (Visbua) miestą, 
taip pramintą gotų vado garbei, o pačią salą pava- 
dina Gotlandu. 

Brutenis ir Videvutis pastato Honeda, Peilpeillo, 
Nangast, Wustoppos ir Gallons pilis. Iš medaus jie 

daro gėrimą, tiek kimbrai, tiek ulmiganai mielai jį 
geria ir nuo to paklaiksta (unsinge menner wurden), 
o ilgainiui tampa žiauriais kariais. 

521 m. Brutenis ir Videvutis surenka išmintingiau- 
sius savo vyrus. Pastarieji nori karaliaus ir siūlo Bru- 
teniui juo tapti. Tačiau Brutenis sakosi negalįs juo 
būti, nes pagal visagalių dievų valią jis įsipareigojęs 
jų tarnystei; karaliumi rekomenduoja savo brolį Vi- 
devutį, kuris pavyzdingai valdysiąs visą tautą. Pats 
Brutenis sakosi trokštąs būti kimbrų pasiuntiniu pas 
jų dievus, ir tai, ką iš dievų išgirsiąs, jis persakysiąs 
tautai; jis mieliau renkąsis šventųjų dievų garbinimą 
nei žmonių ginčus. 

Videvutis vainikuojamas karaliumi. Visa tauta ir 
Videvutis pareiškia, jog Brutenis bus jų vyriausiasis 
valdovas, ir pavadina jį cryw0 cyrwaito. Brutenio vy- 
resnybė pripažįstama dėl to, kad jis atstovauja die- 
vams; be jo valios kimbrai nesiimsią nieko daryti ir 
klausysią jo kaip pačių dievų. Visą kraštą pagal Bru- 
tenio vardą jie pavadina Brutenija (Brutenia) ir nu- 
taria tarnauti ir aukoti vien savo dievams. Brutenis 
su savaisiais įrengia dievams tam tikrą buveinę (eine 
sonderliche wonunge). Trijų dievų vardai: Patolas 
(Patollo), Patrimpas (Patrimpo) ir Perkūnas (Perku- 
no); jų stabai buvo pastatyti 6 uolekčių storio ąžuole. 
Tą ąžuolą bei krivio kirvaičio ir jo žynių, vaidelotų 
(waidolotten) buveinę jie pavadina Rikojotu (Rickoy- 
to, Rickoyotto). 

Videvutis savo pilį pastato tarp Krono ir Hailibo 
ir pavadina ją Noytto; ši gyvenvietė yra Neringoje 
(auf der Neringhe). Jis iš čia valdo ir yra žmonių 

mylimas. Videvutis turi 12 sūnų - Lithppffo, Saymo, 
Sudo, Naydro, Scalawo, Nathango, Bartho, Galyndo, 
Warmo, Hoggo, Pomeso, Chelmo. Vėliau Brutenija 
tarp jų buvo padalinta, ir kiekvienas broliams ati- 
tekęs kraštas imtas vadinti jį valdžiusio brolio vardu. 

523 metais Brutenijos gyventojai su karaliumi Vi- 
devučiu susirenka Honedoje. Čia atvykęs Brutenis 
paskelbia dievų įsakymus apie tai, kaip prūsai pri- 
valą elgtis?: 

„L. Niekas be krivių kirvaičio leidimo neturi gar- 
binti dievų arba į kraštą įvesti svetimą dievą; vyriau- 
sieji dievai turi būti Patolas, Patrimpas, Perkūnas, 
nes jie mums davė žemę ir Žmones ir duos daugiau. 

2. Dėl jų mes pripažįstame krivį kirvaitį mūsų vy- 
riausiuoju valdovu, taip pat jo įpėdinius, kai šie bus 
nuėję pas maloninguosius dievus ir kai vaidelotai Ri- 
kojote juos išrinks. 

3. Mes turime reikšti pagarbą ir būti paklusnūs 
mūsų šventiesiems dievams ir mūsų kriviui kirvai- 
čiui, nes po šio gyvenimo jie mums duos gražių mo- 
terų, daug vaikų, saldžių gėrimų, gerų valgių, vasarą 
baltus drabužius, žiemą šiltus apsiaustus, ir mes ga- 
lėsime miegoti didelėse minkštose lovose ir, turėda- 
mi gerą sveikatą, juoksimės ir šokinėsim. Iš blogųjų, 
kurių jie negerbs, jie atims tai, ką šie turėjo, ir ten 
juos kankins įvairiomis kančiomis. 

4. Visi kraštai ir kaimynai, kurie aukos jų dievams, 
turi būti mylimi ir gerbiami. Tuos, kurie juos panie- 
kins ar įžeis, mes turime žudyti ugnimi ir kuokomis 
ir niekada nebūti jų draugais. 

5. Vyrai gali turėti tris žmonas, tik pirmoji ir vy- 

riausioji turi būti iš tos pačios giminės ir kilmės, kuri 
buvo kartu su mumis ir kartu atėjo į šį kraštą. Kitos 
gali būti iš čia rastų. 

6. Jei žmogus yra apsunkintas sergančiomis mote- 
rimis, vaikais, broliais, seserimis, giminėmis ar jei jis 
pats sirgtų, tai yra jo valioje ir mes leidžiame juos 
sudeginti ar jiems susideginti, nes mūsų dievų tar- 
nautojai turi ne dejuoti, o juoktis. 

7. Jeigu kas nors norėtų susideginti pats mūsų 
šventiesiems dievams arba sudeginti savo vaikus, tai 
mes jam leidžiame, sakydami, kai jie per ugnį pasi- 
darys šventi, kad galėtų su mūsų dievais juokauti. 

8. Jeigu vyras ar žmona sulaužytų moterystės prie- 
saką, tokius reikia sudeginti toli nuo mūsų šventųjų 
dievų ir jų pelenus išbarstyti vieškelyje; jų vaikai ne- 
galės tapti vaidelotais. 

9. Jeigu moterys atsisakytų savo vyrui duoti savo 
kūną vedybiniam santykiui, nuo jo priklauso, ir jis 
gali jas sudeginti. Jų seserys turi būti laikomos pa- 
niekintais asmenimis, nes jos neišmokė jų paklusnu- 
mo savo vyrams ir dievams. 

10. Jeigu vyras norėtų santykiauti lytiškai su mer- 
gaite ar vedusia moterimi, nuo įžeistosios pusės pri- 
klauso, ar reikia jį sudeginti, nes nusikalto tuo, kas 
kitam brangiausia. 

11. Jei kas mergelei pirmas pasipiršo, jis, o ne kas 
kitas turi ją paimti už žmoną. Jeigu tačiau jis turi tris 
žmonas, reikia jį atiduoti sudraskyti šunims, nes jis 
pažeidė mūsų dievų luomą, nes iki tol ji buvo laisva 
vesti ar būti nevedusia. 

12. Jeigu kas nužudė savo maloningųjų dievų tar- 

ną, ant jo turės valdžią visi nužudytojo draugai, ir 
jie galės jį arba nužudyti, arba palikti gyvą. 

13. Jeigu kas apsivogė, tai pirmą kartą reikia jį nu- 
plakti su rykšte, antrą kartą — su lazda, o trečią kartą 
reikia jį atiduoti suėsti šunims toli nuo mūsų dievų.“ 

Vėliau šie punktai buvo dar papildyti: 

„14. Niekas negali versti kitą dirbti, bet gali jį ge- 
rumu paskatinti. Tai yra abiejų susitarimo reikalas. 

15. Kilminguoju bus laikomas tas, kuris su savo 
žirgu bus greitesnis ir mitresnis. 

16. Jeigu vyrui mirtų Žmona, jam turi pasipiršti 
kokia jaunuolė, nes netinka, kad jis dieną naktį liū- 
dėtų. 

17. Jeigu mirtų vyras ir liktų jauna žmona, nepra- 
dėjusi ir be vaikų, ji gali pasipiršti visiems nevedu- 
siems vyrams, kad susilauktų kūdikio. Po to ji bus 
vaidilutė ir iki gyvenimo pabaigos gyvens skaisčiai. 
Tada ji bus bendruomenės aprūpinama.“ 

Tačiau tarp vietinių gyventojų, ulmiganų, ir atvy- 
kėlių kimbrų prasideda kivirčai. Kimbrai nori jėga 
priversti ulmiganus jiems tarnauti; pastarieji sukyla, 
prasideda žudynės, deginami namai. 

Videvutis ir Brutenis sušaukia visus į Rikojotą, ir 
čia krivis kirvaitis bei karalius pareikalauja, kad tau- 
ta pabijotų savųjų dievų ir susivienytų. Te kilmingie- 
ji verčia jiems tarnauti ne jėga, o draugiškumu, vai- 
šindami midumi ir dėkodami. Tam, kad paaiškėtų, 
kuris yra kilmingas, buvo surengtos lenktynės žir- 
gais — tie, kurie pirmieji atlėkė prie karaliaus, buvo 
paskelbti kilmingaisiais. Šie lavinosi kirstynėse ir jo- 
jime, o kiti jiems tarnavo. 

Mozūrų kunigaikštis Mazo (Maso) iš ulmiganų 
rinkdavo kasmetinę duoklę; kadangi šie buvo pa- 
prasti Žmonės ir nemokėjo jokio amato, duoklė buvo 
mokama vaikais. Tačiau kai kimbrai sukūrė Bruteni- 
jos karalystę, duoklė mozūrams buvo atsakyta. Šių 
kunigaikštis Antonas (Anthones) iš Roksolanijos arba 
Rusijos (Reuslandt) pasikviečia pagalbą ir, sumušęs 
brutenus, paima nelaisvėn daug jaunikaičių. Pasta- 
rieji iš mozūrų išmoksta kautynių meno, pabėga ir 
grįžę išmoko jo savo brolius. Tačiau Videvutis su sa- 
vaisiais susikrimtę liūdi. 

Šiuo metu Brutenis visus kilminguosius sušaukia 
į dievų šventę Rikojote. Jiems susirinkus, užeina gal- 
inga audra, griaudžia ir žaibuoja: tai, prūsų nuomo- 
ne, iš dangaus byloja Perkūnas. 

Brutenis išaiškina dievų valią - prūsai privalą vie- 
ningai išžygiuoti prieš Antoną bei jo tautą ir atker- 
šyti už šventųjų dievų garbintojų kraują. Išgėrę pa- 
kankamai midaus, prūsai pakyla, užpuola Antoną ir 
Činbeką (Czienbech), Roksolanijos karalių, ir, sumu- 
šę priešą, nuniokoję jį ugnimi, su grobiu grįžta atgal. 
Antono sūnus Čanvigas (Czanwig) puola Bruteniui 
ir Videvučiui po kojom ir aukoja jų dievams, prisiek- 
damas juos garbinti. Aukojimas toks: Čanvigas mirti- 
nai nuvaro baltą žirgą ir jį sudegina. Nuo pastarojo 
įvykio Prūsijoje niekas nebegali jodinėti baltais žir- 
gais — jie laikomi dievams. Taip tarp brutenų ir Ma- 
zovijos gyventojų stoja taika, nors,- priduria Gru- 
nau,- iki pat šių dienų jie nemėgsta vieni kitų. 

573 m., kai Videvučiui sukako 116, Bruteniui - 132 
metai, jie nutarė Bruteniją padalyti savo palikuo- 

niams. Visus kilminguosius broliai sukviečia į Riko- 
jotą, krivis kirvaitis prieš šventąjį ąžuolą visų susi- 
rinkusiųjų nuodėmių išpirkimui paaukoja ožį, kepa 
jį priešais šventąjį ąžuolą ant šiojo lapų, ir vėliau 
puotaujama (und dornoch trunken poskeiles von 
Met) iki pat ryto. 

Vėliau priešais šventąjį ąžuolą dievų akivaizdon 
pašaukiamas vyriausias Videvučio sūnus Litvas (Lit- 
pho, Lyttpho). „Mielas sūnau“,- kreipiasi į jį Videvu- 
tis,- „ar prisieki garbinti maloninguosius mūsų die- 
vus ir klausyti jų bei jų kirvaičio...?“ Litvas atsako: 
„Prisiekiu mano dievo Perkūno vardu (gelobe bei der 
stroffe meins gottis Perkuno), ir jei aš šios priesaikos 
nesilaikysiu, te užmuša jis mane savo ugnimi“. Bru- 
tenio palieptas, Litvas uždeda rankas ant tėvo gal- 
vos, po to paliečia šventąjį ąžuolą ir iškilmingai pri- 
siekęs gauna valdyti žemes, kur teka Būgas ir Nemu- 
nas (du solt herre sein im lande von Boycko und 
Nymmo der flissende wasser). 

Po jo prisiekia antrasis sūnus, Zamas (Zamo), ir 
gauna Žemaitiją. Lygiai taip pat savo žemes gauna 
Sudo, Nadroo, Scalawo, Nattango, Barto, Galyndo, 
Warmo, Pomeso, Chelmo ir Hoggo. Videvučio dukrų 
vardai - Cadina, Mita ir Poggezana. Pastaroji buvusi 
milžinė, kuri kaip vaidilutė skaistybėje gyveno ąžuo- 
lyne; jos žodžiai buvo laikomi dievų žodžiais, o apie 
jos gerumą ir švelnumą, pasak Grunau, žmonės pa- 
sakoję dar jo paties laikais; Pogezanos diržą, vyro 
rankos pločio, jis pats matęs Elbingo vienuolyne. 

Sulaukę garbingo amžiaus, abu broliai nutaria pa- 
siaukoti savųjų dievų garbei. Vaidelotai išrenka nau- 

jąjį kirvaitį: juo tampa Brudonas. Brutenis perduoda 
jam savo šventąsias regalijas. Susirinkusiems kilmin- 
giesiems bei vaidelotams broliai paskelbia, kad die- 
vai juos pasikvietė pas save. Jie išeiną, idant pas die- 
vus atstovautų savo tautai ir išprašytų iš jų pagalbos 
ir malonės. Videvutis pabrėžia, kad be prūsų dievų 
malonės tauta nepatirs nieko gero, nebus laiminga ir 
nesidžiaugs. Todėl ji privalanti klausyti Brudono, iš- 
rinkto šventojo kirvaičio, kuris yra prūsų dievų bal- 
sas (der mundt unser gotte) ir kurio privalu atsi- 
klausti svarbiausiais dalykais. Grunau priduria, kad 
Videvutis taip kalba, baimindamasis tautos skilimo, 
ir mėgina jos vienybę išlaikyti dievų baimės akivaiz- 
doje. 

Abu senoliai, apsirėdę gražiausiais drabužiais, tik 
Brutenis — be savo šventųjų regalijų, po iškilmingo 
aukojimo giedodami žengia į ugnį ir susidegina, 
siaučiant galingam vėjui, griaudžiant ir žaibuojant. 
Susirinkusieji verkia iš pamaldumo. Didvyriams su- 
sideginus, prūsai ima statyti Videvučio ir Brutenio 
stabus ir garbina juos kaip dievus, pirmąjį vadinda- 
mi Worskaito, antrąjį —- Iszwambrato; kai jų buvo 
šaukiamasi tautai sunkiomis valandomis, jie pagel- 
bėdavo. 


Socialinė reforma 


Mūsų požiūris į Videvučio ir Brutenio legendas jokiu 
būdu nepretenduoja į istorinių įvykių analizę. Tai, 
kas užfiksuota kronikų legendinėje dalyje, be abe- 
jonės, atspindi tam tikrą žodinę prūsų tradiciją: o joje 

itin ryškus religinis sluoksnis, kurio - ir tik kurio — 
hermeneutika šiuo atveju mums bus svarbi. 

Nėra abejonės, kad Grunau perteikiamuose įvy- 
kiuose aptinkami religiniai elementai glaudžiai susiję 
su socialiniais ir juos veikia, o ne sykį būtent per 
socialinius dalykus ir išreiškiami religiniai. Pasako- 
jime daug vietos skiriama visuomenės sąrangos da- 
lykams; šią sritį, iš pirmo žvilgsnio, globoja Brutenio 
brolis, legendinis „prūsų karalius“ Videvutis, pasau- 
lietinės sferos suverenas. Sakralinė sfera gali būti nu- 
sakoma kaip priešprieša pasaulietinei (ir atvirkščiai), 
todėl pasaulietinis visuomenės gyvenimas mūsų na- 
grinėjime taipogi turi susilaukti dėmesio. Juolab kad 
socialinės sąrangos pertvarkymai Grunau kronikoje 
iš tiesų yra artimi religiniams, vyksta maždaug vienu 
metu, broliams derinant savo veiksmus abiejose sri- 
tyse. 

Tai, kas įvyksta kimbrams atsikrausčius į Ulmiga- 
niją, turėtų būti įvardinta — visuomenės gyvenimo 
srityje — kaip socialinė reforma. Luomų atsiradimas, 
teisynas, tarpluominių santykių, netgi darbinių, nu- 
statymas, tam tikras, Grunau žodžiais tariant, „ka- 
ralystės“, t. y. gentinės organizacijos atsiradimas, ir 
visa tai — „tuščioje vietoje“, amorfiškoje socialinėje er- 
dvėje dviejų gentinių substratų jungimosi metu (pri- 
siminkime sunkumus, kylančius, prireikus nustatyti, 
kuris žmogus yra „kilmingas“, ir dviejų luomų, men- 
kai besiskiriančių nuo genčių ar tautų, konfliktus). 

Tačiau visuomeniniai pokyčiai kimbrų ir ulmiga- 
nų, brutenų ir, vėliau, prūsų visuomenėje bei istori- 
joje yra nepaprastai įdomūs religiniu požiūriu. 

Gotų pasiuntiniai, atvykę į Kimbrijos salą, atneša 
niūrią alternatyvą: kova su stipriais, Šiaurės Italijos 
ir Vidurio Europos karo laukuose išsimiklinusiais 
gotais, kurių baiminasi ir Danijos karalius, t. y. even- 
tualus pralaimėjimas, nešantis mirtį (geriausiu atveju 
— vergovę), arba emigracija. 

Kimbrai pasirenka neitin garbingą, tačiau vienin- 
telę realią išeitį. Savo galingųjų dievų vardu Brutenis 
praneša, kad kimbrams geriausia bus pasitraukti, o 
kitur jie taps stipresni. Pažadas „tapti stipresniais ki- 
tur“ primena greičiau savotišką socialinę demagogiją, 
moralinę kompensaciją už vis dėlto gėdingą pasi- 
traukimą iš salos. Šis iš Brutenio lūpų sklindantis op- 
timizmas visiškai suprantamas, turint omenyje, kad 
karinis kimbrų visuomenės sluoksnis vargu ar taip 
jau lengvai nutarė pasitraukti be kovos. Brutenio pa- 
žadas tikriausiai kiek apmaldė karius. Be to, Brutenis 
veikė kaip dievų valios atstovas, o jiems derėjo pa- 
klusti. Vis dėlto reikšmingas vienas faktas: lemiamą 
kimbrų istorijos akimirką sprendimą atsitraukti pri- 
ima Brutenis, religinis, o ne pasaulietinis veikėjas. 
Videvutis šiuo metu netgi nepaminėtas. Žinoma, ga- 
lėtume manyti, kad pavojaus akivaizdoje kimbrai 
daugiau kliovėsi dievais, o ne pasaulietiniais valdo- 
vais. Galbūt Videvučio eliminavimas iš kronikoje mi- 
nimų Kimbrijos įvykių sąlygotas tuo, kad jis prieši- 
nosi pačiai emigracijos ir atsitraukimo idėjai. Tačiau 
tai, kad kritinę akimirką Videvutis netgi nepasirodo 
scenoje, negali neturėti reikšmės. 

Videvutis pirmą sykį paminimas, Grunau kalbant 
apie „Brutenio ir Videvučio“ (pirmuoju minimas Bru- 

tenis) vadovaujamų kimbrų persikėlimą į žemyną. 
Tačiau ir toliau, kalbant apie „pilių statymą“, sakoma, 
kad jas statė taipogi „Brutenis ir Videvutis“, t. y., net 
rengiant įtvirtinimus, atraminius kovos taškus, Bru- 
tenis minimas kaip svarbiausias asmuo. 

Visiškai logiška, kad tada, kai 521 m. „Brutenis ir 
Videvutis“ sušaukia „išmintingiausius savo vyrus“ - 
matyt, ankstyvaisiais viduramžiais įprastą gentinės 
diduomenės ar karinės aristokratijos susirinkimą,- 
šie reikalauja karaliaus, ir jiems nekyla jokių abejo- 
nių, kas turįs juo būti: savaime suprantama, Brutenis. 
Tai rodo, kad Brutenis ir iki šio susirinkimo buvo 
realus kimbrų vadas (jei ne valdovas). 

Tačiau Brutenis daro politikui netikėtą ėjimą: 
„Miela mano tauta',- taria jis,- „aš nenoriu būti kara- 
liumi, nes pagal visagalių savo dievų valią esu įsipa- 
reigojęs jų tarnystei“ (wen ich mich noch dem willin 
unser allmechtigen gotthe in ihren dienst vorpflicht 
habe). Netikėtumą kiek sušvelnina racionali reko- 
mendacija: karaliumi jis siūlo savo brolį. Netikėtas 
žingsnis, tačiau, kaip pasirodys vėliau - puikaus po- 
litiko žingsnis. Bet Brutenis — ne vien politikas. Tau- 
tos susirinkime jis taria puikiai ją pažįstančio žmo- 
gaus žodžius, pasirodydamas kaip giliai ir autentiš- 
kai religingas asmuo: 

„Aš noriu būti jūsų pasiuntiniu pas mūsų dievus, 
ką aš iš jų išgirsiu, persakysiu jums, ir sužinosite; aš 
jus daugiau paguosiu, melsdamas mūsų šventuosius 
dievus, nei dalyvaudamas paviršutiniškuose (euser- 
lichen) ginčuose.“ 

Kad ir kokias politizuotas „fonines“ mintis priskir- 

tume Bruteniui, siūlančiam karaliumi jaunesnįjį savo 
brolį, iš šių žodžių sklinda tikrai religingo Žmogaus 
aimana: jis kliaujasi dievais, praradęs viltį pasaulie- 
tinėmis priemonėmis tvarkyti kivirčuose paskendu- 
sią tautą. Jis tikisi jai padėti, persakydamas dievų 
valią, t. y. savo religinius potyrius ir savo paties eg- 
zistencinę atramą perduoti visuomenei, idant ir ji ga- 
lėtų remtis būtiškais, esminiais principais, o ne vien 
skendėti efemeriškuose pasaulietiniuose reikaluose. 
Brutenis numano, kaip tai bus sunku... tačiau, atro- 
do, jis jau turi tam tikrą planą. Jis nesiruošia nulipti 
nuo scenos, priešingai, dabar jis pakyla virš jos, o 
visi svertai sulig Videvučio išrinkimu atsiranda jo 
rankose — tą akimirką, kai Videvutis (neabejotinai, 
po ilgų Brutenio konsultacijų) paskelbia Brutenį vy- 
riausiuoju viešpačiu (Obirherr), pavadina jį crywo 
cyrwaito ir pripažįsta jį kaip vyriausiąjį dievų atsto- 
vą, be kurio valios jie nieko nesiimsią daryti ir kurio 
klausysią kaip pačių dievų (und nanten in crywo 
cyrwaito, dos ist unser herre noch gotthe, ane seinen 
willen sie nix thuen wolten und solten, und in horen, 
wie die gotthe selbist...)! 

Taigi, Brutenis įgauna daug didesnę įtaką nei ga- 
lėjo tikėtis, tapęs „tik“ karaliumi, t. y. pasaulietiniu 
valdovu. Tačiau ir religinėms įžvalgoms, dievų valiai 
perduoti reikia tam tikro mechanizmo. Brutenis jį su- 
kuria. Visų pirma jis pareikalauja, kad tauta aukotų 
vien savo dievams - Patolui, Patrimpui, Perkūnui. 
Su vaidelotais Rikojote jis įsteigia šventovę. 

Videvutis savo ruožtu pasistato pilį tarp Prėgliaus 
ir Aistmarių (zwischen Crono und Hailibo) ir pava- 

dina ją Noytto. Ši pilis stovi Neringoje (auff der Ne- 
ringhe). Nesvarbu, ar tai Nidos Kuršmarių Neringoje 
pirmtakė, ar pilis, stūksojusi Aistmarių nerijoje: nė 
vienos iš šių nerijų — kilometro ar dviejų pločio juos- 
tų — negalima pavadinti nė pusiasaliu. Aplink - vieni 
vandenys. 

Taigi, „prūsų karalius“ pasistato pilį tokioje vietoje, 
iš kurios jis negali tikėtis bent kiek rimtesnio kon- 
takto su „žemynu“. Tai izoliacija. Tai savotiška politi- 
nė tremtis. Atrodo, kad Videvutis savo darbą jau atli- 
ko ir gali ramiai gėrėtis marių peizažais, tiesa, retkar- 
čiais atlikdamas tam tikras reprezentacines funkcijas. 
Tarkime, jų prireikia 523 m. Honedoje, kur tautos 
susirinkimo metu „karaliui ir tautai“ Brutenis paskel- 
bia dievų įsakymus ir bendrabūvio normas. 

Jau pirmuoju šių priesakų punktu įsakmiai taria- 
ma, kad Patolas, Patrimpas ir Perkūnas - svarbiau- 
sieji prūsų dievai, ir kito dievo garbinti nevalia: tai 
ne teisyno, o religinių priesakų kodekso pradžia. An- 
truoju punktu krivis kirvaitis ir šį postą užimsiantys 
vaidelotų išrinkti būsimieji kriviai pripažįstami vy- 
riausiaisiais valdovais. Trečiuoju punktu sumuojami 
pirmi du: dievai privalo būti garbinami ir jų turi būti 
klausoma; krivio kirvaičio — nė kiek ne mažiau. Pa- 
teikiama tikratikių laukianti perspektyva, kiek pri- 
menanti musulmoniškąjį rojų. 

Ketvirtasis punktas religinę nuostatą eksplikuoja 
ir į užsienio politikos sritį; pastaroji potencialiai gali 
virsti nuolatiniu džihadu, šventuoju karu: visi Riko- 
joto dievų negerbiantys kaimynai turi būti žudomi 
kuokomis ir ugnimi. Tik nurodžius šiuos esminius 

vidaus (paklusnumas dievams ir kriviui) bei užsie- 
nio (savo tikėjimo eksplikavimas į kaimynų kraštus) 
politikos bruožus, kituose punktuose nustatomi šei- 
myniniai bei turto santykiai, būdingi - tą reikia pri- 
pažinti — ankstyvųjų viduramžių „barbarų“ Europai. 
Paskutinuosiuose punktuose (atrodo, jie pridėti vė- 
liau, jau po Honedos susirinkimo) aptariamos darbo 
sutarčių sąlygos (niekas negali kito versti dirbti jėga, 
tik laisvo susitarimo pagrindu) bei kilmingųmo nu- 
statymo mechanizmas (raitelių lenktynės). 

Vis dėlto akivaizdu, kad net bausmes už „buiti- 
nius“ nusikaltimus ir pražangas reglamentuojantys 
punktai kuo giliausiai persmelkti religine dvasia. 
Kiekviena bausmė yra atpildas už dievų įžeidimą: 
moteris, atsisakiusi duoti savo kūną vedybiniam san- 
tykiui, gali būti sudeginta, o jos seserys turi būti lai- 
komos „paniekintais asmenimis“, kadangi neišmokė 
prasikaltėlės paklusnumo vyrams ir dievams: vyras, 
nusikaltęs „prūsiškąja poligamija“, t. y. nepasitenki- 
nęs trimis ŽmMonomis ir vedęs ketvirtą, atiduodamas 
sudraskyti šunims, nes pažeidė dievų nustatytą tvar- 
ką. Šeštasis punktas kupinas šioms dienoms sunkiai 
suprantamo optimizmo, tačiau tai paradoksaliai tra- 
giškas, gilus religinis optimizmas: „Jei žmogus yra 
apsunkintas sergančiomis moterimis, vaikais, bro- 
liais, seserimis, giminėmis ar jei jis pats sirgtų, tai 
yra jo valioje ir mes leidžiame juos sudeginti ar jiems 
susideginti, nes mūsų dievų tarnautojai turi ne de- 
juoti, o juoktis.“ T. y., užuot vargus čia, reikia eiti 
pas dievus (per ugnį) ir, kaip žadama trečiame punk- 
te, tenai turėsi gerą sveikatą, juoksies ir šokinėsi. 

Savižudybė prūsuose, atrodo, tam tikrais atvejais 
nebuvo smerkiama: antra vertus, jos griežtas regla- 
mentavimas (susideginant) liudija, kad savižudybių 
epidemija prūsams nebuvo pavojinga: jai galėjo ryž- 
tis tik labai kenčiantis Žmogus. Nežinia, kiek tokie 
ugniniai vaistai buvo taikomi pasiligojusiems arti- 
miesiems; vis dėlto akivaizdu, kad prūsai turėjo sti- 
prią religinę sąmonę, persmelkiančią visą jų egzis- 
tenciją taip, kad tai iš tiesų turėjo būti religinė egzis- 
tencija. Mūsų akimis prūsų gyvenimas atrodo žiau- 
rus: taip yra iš tiesų, tačiau jis buvo nepaprastai in- 
tensyvus, ir tokios egzistencinės giedrumos ir inten- 
syvumo mes jau nebegalime jausti??. 

„Prūsiškąjį teisyną“ išsamiai nagrinėjo V. Bagda- 
navičius, todėl prie jo ilgiau neapsistosime: pakanka 
konstatuoti, kad Teisynas atspindi absoliučiai religi- 
nės visuomenės gyvenimą - pasaulietinės gyvenimo 
sritys, tvarkomos religiniu pagrindu, iš esmės tampa 
religinėmis. Religija reglamentuoja net lytinius san- 
tykius: atrodytų, paskutinį pasaulietiškumo prie- 
globstį. Brutenis, pasitraukęs nuo šio pasaulio ginčų, 
neįtikėtinai genialiai eliminuoja pasaulietiškumą 
kaip tokį. 

Tačiau brutenai — nerami tauta. Kimbrai laiko save 
kilmingesniais nei vietiniai ulmiganai. Pastarieji jėga 
verčiami tarnauti atvykėliams, stato jiems namus ir 
pilis. Neapsikentę autochtonai sukyla, prasideda sa- 
votiškas pilietinis karas, tačiau arenoje vėl pasirodo 
Brutenis, pasikviečia Videvutį ir suskilusią tautą į Ri- 
kojotą ir liepia jai pasibijoti dievų bei susivienyti. 
Dvi kiltis, funkcionuojančias beveik kaip uždari luo- 

mai, sutaikyti įmanoma tik religiniu pagrindu. Ta- 
čiau socialinę įtampą reikia panaikinti socialiniais 
metodais. Brutenis Rikojote susirinkusiai tautai taria, 
kad atvykėliai, norintys, kad ulmiganai jiems dirbtų, 
turi to prašyti, girdyti midumi ir atsidėkoti (dan- 
cken). Kadangi ir ulmiganai nori būti kilmingi, Bru- 
tenis paskelbia, kad greičiausiai prie Videvučio atjoję 
vyrai bus laikomi kilmingais, nepaisant jų kilties. 
Taigi ir kai kurie ulmiganai, turintys geriausius žir- 
gus, palypėja socialinės stratifikacijos laiptais ir veda 
kimbrų, t. y. „kraujo aristokratų“, dukteris. Šie kil- 
mingieji mankštinasi, jodinėja, fechtuojasi — t. y. el- 
giasi, kaip dera genties aristokratijai — kariams. Va- 
dinasi, Prūsijoje nustatomi ne tik trys pagrindiniai 
luomai - Žyniai, kariai, žemdirbiai, bet ir įrengiami 
tam tikri socialiniai liftai tarp paskutiniųjų dviejų 
luomų: valstietis, trokštantis tapti kariu, užsiauginęs 
gerą žirgą gali pereiti į genties aristokratų luomą. 
Juos išlaiko žemdirbiai ar jų dalis, kuriems už darbą 
yra atlyginama (tikriausiai karo grobio gėrybėmis). 
Vergovės, kaip ir gretimuose kraštuose, neatsiranda, 
nors iš pradžių, kaip atrodo, kimbrai buvo linkę vi- 
sus ulmiganus paversti vergais. Galimas dalykas, 
Brutenio įsikišimas, garantavęs socialinę santaiką 
dievų akivaizdoje, per tradiciją pagrindė istoriniais 
laikais žinomą šeimynykščių luomą Prūsijoje —- savo- 
tišką kolonų ir laisvai samdomų valstiečių mišinį. 
Tačiau prūsų karinė diduomenė, matyt, dar nebu- 
vo pakankamai gausi ir išsimiklinusi. Mazovijos ir 
roksolanų jungtinė kariuomenė sumuša Videvutį ir 
jo žmones (Widowuto der konigk und seine Bruteni). 

Matyt, tie „Videvučio brutenai“ ir yra karinis prūsų 
visuomenės sluoksnis. 

Nieko nuostabaus, kad Videvutis ir jo žmonės po 
šio įvykio susikremta (Widowuto der konigk verbit- 
tert wart mit den seinen). Laimė, prūsai turi Brutenį, 
kuris, kaip ir visada tokiais atvejais, su dievų pa- 
galba gelbsti tautą. Rikojote, kur krivis kirvaitis vėl 
sušaukia tautos susirinkimą, audra, žaibais ir griaus- 
mu prabyla Perkūnas; jo bylojimą išaiškinęs Brutenis 
liepia tautai vieningai (eintrechtiglich) išeiti prieš 
mozūrus - taip ir atsitinka, ir priešai sutriuškinami. 
Iš reikalavimo vienytis matyti, kad ir „Videvučio 
žmonės“ buvo tik kilmingųjų dalis ir kad tam tikras 
visuomenės sluoksnis (galbūt laisvieji valstiečiai, o 
gal ir kilmingieji ulmiganai) į pirmąjį žygį nebuvo 
išėję. Tikriausiai Videvučio nutolinimas nuo realios 
valdžios nekėlė jo autoriteto, ir „karalius“ disponavo 
tik ganėtinai apibrėžtu „savųjų“ skaičiumi, matyt, sa- 
votiška „kunigaikščio kariauna“. Nuolat nerimstan- 
čius ir tarpusavyje besikivirčijančius prūsus net le- 
miamą akimirką suvienyti tegali krivio kirvaičio ir, 
žinoma, dievų autoritetas. Visiškai logiška, kai ir 
pralaimėjusių priešų vadas nuolankumo ženklan su- 
klupti turi ne prieš Videvutį, o prieš Rikojoto dievus 
ir jiems aukoti. Lenkiamasi nugalėtojams. 

Iškeliaudami pas dievus, broliai sutvarko žemiš- 
kuosius reikalus. Iš savo sūnų, gaunančių valdomas 
žemes, Videvutis reikalauja priesaikos - tačiau ne vy- 
riausiam iš jų, o kriviui kirvaičiui. Vyriausias sūnus 
prie šventojo ąžuolo prisiekia klusnumą būsimiems 
kriviams kirvaičiams, prisiekia, šaukdamasis Perkū- 

no bausmės priesaikos netesėjimo atveju. Taigi, Bru- 
tenis, išeidamas pas dievus, nepalieka net tos grynai 
simbolinės „karaliaus“ institucijos. Videvučio „sostas“ 
suskyla į keliolika mažų vietinių kunigaikščių sos- 
telių,- ir visiškai aišku, kad, prisiekę Rikojoto kri- 
viui, jie praktiškai neturės didesnės valios. Vyriau- 
sias Videvučio sūnus Litvas gauna Lietuvą: realiai 
tai reiškia nušalinimą nuo Prūsijos reikalų, tremtį. 
Tikriausiai Litvo tokie dalykai negalėjo patenkinti; 
vyriausias sūnus, atrodytų, turėjo tikėtis paveldėti 
Videvučio sostą ir, galimas dalykas, sustiprinti lig 
tol grynai nominalinę „karaliaus“ instituciją. Tačiau 
Brutenis apskaičiavo viską: Litvas ne tik supančioja- 
mas priesaika, bet ir priverčiamas iškeliauti į rytus, 
iš kur jis negalės daryti įtakos Prūsijoje vykstantiems 
procesams. 

Prieš užkopdamas ant laužo, Videvutis kreipiasi į 
susirinkusius. Tai paskutinieji jo žodžiai, jo kalba — 
raginimas kliautis dievais, be kurių tauta nepatirsi- 
anti nieko gera, neturėsianti laimės nei džiaugsmo. 
Visais svarbiausiais klausimais,- kalba Videvutis,- 
žmonės tesikreipia į Brudoną, naująjį krivį kirvaitį, 
kuris nuo šiol bus „dievų burna“ (der mundt unser 
gotte). 

Videvučio nuoširdumu šiame „pamoksle nuo lau- 
žo“ nederėtų abejoti: jis turėjo progų įsitikinti, kad 
pasaulietinės valdžios autoritetas nuolat kirbantiems 
ir besikivirčijantiems prūsams nieko nereiškia. Tik 
Brutenio ir dievų dėka tauta išvengdavo mirtinų pa- 
vojų, tik dievų baimė vienydavo ją lemtingomis aki- 
mirkomis. 

Nežinia, ką, šios prakalbos klausydamasis, galvojo 
Litvas; sprendžiant iš tolimesnių jo veiksmų (žr. III 
skyrių), tėvo balso jis klausėsi sukandęs dantis. Bet 
kokia viltis Prūsiją paversti pasaulietiška tą akimirką 
buvo palaidota. 

Brutenis nieko nekalbėjo: jis jau buvo viską pasa- 
kęs. Nuo pat pirmųjų atsikraustymo dienų jis tvir- 
tino dievų ir krivio kirvaičio autoritetą, ir šiuo metu 
tai iš tiesų buvo vienintelis Prūsiją vienijantis fakto- 
rius — tačiau labai stiprus. 

Brutenis Prūsijoje sukūrė pavyzdinę teokratiją. Vi- 
si valdžios svertai buvo krivio kirvaičio ir jo įpėdinių 
rankose. Juos Brutenis ir perdavė Brudonui, kuris ga- 
lėjo valdyti remdamasis ne tik dievų galia, bet ir pre- 
cedentais?“. 

Brutenis paskelbė Teisyną, kuris rėmėsi religinė- 
mis normomis. Teisyne buvo reglamentuojamos vi- 
sos sritys — nuo lytinio gyvenimo iki darbo sutarčių. 
Brutenis šaukė tautos susirinkimus, kaip aukščiau- 
siasis teisėjas taikė besikivirčijančias kiltis bei luo- 
mus, nustatinėjo luomų ribas. Jis įsakinėjo netgi 
jungtinei prūsų armijai — dar daugiau, jis ją sufor- 
mavo. 

Prūsų visuomenės sąrangą būtų galima apibrėžti 
kaip idealią teokratiją, kurioje vyriausiasis žynių hie- 
rarchas vykdo ne tik religines, bet ir karines bei tei- 
sines funkcijas. Kažką panašaus atrasime ir islamo 
pasaulyje; Tibeto teokratija palyginti daug švelnesnė. 

Galimas dalykas, nuolat kunkuliuojantį genčių mi- 
šinį tarp Vyslos ir Nemuno iš tiesų tegalėjo suvienyti 
religinė idėja bei teokratinė valdymo forma. Tačiau 

tokia teokratija galėjo gyvuoti tik iki to laiko, kol pa- 
čiai religinei sistemai negrėsė pavojai. Pirmuoju Tei- 
syno punktu Brutenis įsakmiai pabrėžė, kad į Prūsiją 
negalima įvesti kitų dievų. Net po penkių šimtų me- 
tų Prūsijos ribas perkirtę misionieriai būdavo iš kar- 
to žudomi. Čia negalėjo būti jokio kompromiso. 
Tačiau tokia autonomija viduramžių pabaigos Eu- 
ropoje tapo nebeįmanoma. Teokratija negalėjo orga- 
nizuoti rimto karinio pasipriešinimo, o sritiniai kuni- 
gaikštukai iš Ordino gavo daug daugiau teisių ir 
laisvių, nei galėjo tikėtis iš savojo krivio kirvaičio. 


Religinė reforma 


Atsikraustę į Pabaltįjį kimbrai aptinka „neprityrusią“ 
ulmiganų tautą. Iš pradžių abu etniniai sluoksniai 
socialiai reiškiasi bemaž kaip luomai: kimbrai, matyt, 
užkariautojo ar stipresniojo teise, mėgina pavergti 
vietinius gyventojus. Šie tokiems bandymams abe- 
jingi nelieka. Užsimezga konfliktai, kuriuos numal- 
dyti tegali dievų autoritetas. 

Vadinasi, dievai kažkokiu būdu taikė abi kiltis. 
Taip galėjo atsitikti tik tuo atveju, jei tiek kimbrai, 
tiek ulmiganai laikė šiuos dievus „savais“. Religinis 
bendrumas buvo vienintelis brutenus vienijantis fak- 
torius: vadinasi, Patolas, Perkūnas ir Patrimpas buvo 
ne kimbrų „importuoti“ (ulmiganai, visur ir visada 
priešinęsi ateiviams, nebūtų taip greitai paklusę jų 
dievams), bet ir ne autochtoniniai dievai (kimbrai, 
laikę save aukštesniais už vietinius gyventojus, ne- 

būtų garbinę jų dievų). Nepaisant to, abi kiltys nea- 
bejotinai atpažindavo šituos dievus kaip „savus“ ir 
tik jų akivaizdoje vienydavosi, susitelkdavo. 

Pirštųsi prielaida, kad šie dievai, kaip ir pati prūsų 
religinė sistema, nebūdami nei griežtai kimbrų, nei 
griežtai ulmiganų dievai, buvo bendri abiem tau- 
toms. Greičiausiai taip atsitiko „subendravardikli- 
nus“ abiejų genčių religines sistemas. 

Į Ulmiganiją atvykęs Brutenis, be abejonės, susi- 
dūrė su vietinės religijos tradicija. Ir, aišku, pastaroji 
skyrėsi nuo kimbrų religijos. Įstabu, kad Brutenis 
įkuria Rikojotą ir ima skelbti dievų valią ne išsyk, 
išlipęs iš laivo ar nužengęs nuo plausto; apie dvejus 
metus religinėmis iniciatyvomis jis neužsiima. Turint 
omenyje Brutenio religingumą bei išmintį, panašu, 
kad jo religinė veikla nebuvo sustojusi nė akimirkai. 
Savo dievų valią jis gerai žinojo anksčiau - dar Kim- 
brijoje krivis ją perdavė savo tautai, tad statyti die- 
vams šventovę, atrodo, galėjo iš karto. Brutenio „re- 
liginis tylėjimas“, trukęs maždaug porą metų nuo 
atvykimo į Prūsiją, galėtų būti aiškinamas kaip tam 
tikros religinės sintezės ruošimas. Juk kaip religinis 
lyderis ir dievų valios tarpininkas jis angažavosi dar 
Gotlande; ši jo veikla turėjo būti tęsiama. Kyla įs- 
pūdis, kad Brutenis buvęs pakankamai išmintingas, 
kad išsyk, neperpratęs ulmiganų religijos, mėgintų 
primesti ir taip nerimstantiems autochtonams dar ir 
jiems svetimą religiją. Pati pirmoji Brutenio religinė 
inovacija — Rikojotas ir jo dievų trejybė - buvusi sėk- 
minga: nėra abejonės, tam, kad patenkintų abi kiltis, 
ji turėjusi būti kruopščiai paruošta. 

Nėra pagrindo abejoti ir labai autentišku Brutenio 
religingumu, kuris tikriausiai rėmėsi ypatingais re- 
liginiais potyriais bei išgyvenimais. Lygiai taip pat 
neturime manyti, kad žynys tarsi „sugalvojo“ prū- 
sams jų dievus. Greičiausiai savo religinius potyrius 
jis tiesiog eksplikavo į abi religijas ir atrinko jose tai, 
kas buvo autentiška jo paties religiniam potyriui, eli- 
minuodamas jam priešingus ar neesminius, antraei- 
lius dalykus. Brutenio religinio potyrio autentišku- 
mas sąlygojo tai, kad jo reforma iškėlė vertingiausius 
abiejų religijų dalykus, kurie pasirodė esantys uni- 
versalūs ir galiojantys abiem religinėms sistemoms. 
Tokio universalumo pagrindas galėjo būti ir tam tik- 
ras indoeuropiečių religijoms būdingas trinaris pan- 
teono karkasas. 

Teisybės dėlei reikia pasakyti, kad Grunau teigia, 
esą Prūsijos gyventojus kimbrai privertę garbinti sa- 
vo dievus: tačiau ir tokiu atveju Brutenis turėjo at- 
likti tam tikrą ulmiganų religijos redukciją, nes reli- 
gijos „primetimas“ yra pernelyg sudėtingas procesas. 
Be to, praėjus dvejiems metams po tokio „primetimo“ 
ir kilus konfliktui su primetėjais, neįmanoma su jais 
susitaikyti tų „svetimų“ dievų vardan. 


Ikireforminės religijos bruožai 


Grunau teigia, kad vietiniai gyventojai iki kimbrų at- 
vykimo „nežinojo nei apie Dievą, nei apie dievus, 
tačiau garbino Saulę“ (wusten noch von gotte noch 

von gotthin zu sagin, sunder die sonne geehrt ha- 
ben)?!. Šis paliudijimas atitiktų W. Szafrafskio teo- 
riją, jog Romos imperijos įtakos metu dabartinės Len- 
kijos teritorijoje vyravo „agrarinis kultas“ (I-IV a. - 
žemdirbystės suklestėjimo šiuose kraštuose laikme- 
tis), kuriame, kaip žemdirbiams ir būdinga, ženklūs 
buvo saulės religijos bruožai??. Į agrarinės religijos 
kontekstą įsiterptų ir vienintelis mums žinomas liu- 
dijimas apie to meto vakarų baltų religiją — Tacito 
„Germanijos“ XLV skyrius. Tacitas teigia, kad aisčiai 
garbinę Dievų Motiną (Matrem Deum venerantur) 
bei nešioję šernų pavidalo amuletus, turėjusius juos 
saugoti nuo priešų pinklių. Saulė kaip viena iš 2a- 
limų Deivės Motinos hipostazių, Deivės Motinos ir 
šerno sąsaja — visa tai nurodo mums jau žinomą reli- 
ginę situaciją iki Sovijaus reformos, t. y., kiek galima 
spręsti, iki kimbrų atvykimo Prūsijos teritorijoje vy- 
ravo Deivės Motinos religija. Iš tiesų, bet kuriame 
žemdirbių kulte svarbiausieji objektai - Saulė ir Že- 
mė; slavai vadino save Dadžbogo anūkais, o žemę 
vadino savo motina“?. 

Tokias autochtoninės religijos nuostatas patvir- 
tintų ir Erazmo Stelos kronika. Joje kalbama, jog Vi- 
devutis, Stelos vadinamas „alanų karaliumi“, pasiūlė 
prūsams „bičių valstybės“, t. y. bičių avilio modelį 
taikyti visuomenės sąrangai; prūsai sutiko, šaukdami 
„būk mūsų Biotterus“, taip jie esą savo kalba vadinę 
bičių karalių*. Šiuo atveju įdomūs vaizdiniai, kuriais 
naudojasi Videvutis: jis kalba vietos gyventojams ir 
turi naudotis jiems suprantamais palyginimais bei 
metaforomis. 

Bičių vaizdinys. kaip tik siejamas su Didžiosios 
Motinos, Deivės Motinos įvaizdžiu: Kibelė, Dievų 
Motina, buvo vaizduojama apsupta bičių spiečiaus; 
Delfų žynės vadintos melissai — „medaus bitėmis'; 
Didžioji Motina religijų istorijoje dažnai vadinta „Bi- 
čių karaliene“. Toks Deivės religijos „bitinio“ aspek- 
to perkėlimo į visuomenės sąrangą pavyzdys galėtų 
būti ir tai, kad Žemutinio Egipto karalius Senosios 
karalystės laikais buvo vadinamas „Bičių valdovu“““. 
Todėl galima spėti, kad Videvučio palyginimas yra 
ne šiaip sau metafora, o religiškai motyvuota idėja, 
ypatingą prasmę įgaunanti Deivės Motinos religijos 
kontekste. 

Kyla klausimas, kodėl taip vėlai (religijų istorijos 
atžvilgiu) Prūsijoje pasirodo tokia archaiška Deivės 
religija. Šią problemą pastebi ir W. Szafrafskis, pa- 
žymėdamas, kad I-IV a. dabartinės Lenkijos teritori- 
joje ryškėja kurį laiką nebefunkcionavę daug senes- 
nių epochų religijų bruožai, t. y. vyksta savotiškas 
religinis renesansas“. Antra vertus, norėčiau iškart 
pridurti, kad archainių religinių idėjų atgimimas gali 
būti aiškinamas ir kaip religijos nuosmukis. Šių reiš- 
kinių priežastis aiškinsimės vėliau. 


Prūsų dievų kultas 


Jo centras — Rikojoto vietovė, čia auga žiemą vasarą 
žaliuojantis šventasis ąžuolas, kurio papėdėje įsikū- 
rusi trijų prūsų dievų šventykla. Ąžuole stovi trys 
stabai. Svarbiausias Brutenio dievas Patolas — senas 

vyras ilga pilka barzda; jis išblyškęs, apsirišęs galvą 
baltu audeklu - tai piktas požemio dievas, besivaide- 
nantis naktimis ir reikalaujantis kruvinų aukų. Per- 
kūnas — tai žaibų ir griausmų dievas, kurio stabas 
vaizduoja rūstų vidutinių metų vyrą ugniniu veidu, 
vainikuotą liepsnomis. Trečiasis dievas — Patrimpas: 
tai jaunas, bebarzdis, javų varpomis vainikuotas, 
linksmas javų dievas, kuriam, pasak Grunau, buvo 
aukojami maži vaikai. Dar viena Patrimpo funkcija 
— „sėkmė ginčuose“,- matyt, tai Patrimpo kompeten- 
cijos pasaulietiniuose reikaluose išraiška. Išvardintie- 
ji dievai atstovauja trims svarbiausiems indoeuropie- 
čių visuomenės sluoksniams, atitinkamai - žyniams, 
kariams ir žemdirbiams. Iki susikuriant šiam aiškiam 
panteonui, Prūsijoje tikriausiai buvo garbinami ir kiti 
dievai, priklausę bendram Deivės Motinos laukui, be 
abejonės, ir Saulė, ir įvairūs chtoniškieji dievai bei 
demonai. Vargu ar galima manyti, kad vietiniai gy- 
ventojai iki kimbrų atvykimo galėję nežinoti, tarki- 
me, Perkūno - ne tik baltų, bet ir kitų indoeuropiečių 
tautų religijose griausmavaldė dievybė užėmė ganė- 
tinai svarbią vietą. Tačiau žemdirbių religijoje, vy- 
raujant Deivės panteonui ir chtoniškiems dievams 
bei demonams, Perkūnui, ko gero, teko tokios nežy- 
mios funkcijos, kurios negalėjo atitikti jo prigimties. 
Visi trys minėtieji dievai turėjo būti ulmiganams ži- 
nomi, tačiau, vyraujant Deivės religijai, jų funkcijos 
greičiausiai buvo uzurpuotos galingos, ambivalentiš- 
kos Deivės. 

Prūsiškosios trejybės Brutenis nesugalvojo: turbūt 
tie dievai tebeturėjo nominalines reikšmes. Kokią 

nors triadą, suprantama, turėjo ir kimbrai. Atrodo, 
Bruteniui pasisekė abu šiuos trejetus „subendravar- 
diklinti“, kažkokiu būdu įtikinant Deivės garbintojus 
ulmiganus jų primirštų indoeuropietiškų dievų tre- 
jeto metafizine svarba. Beje, visiškai tikra, kad šių 
trijų dievų vardai yra baltiški - jie turi atitikmenų 
lietuvių ir latvių panteonuose; vargu ar jų kilmė būtų 
iš principo svetima - sakysim, germaniška ar skandi- 
naviška: tokiu atveju turėtume tikėtis, kad ir sakrali- 
nėje prūsų leksikoje pasirodytų svetimkūniai. Tačiau 
taip nėra. 

Grynai teoriškai įmanoma aiškinti, kad tuos pačius 
dievus atvykėliai ir vietiniai gyventojai galėjo vadinti 
kitais vardais. Tarkime, Patolo vardas, kildinamas iš 
Pa + tula, tola („žemė“), rodo „požemines“ šio dievo 
funkcijas, tačiau galima manyti, kad tai tiesiog kaž- 
kokio dievo „prūsiškas“ epitetas, tapęs vardu, o sena- 
sis vardas ilgainiui užsimiršo. Aišku, visos šios prie- 
laidos — vien tik spekuliatyvios. 

Trys prūsų dievai savo garbintojams įsakmiai pa- 
liepė neturėti kitų dievų ir nuolatos tai pabrėždavo. 
Toks spaudimas savo ruožtu rodo, kad „reakcijos“ 
pavojus buvo labai realus: senoji Deivės religija taip 
lengvai negalėjo pasitraukti. Įstabu, kad šiame Bru- 
tenio trejete nėra nė vienos moteriškos dievybės — 
vadinasi, reformai būdingas tam tikras kompromisiš- 
kumas jokiu būdu nebuvo taikomas Deivės religijai. 
Reikalavimas „neturėti kitų dievų“ tikrovėje reiškė 
reikalavimą atsisakyti visų pirma moteriškų dievy- 
bių. Brutenio reformos „antideivinės“ nuostatos buvo 
tokios stiprios, kad prūsai savo panteone ne tik ne- 

turėjo moteriškos dievybės, bet šias antifeministines 
religijos nuostatas nukreipė ir į silpnąją lytį. Prūsų 
moterys, kaip matėme iš Teisyno, buvo praktiškai 
beteisės, ir tik vyras galėjo turėti tam tikrą svorį vi- 
suomenėje. Antra vertus, moterims buvo pripažįsta- 
ma savotiška religinės karjeros galimybė. Brutenio 
religija įsteigė dievams patarnaujančių vaidilučių 
luomą, ir kai kurios jo atstovės galėjo įgyti pakanka- 
mos įtakos, kaip, pavyzdžiui, legendinė milžinė Po- 
gezana ar Dusburgiečio minima „galindų pranašė“, 
pagal kurios nurodymus buvo tvarkomi šios žemės 
gyventojų reikalai. Vis dėlto šiuos teiginius reikėtų 
vertinti atsargiai, nes čia greičiausiai susiduriame su 
ypatingai žymia neabejotiną charizmą turinčia pra- 
našautoja, o ne su kokia nors hierarche. Teigti, kad 
pranašautoja tvarko kažkurio krašto gyventojų rei- 
kalus būtų tas pat, kaip manyti, kad graikų pitija 
praktiškai valdė visą rytinę Viduržemio jūros pa- 
krantę — juk jos patarimų klausdavo ir laikydavosi 
graikai, persai ir kitos tautos. Grįžtant prie Pogeza- 
nos, taipogi galima prisiminti, kad ir jos autoritetą, 
matyt, formavo tam tikra charizma. Grunau sako, esą 
ji „Šokdavusi su dievais“ — tai, greičiausiai, tam tikro 
ekstatinio šokio nusakymas. Todėl atrodo, kad prūsų 
religija, pripažindama moters — pranašės, ekstatikės 
ar mistikės —- egzistavimo galimybę, tiesiog taikėsi su 
tuo ir šio dalyko visiškai neeksplikavo nei visuome- 
ninėn, nei religinėn sąrangon. Pavyzdžiui, nėra pėd- 
sakų, rodančių, kad vaidilutės galėjo kopti hierarchi- 
jos laiptais ir prilygti Brutenio žyniams — vaidelo- 
tams. Legendinėje kronikoje paminėtos religiškai 

svarbios moterys yra vertinamos ne dėl proto, or- 
ganizacinių sugebėjimų ar panašių savybių, o dėl tos 
paprastos priežasties, kad jas pasirinkę dievai su- 
teikė joms tam tikras charizmas. 

Įsakmus paliepimas neturėti kitų dievų buvo re- 
alizuojamas labai nuosekliai. Patolo, Perkūno ir Pa- 
trimpo stabai stovi tik Rikojote, ir tik Rikojoto šven- 
tykloje jiems galima aukoti. Kitose prūsų žemėse nė- 
ra nei šiems dievams skirtų šventyklų, nei stabų. 

Vis dėlto šis faktas nėra toks jau savaime supran- 
tamas. Tauta, besitraukianti nuo Deivės Motinos kul- 
to, generuojančio politeizmą ir polidemonizmą, ilgą 
laiką bus linkusi vėl į jį atkristi. O iš jos atimami visi 
regimi dievų ir demonų bei pačios Deivės buvimo 
šalia žmonių ženklai (tuo ir stipri Deivės religija) ir 
duodama tik viena šventovė, tiesa, daugmaž prūsų 
žeinių viduryje, tačiau dažnai atstumas iki jos būna 
pakankamai didelis. Be to, ir aukos, kurias anksčiau 
buvo galima sudėti praktiškai kiekvienoje vietoje, 
nes visur knibždėte knibždėjo įvairios dvasios bei 
demonai, o Žemei aukoti galima irgi bet kur,- dabar 
leidžiamos aukoti tik toje vienintelėje Rikojoto šven- 
tykloje. Ar ne per daug rizikuoja Brutenis, kai nuo- 
latiniame atkritimo pavojuje tebegyvenančią tautą jis 
apkrauna dar ir piligrimystės priesaku? O kad jis su- 
vokia pavojų, matysime vėliau, kalbėdami apie šio 
priesako sušvelninimą Bruteniui pasitraukiant iš 
žmonių pasaulio. Matyt, krivis jaučia, kad tai, kas 
aprėpiama jo jėgoms, vėlesniems kriviams bus jau 
per sunku. Tačiau kodėl auką didžiajam trejetui gali- 
ma sudėti tik Rikojoto šventykloje? 

Tokiam sutvarkymui turėjo būti svarių priežasčių: 
kaip sakyta, naujai užgimstančiam kultui visada gre- 
sia dar menkai užgožtos ilgametės tradicijos atgimi- 
mo pavojus. Gal tai netgi ne priežastys — galbūt re- 
formuota, per Brutenį apreikšta religija kitaip elgtis 
negalėjo, t. y. jos esminiai bruožai suformavo reikala- 
vimą aukoti vienoje vietoje — Rikojote, kur stovėjo 
prūsų dievų trejeto stabai ir šventykla. Vieninteliai 
Patolo, Perkūno ir Patrimpo stabai ir vienintelė šven- 
tykla. Atrodo, kad Brutenio įvesto dievų kulto esmi- 
nis bruožas buvo ne tik vienas, bet ir vienintelis re- 
liginis centras. 

Tam, kad galėtume suprasti tikslą, kurio siekė Bru- 
tenis ir per jį veikę dievai, turime atsiminti, kad re- 
forma buvo nukreipta prieš Deivės Motinos kultą, 
kuriame gyvavo daugybė chtoninių demonų. Žino- 
ma, funkcionuojant tokiam kultui, galima aukoti kie- 
kvienoje vietoje: visa žemė yra šventa, bet kur, kie- 
kviename gyvame padare ar negyvame daikte, gali 
tūnoti demonas. Vadinasi, kiekvienas žingsnis ar vei- 
ksmas potencialiai yra demono ar Deivės įžeidimas: 
laužiama šakelė, žemėn smeigiamas noragas, įžengi- 
mas miškan - ir taip be galo. Degraduojant romėnų 
pagoniškajai religijai (tai, beje, vienalaikė epocha su 
ikireformine prūsų religija), polidemonizmas pasiekė 
tiek, kad dievus ar demonus romėnai įžiūrėdavo jau 
ne tik akmenyje ar augale - netgi orlaidė turėjo savąjį 
demoną, o durų rankenoje gyvenanti dvasia buvo 
nimfos ir didžiavyrio duktė, su kuria vienaip ar ki- 
taip reikėjo skaitytis. Tokia situacija kaustė žmogaus 
veiksmų laisvę - kiekvieną sykį jis turėjo atsižvelgti 

į dvasių bei demonų interesus, jiems aukoti, jų sau- 
gotis - taigi, polidemonizmo bei Deivės Motinos epo- 
chos Žmogus nebuvo laisvas. 

Brutenio ir Videvučio veikla kaip tik stengiasi įvei- 
kti tokią situaciją. Įvedus Teisyną, sutvarkomi žmo- 
nių tarpusavio santykiai ir nustatomos jų pareigos 
dievams. Brutenio reformuotos religijos dievų treje- 
tas apima visas sferas ir pajungia visas jų dvasias bei 
demonus. Patolas valdo piktąsias požemio dvasias, 
Perkūnas tampa dangaus ir oro dvasių suverenu, Pa- 
trimpas perima derlingumą užtikrinančių dvasių 
funkcijas. Nebereikia kreiptis į demonus ar saugotis 
ant jų „Užminti“. Derlių užtikrina nebe šimtai lietaus, 
žemės ir požemio dvasių bei demonų, O trys didieji 
dievai. Užuot atlikinėjus gausybę apeigų bei nulie- 
jimų, pakanka kartą atvykti prie trijų didžiųjų dievų 
stabų ir sudėti jiems auką. 

Stabai ir šventykla stovi vienoje vietoje: ir visas 
sacrum koncentruojasi vienoje vietoje, Rikojote. Die- 
vai išlaisvina prūsus nuo valdinystės deivėms, pus- 
dieviams, dvasioms. Prūsai tebėra įpratę prie visa 
apimančio sacrum visame krašte, tačiau dievai to ne- 
benori. Todėl jie ir neina pas prūsus per smulkesnes, 
vietines šventyklas. Nes tokiu būdu sakralinės teri- 
torijos išliktų daugelyje vietų, o dievai nori viešpa- 
tauti visiškai laisviems Žmonėms, gyvenantiems ša- 
lyje, už kurią jie ir tik jie yra atsakingi. Todėl dievai 
apsigyvena vienoje vietoje. Prūsija iš esmės atitenka 
žmonėms, o vietiniai demonai ir dvasios praranda 
galią. 


Taigi, šis procesas - dviejų religijų sulydymas, re- 

dukuojant visus su Deive susijusius turinius, sakra- 
linio centro įkūrimas ir griežto panteono įvedimas — 
baigiasi pasaulio desakralizacija. Žemė nušventina- 
ma ir atiduodama žmonėms, kurie, užuot garbinę, 
gauna ją kaip vietą - veiklai ir tobulėjimui. 
Šventybė, visas sacrum krūvis vis dėlto neišnyksta 
be pėdsako. Brutenio Teisynas šį sacrum perkelia į 
žmogaus vidinio gyvenimo bei visuomeninių santy- 
kių sritį: štai iš kur mūsų stebimas radikalus ir tota- 
linis prūsų religingumas. Bet koks žmogaus poelgis, 
kaip ir visas gyvenimas, vyksta dievų akivaizdoje ir 
turi būti vertinamas tik kaip atitinkąs arba priešta- 
raująs dievų valiai. Žmogus veikia nušventintoje ap- 
linkoje, ir čia jam nėra jokių kliūčių. Tačiau jo veikla, 
kiekvienas moralinis apsisprendimas turi gilią sakra- 
linę reikšmę, o jo santykis su aplinkiniais žmonėmis 
vertingas tiek, kiek atitinka dievų nustatytą tvarką. 


Nuosmukis ar įgyvendintas idealas? 


Taigi, broliai susidegina ir išeina pas dievus, palik- 
dami prūsus su įstatymais, valstybe (tikriausiai teo- 
kratine genčių konfederacija), su vieningu kultu, pa- 
sižadėdami pagelbėti tautai ir toliau. Po didvyrių 
persikėlimo į dievų pasaulį prūsai ėmė statyti jiems 
stabus, porinius stulpus, ir garbinti juos Worskaito 
(Videvutį) ir Iszwambrato (Brutenį) vardais. Šiedu 
dievai išsyk įvedami į panteoną, greta Patolo, Pat- 
rimpo ir Perkūno, pridedant dar nežinia iš kur išny- 

rantį Kurką ar Kurkę (Curcho, Curche) — maisto ir 
gėrimo dievą. Atrodytų, broliams pasitraukus, visa 
reforma žlunga, dėl reakcinio politeizmo įtakos tri- 
naris panteonas prasiplečia iki šešių narių. Panteonų 
plėtimasis, kaip liudija religijų istorija, paprastai reiš- 
kia religijos nuosmukį: ar taip neatsitiko su prūsais, 
kurie, neišlaikę to aukšto, griežto Brutenio nužymėto 
lygmens, vėl gręžėsi link politeizmo? 

Vis dėlto neatrodo, kad čia susiduriame su nuos- 
mukiu,- panašu, kad šie procesai buvę užprogra- 
muoti. Įsižiūrėkime, kas vyksta, broliams pasitrau- 
kus pas dievus. 

Prūsai, kuriuos abu didžiavyriai palieka Brudono 
priežiūrai, nesutrinka. Bruteniui ir Videvučiui stato- 
mi stabai. Rikojote toliau garbinamas didžiųjų dievų 
trejetas. Ir toliau jiems aukojama tik ten, t. y. terito- 
rijos desakralizacija tebelieka. Tačiau išliko, o po bro- 
lių mirties galbūt netgi sustiprėjo, ir atkritimo į se- 
nesnę religijos formą pavojus. Išties, dievų garbini- 
mas tik vienoje vietoje sudarė ir daugybę problemų. 
Regis, Brutenis ir Videvutis iš anksto pasirūpino jų 
sprendimu - įsteigę savo pačių kultą. Wurschayto, 
Worskaito ar Borsskayto (Videvučio) bei Iszwambra- 
to ar Szwaybrotto (Brutenio) stabams buvo galima 
aukoti jau nebe tik Rikojote, bet visur, kur auga bent 
vienas ąžuolas. 

Tai išties saliamoniškas sprendimas, vertas dieviš- 
kos išminties. Mat įvedus tokį kultą, žmogaus veiklai 
neatsiranda naujų papildomų kliūčių, kurias keltų 
naujasis sacrum: visų pirma ąžuolų nebuvo reta, ir 
aptikti artimiausią ąžuolą nebuvo sunku. Be to, be- 

maž visas smulkesnes žmogiškas bėdas buvo galima 
sutvarkyti brolių pagalba - jų globai priklausė tiek 
sveikatos, tiek ūkio klestėjimo reikalai. Rimtesni da- 
lykai, suprantama, buvo palikti didžiųjų dievų glo- 
bai, tad piligrimystės į Rikojotą reikmė nesunyko, o 
trijų svarbiausiųjų dievų kultas ir toliau galėjo kles- 
tėti. Teritorija kaip buvo taip ir liko laisva nuo demo- 
nų savivalės, o siauros šventavietės apie vieną kurį 
ąžuolą netrukdė žmonių ūkinei veiklai. Be to, ąžuo- 
las buvo ne savaime šventas medis — aukodami ties 
juo, prūsai kreipėsi į dievus, o ne į medį; ąžuolas tik 
„energetinis laidininkas“, mediatorius tarp dviejų pa- 
saulių, neturintis savarankiškos reikšmės. Prūsų pa- 
saulio desakralizacija, prasidėjusi sulig Brutenio re- 
forma, broliams tapus dievais tęsėsi toliau, tačiau jau 
atsisakiusi griežtų rigorizmo nuostatų, tapusi lanks- 
tesne. Reforma tęsėsi, subtilėjo, virsdama tam tikra 
parlamentine reforma, „reforma reformanda“, t. y. 
įgydama tą pagrindinį bruožą, kuris suteikia religijai 
gyvybingumą - sugebėjimą keistis, neatsisakant pa- 
grindinių savo principų. 

Dievų trejeto virtimas dievų šešetu tik iš pirmo 
žvilgsnio gali pasirodyti nuosmukis - kaip jau ma- 
tėme, sudievintų brolių įvedimas į panteoną kaip tik 
suteikia reformuojamam kultui lankstumo ir suma- 
žina atkritimo pavojų. Panteono išplėtimas, atrodo, 
buvo suplanuotas iš anksto (arba įgyvendintas pagal 
jau išėjusių brolių patarimus): jis supaprastina refor- 
muoto kulto priesakus kaip tik tuo metu, kai kulto 
steigėjai išeina pas dievus, t. y. pačiu atsakingiausiu 
reformuotos religijos gyvavimo laikotarpiu. Kyla įs- 

pūdis, kad Brutenis reformavo kultą su ypatingu tak- 
tu, labai atsargiai, gerai pažinodamas tiek savo tau- 
tos įpročius, tiek dievų valią. Ir iš trejetainio prūsų 
panteonas šešetainiu virto bemaž nepastebimai — 
Brutenis ir Videvutis dar žemėje buvo garbinami 
kaip dievai, ir, jiems išėjus, jų statusas nepasikeitė. 
Kiek sudėtingesnis yra Kurko ar Kurkės - šeštojo 
dievo klausimas. Jis panašus į paprasčiausią lauko 
demoną ir atrodo lyg duoklė politeistinėms intenci- 
joms ar valstietiškiems derliaus dvasių kultams. Pan- 
teone jis tarsi svetimas — Grunau net teigia, jog prū- 
sai bus Kurką perėmę iš mozūrų, Tačiau tokiu atveju 
Kurkas arba Kurkė būtų greičiau užmirštas, tuo tar- 
pu šeštasis dievas, pirmą kartą paminėtas 1249 m. 
Christburgo taikos sutartyje (Curcho, Curche), dar 
XX a. pradžioje randamas Lietuvoje, linaminio tal- 
kos papročiuose — tai vadinamasis kuršis?ė. Grunau 
duomenimis, Kurko stabas stovėjo Heiligenbeil vie- 
tovėje, taipogi prie ąžuolo, priešais kurį liepsnojo ug- 
nis. Kurkui ar Kurkei aukojo medų, pieną, javus, mil- 
tus ir pan. Dievybės garbei degindavo pirmąjį javų 
pėdą, Žvejys aukodavo pirmąją pavasarį sugautą žu- 
vį. Mūsų atveju svarbu tai, kad Kurko garbinimas 
vis dėlto nesugrąžina į dvasių ar demonų garbinimą: 
net ir smarkai demonizuota dievybė garbinama - ir 
vėl — tik vienoje vietoje. Tad sulig šeštuoju dievu ra- 
tas užsidaro, lieka šešios dievybės, kurių kiekviena 
turi gan griežtai nustatytą savo garbinimo vietą. At- 
rodo, kad Kurkui vėliau buvo galima aukoti ir kitur, 
ne tik Heiligenbeil, arba Šventakirvio vietovėje, ta- 
čiau ir tas aukojimas kitose vietose buvo pakankamai 

griežtai reglamentuotas: Kurkui aukota ant akmenų, 
stovinčių netoli vandens (upės, ežero). 

Pažymėtina, kad lygiai tokios pačios šešetainės 
struktūros panteonas nustatomas ir pagoniškoje Vla- 
dimiro reformoje - Kijevo kunigaikštis taipogi pasta- 
to šešis stabus — Peruno, Chorso, Dadžbogo, Stri- 
bogo, Semarglo ir Mokošės, kurių vienas, būtent 
Semarglas, irgi į panteoną įjungiamas keistu, tyrinė- 
tojams nesuprantamu būdu, lyg žūtbūt stengiantis 
pritempti panteoną iki šešeto. Irano arijų religijoje 
žinomos šešios Ahura Mazdos dieviškosios galios, 
kurios taip pat galėtų atitikti prūsiškojo panteono še- 
šetą. Atrodo, panteono papildymas būtent iki šešeto 
yra neatsitiktinis dalykas, tačiau tai — jau atskiros 
studijos objektas. 


Dieviškieji Dvyniai 


Videvutis ir Brutenis, kiek galima spręsti, ne tik bro- 
liai, bet ir dvyniai (mitinei sąmonei nesvarbu, kad 
vienas jų jaunesnis, o kitas — vyresnis), jie atstovauja 
tam pačiam mitologinių vaizdinių kompleksui kaip 
ir Romulas su Remu, Kastoras ir Poluksas, indų Aš- 
vinai, lietuvių bei latvių Dievo Sūneliai ir t.t. Tai 
Dieviškieji Dvyniai, daugelyje mitologinių sistemų 
besirodantys kaip kultūrinių tradicijų pagrindėjai, 
genties pradininkai, kurių dieviška prigimtis sieja 
juos su dangumi (lietuvių ar latvių, indų atvejais) ar 
kartu - ir su dangumi, ir su požemiais (Dioskurai). 
Kai kuriose tradicijose Dvyniai griežtai atskiriami, 

vieną jų susiejant su dieviškuoju, šviesiu, dangišku 
pradu, kitą - su demoniškomis sutemų, chtoninio 
pasaulio jėgomis. 

V. Ivanovas pateikia žinomus tyrinėtojų pastebė- 
jimus, jog dvynių gimimas sukelia siaubą ar prieta- 
ringą nepasitikėjimą ne tik izoliuotose gentyse, bet 
netgi tarp primatų - dvynių beždžioniukų gimimas 
kelia nuostabą beždžionių bandai, kuri atsargiai stebi 
tiek pačius dvynius, tiek jų motiną, kurią vedlys nu- 
veja toliau nuo bandos““. 

Toks dvynių gimimo keliamas siaubas, iracionali 
baimė gali būti Dvynių mitikos pirmapradė priežas- 
tis: pats dvynių gimimas „iš principo“ yra kitoks, jis 
išgyvenamas kaip šventybės proveržis į pasaulį; savo 
ruožtu šventybėje, jos keliamoje baimėje, Rudolfo 
Otto teigimu, skleidžiasi du jai būdingi aspektai — 
patraukiantysis (fascinosum) ir atstumiantysis (tre- 
mendum). Abu šie aspektai, matyt, ir įsikūnija ati- 
tinkamai abiejuose Dvynių įvaizdžio nariuose. Vie- 
nas Dvynių, kaip sakiau, paprastai siejamas su tam- 
siomis požemio, chaoso jėgomis (plg. vieno iš jų sie- 
jimą su vandeniu, jūra), kitas - su dangumi, šviesiais 
transcendentiniais veiksniais. Toks Dvynių įvaizdžio 
ambivalentiškumas pasirodo ir vokiečių sakmėse: 
požemiuose paslėptus lobius, saugomus chtoniškųjų 
jėgų, išgauti gali tik broliai dvyniai - su sąlyga, kad 
pusę lobio jie atiduos vargšams“. Toks pasitikėjimas 
sakraline dvynių galia ir jų ryšiais su požeminiu pa- 
sauliu įgalina laukti iš jų pagalbos. Kaip matysime, 
tokie lūkesčiai sieti tiek su Kastoru ir Poluksu, tiek 
su indų Ašvinais ir t. t. 

Šis indoeuropiečiams būdingas Dvynių įvaizdis 
gali pasirodyti ir žemesniuosiuose panteonų sluoks- 
niuose. N. Vėlius nurodo, kad indoeuropietiškos pri- 
gimties Dvynių kulto pėdsakai aitvaro ir kauko pa- 
vidalais lietuvių pasaulėžiūroje gyvuoja labai ilgai*!. 
Tyrinėtojas teigia, kad „aitvaras ir kaukas vienodai 
susiję su dvyniais, tik pirmasis yra artimesnis dan- 
giškajam, ugniniam, energingajam dvyniui, o antras 
— žemiškajam, gyvulių prižiūrėtojui“*2; jis drauge pa- 
žymi, kad aitvaro ir kauko vaizdinius stipriai veikė 
juos „sužeminęs“ ilgalaikis funkcionavimas valstiečių 
pasaulėžiūroje, bet neatmeta ir mums labai reikšmin- 
gos galimybės, kad tokiam Dvynių transformavimui- 
si nemažą įtaką galėjo turėti „sąmoningos religijų re- 
formos“, vykusios dėl pakitusių tam tikros visuome- 
nės sąlygų“. 

Kol kas galime pastebėti, kad Videvučio ir Brute- 
nio pora akivaizdžiausiai primena indų Ašvinus. Aš- 
vinai - dvyniai, nors gimę ne vienu metu; savo gen- 
tainiams Ašvinai palankūs labiau nei kiti dievai, jie 
gelbsti mirtinguosius nuo visų nelaimių ir negandų. 
Ašvinai išmintingi, jie gydo, padeda silpniems, ligo- 
tiems ir luošiams, gelbsti skęstančiuosius*“. Ašvinai 
turi savo žirgus ir vežėčias, keliauja dangaus skliau- 
tu; pats jų vardas kildinamas nuo sen. ind. ašvin — 
„turintysis žirgus“ (sen. ind. ašva —- „Žirgas“, plg. pa- 
ralelę lietuvių kalboje — ašvienis); kartais patys Aš- 
vinai vaizduojami žirgais“. Pažymėtina, kad ir Vide- 
vučio bei Brutenio atveju žirgo simbolika ganėtinai 
ryški — prisiminkime žirgo ar dviejų žirgų vaizdavi- 
mą Prūsijos heraldinėje tradicijoje, pavyzdžiui, Vide- 

vučio vėliavoje (du balti žirgai), įdomus ir Dusbur- 
giečio paminėtas atsitikimas su prūsu Dargiu (Dor- 
20), kuriam dovanoti balti žirgai - jie prūsuose buvo 
pašvęsti Viršaičiui ar Worskaito — kiekvieną rytą bū- 
davo randami negyvi. 

Antikinė tradicija šiaurėje įžiūrėdavo tam tikrą žir- 
gų ir binarinės struktūros sąsają. Nors ir negalime 
vienareikšmiai teigti, kad žemiau pateikiamuose liu- 
dijimuose kalbama būtent apie Prūsiją, patys tokie 
sugretinimai yra pakankamai simptomiški. 

Pasak Plinijaus Vyresniojo, Izigonas rašęs, jog tarp 
tribalų bei ilyrų yra tokie žmonės, kurie gali nužiū- 
rėti; jie pražudo tuos, į kuriuos ilgai pažiūri ypač 
piktu žvilgsniu. Įstabu, kad jie vienoje akyje turi dvi- 
gubą vyzdį. Apolonidas praneša apie tokius žmones 
Skitijoje, kurie vadinasi bitijai. Filarchas irgi perduo- 
da, kad Ponte gyvenančios gentys - tibijų ir daugelis 
kitų — turi tą pačią savybę, jų skiriamasis bruožas — 
dvigubas vyzdys vienoje akyje ir žirgo atvaizdas ki- 
toje; be to, jie negali nuskęsti netgi apsunkinti dra- 
bužiais*“. 

Dvinarė struktūra ir žirgas šiuose liudijimuose 
gretinami su šių fenomenų reprezentantų sugebėji- 
mu neskęsti. Tai irgi nėra atsitiktinis dalykas, prie- 
šingai, atrodo, kad dvinarės struktūros ryšys su van- 
deniu labai simptomiškas ir priklauso mūsų pažįs- 
tamam dvynių ir žirgų kompleksui. 

Rigvedoje Ašvinai išeina arba išlekia iš vandens 
(I, 182. 5,6)*, jie „įpratę prie supimo“ (I, 182. 6)8, 
lyginami su valtimis (II, 39. 4)“, jų vežėčios važiuoja 
jūra (I, 30. 18)*?. Turint omeny Ašvinų sugebėjimą 

gelbėti skęstančiuosius bei Brutenio ir Videvučio le- 
gendų bei jų kulto populiarumą Prūsijoje, prisiminti- 
nas Adomo Bremeniečio liudijimas, kad prūsai pa- 
deda nelaimės jūroje ištiktiems žmonėms. Ašvinų ir 
prūsiškųjų Dvynių paralelėse reikšminga ir tai, kad 
Videvutis ir Brutenis, kaip ir Ašvinai, tiesiogine pra- 
sme išeina iš vandens, t. y. iš Baltijos?!. 

Erazmo Stelos kronikoje Videvutis dažnai vartoja 
bičių metaforą: siūlydamas prūsams visuomenės or- 
ganizacijos modelį, kaip pavyzdį jis siūlo bičių „val- 
stybę“ ir pataria savo tautai kaip ir bitėms išsirinkti 
karalių". Rigvedos himnuose Ašvinai siejami su me- 
dumi: jie „veža vežėčias, iki viršaus kupinas medaus“ 
(I, 182. 2)*, jiems aukojami midaus gėrimai (I, 183. 
4)**, jiedu patys „kupini medaus“ (I, 184. 4)**, 

Prūsų Dieviškųjų Dvynių porą — Patolą ir Patrim- 
pą — V. Ivanovas ir V. Toporovas sieja su broliais 
dvyniais Bruteniu ir Videvučiu, pastaruosius laiky- 
dami Patolo ir Patrimpo žemiškaisiais įsikūnijimais, 
nelyginant inkarnacijomis ar avatarais““. 

Šių porų panašumas išties žymus: Patolas, barzdo- 
tas ir vyresnis už Patrimpą, atitinka Brutenį; Patolas 
siejamas su žeme ir požemiais, su pomirtiniu pasau- 
liu —- Brutenis yra žynys, kulto įsteigėjas, dievų valią 
puikiai suprantantis asmuo. Patrimpas vaizduojamas 
kaip javų,- derlingumo, „sėkmės ginčuose“ dievas, 
orientuojantis savo veiklą į pasaulį,- kaip ir kario 
funkcijas atliekantis Videvutis, vadintas ir „prūsų 
karaliumi“. 

Tačiau abu broliai neabejotinai turi tam tikrą die- 
viškumo elementą: Brutenis girdi dievų balsą ir pa- 

žįsta jų valią, Videvutis veikia išvien su broliu, pri- 
pažindamas jo viršenybę, tačiau prireikus pakanka- 
mai ryžtingai. Abu broliai po susideginimo tampa 
dievais. Atrodo tarsi brolių prigimtis būtų ypatinga; 
jos dėka ir Videvutis, ir Brutenis gali perprasti dievų 
valią. Kokia tai prigimtis ir kokias esmes perteikia 
šiedu legendų didvyriai? 

Videvučio (Widewuto, Widuwuto, Witowudi) var- 
das, vėlesniuose tekstuose, K. Būgos nuomone, be 
reikalo pakeistas į „Vaidevutį“, kaip jau sakėme, žy- 
miojo kalbininko aiškinamas kaip „mokintojas“ ir kil- 
dinamas iš vid-ev-is, tai reikštų —- „žinantis“??. Tokią 
etimologiją iš dalies galėtų patvirtinti ir įdomi pa- 
ralelė iš Zaratustros aplinkos — Irano arijų religijos 
reformatoriaus mokinių ir draugų grupė vadinta „ži- 
nančiaisiais“ - widwa“?. Tačiau ši etimologija visiškai 
nesisieja su Videvučio veikla — jis karys ir nominalus 
valdovas, o ne išminčius. Tikriausiai ne per toli nuo 
šios etimologijos būtų kita, kildinanti Videvutį iš in- 
doeuropiečių prokalbės šaknies *uidh- „ištuštėti, 
trūkti“ ir žodžio *uidheua „našlė“ (plg. lot. vidua, got. 
widuwo, sen. vok. wituwa, vok. vid. aukšt. witewe, 
vok. Witwe, rus. vdova), nurodanti galimybę Vide- 
vutį aiškinti kaip „našlės sūnų“ ar, teisingiau, „na- 
šlaitį. Žinoma, kyla klausimai, kas yra brolių tėvai 
ir kodėl tik vienas brolis pavadinamas našlaičiu? Ši 
problema neatsiejama ir nuo kito klausimo - kas yra 
Patolo ir Patrimpo tėvai? 

Dvynių motina Rigvedoje laikoma Sindhu upė, 
Okeanas, taipogi ir su vandenimis susijusi Uša (Auš- 
ra). Prisimintini ir Romulas su Remu, rasti Tibro 

upėje, Dioskurai, susiję su mariomis, ir t.t. — gene- 
tinis Dvynių ryšys su vandeniu randamas dažname 
motyve, ir tai leidžia juos kildinti iš Deivės Motinos, 
kurios sfera siejasi būtent su vandeniu ir drėgme; 
patys Dvyniai, kaip jau galėjome pastebėti, globoja 
vandeniu keliaujančius žmones. 

Dieviškųjų Dvynių tėvai daugelyje indoeuropiečių 
mitologijų sutampa. Dvynių Ašvinų tėvas yra Djaus 
— dangus, Dioskurų tėvas graikų mitologijoje - Dzeu- 
sas; dažniausiai Dvyniai yra Griausmo dievo vaikai. 

Tačiau kodėl Videvutis — našlaitis? Jei Dvyniai kilę 
iš Perkūno (pažymėtina, kad jiedu susidegina būtent 
prieš Perkūno stabą), peršasi galimybė vieną jų iš- 
tikusią našlaitystę aiškinti, pasiremiant rekonstruo- 
jamu pagrindiniu indoeuropiečių mitu. Jo siužetas 
daugmaž toks: chtoninis Griausmavaldžio priešinin- 
kas, dažniausiai Slibinas, pagrobia Griausmavaldžio 
žmoną bei galvijus ir slepiasi Pasaulio Medžio ar Pa- 
saulio Kalno papėdėje; Perkūnas jį persekioja, nugali 
ir susigrąžina galvijus. Tačiau esama požymių, ro- 
dančių, kad Perkūno ar Griausmavaldžio Žmona taip 
ir lieka žemutiniame pasaulyje“? - galbūt konfliktas 
tarp Griausmavaldžio ir chtoninio jo priešininko už- 
simezga būtent dėl žmonos neištikimybės. Be to, tau- 
tosakoje Perkūnas kartais vadinamas našliu. 

Dvyniai artimai susieti su Saule, su dangaus sfe- 
romis. Tačiau tuo pat metu jiems (ar vienam iš jų) 
atviri pragaro, Hado, požemių vartai. Dvyniai, kaip 
reta kuri dievybė, gali laisvai judėti vertikalia kryp- 
timi, kirsdami žemės, požemių ir dangiškąjį pasau- 
lius. Tuo pačiu pasakose apdovanoti ir našlaičiai ar 

našlaitės — jie puikiai orientuojasi anapusinėse sfe- 
rose ir geriau nei tėvus tebeturintys pasakų veikėjai 
perpranta ano pasaulio gyventojų būdą. Galimas da- 
lykas, tokius sugebėjimus suteikia vienas iš jau miru- 
sių tėvų. Našlaičiai, turėdami pagalbininkų nežemiš- 
kajame pasaulyje, yra geriau supažindinti su šiojo 
reikalais ir sugeba atidžiau įsiklausyti į balsus, sklin- 
dančius iš anapus. Tuo labiau kad Dvynių tėvai — 
dievai. Gali būti, kad Dvyniai turi bendrą motiną, 
bet skirtingus tėvus. Tokia hipotezė paaiškintų labai 
ryškius Dvynių tarpusavio skirtumus, ypač jei pri- 
simintume mitą apie Griausmavaldžio kovą su chto- 
niškuoju savo priešininku - vienas Dvynių galėtų 
būti Perkūno, kitas — Slibino (Velnio) sūnus. 

Tad Dvynių kilmės klausimai painoki - dievų pa- 
saulio dramos komplikuoja jų giminystės ryšius. Ta- 
čiau jau iš to, kas aukščiau pasakyta, aiškėja, kad 
Dvyniai — labai svarbių panteonų dievybių palikuo- 
niai. 

Koks Videvučio ir Brutenio, neabejotinai Dvynių 
archetipą išreiškiančių veikėjų, ryšys su pačiais Die- 
viškaisiais Dvyniais — Patrimpu ir Patolu? 

Teigti, kad Videvutis ir Brutenis - įsikūniję Pat- 
rimpas ir Patolas, kol kas būtų per anksti; antra ver- 
tus, toks variantas yra teoriškai įmanomas, ir galbūt 
pavyktų jį pagrįsti atskiroje studijoje. Vis dėlto susi- 
deginę Videvutis ir Brutenis išeina į dievų pasaulį ir 
nesusilieja su Patrimpu ir Patolu, o virsta savaran- 
kiškais dievais. Videvučio ir Brutenio atveju galė- 
tume kalbėti greičiau apie viršlaikinio archetipo re- 
alizaciją erdvėje ir laike. Patolas ir Patrimpas Brutenį 

ir Videvutį atitinka bemaž idealiai — pradedant iš- 
vaizda, baigiant funkcijomis. Toks atitikimas rodytų, 
kad baltų pasaulyje Dieviškųjų Dvynių archetipas 
įsiskverbęs labai giliai, ir kelias jo nusileidimui į erd- 
vėlaikio rėmais apribotą kultūrą pakankamai platus. 
Dievo Sūneliai (aiški paralelė indų Ašvinams lietu- 
vių pasaulėžiūroje), Patolo —- Patrimpo pora Prūsijoje, 
latvių Jumis rodo, kad baltų panteonuose Dieviškieji 
Dvyniai užima tvirtą vietą. O kalbant konkrečiai apie 
Videvutį ir Brutenį, Dvyniai pagrindžia jų buvimą 
kaip archetipas. 

Tarę, kad baltiškoje kultūroje Dieviškieji Dvyniai 
egzistuoja ne tik kaip transcendentinis archetipas, 
bet ir imanentiškai, kaip erdvėlaikyje realizavęsis ar- 
chetipas, turime atrasti ne tik Videvutį ir Brutenį, bet 
ir kitus istorijoje pasirodžiusius Dieviškųjų Dvynių 
atspindžius. 

Tačiau tai nebus lengva - netgi tos retos mūsų die- 
nas pasiekusios kronikos nėra autentiškos ir nesyk 
ideologiniais sumetimais vieną iš Dvynių gali nu- 
slėpti. Taip atsitinka jau su Videvučio ir Brutenio is- 
torija. Juk, jei Videvutis ir Brutenis atitinka Dvynių 
archetipą bei diarchinio valdymo modelį,- o tuo abe- 
joti nėra pagrindo,- dėsningai kyla klausimas: kodėl 
antrasis poros narys, žynys Brutenis kitur, tarkime, 
Erazmo Stelos kronikoje, paslaptingai dingsta? Jo 
funkcijas tarytum perima Videvutis, kuris Alberto 
Vijūko-Kojelavičiaus kronikoje, paskutiniajame Vi- 
devučio-Brutenio mito epizode, būdamas karaliumi, 
tampa dar ir vyriausiuoju žyniu - Krive krivaičiu““. 
Šis dirbtinis Brutenio eliminavimas iš kronikų tik- 

riausiai sietinas su ideologiniais motyvais. Metrašti- 
ninkai, siekę iš Videvučio išvesti tiek pagrindines lie- 
tuvių valdovų dinastijas, tiek pačią Lietuvos valsty- 
bingumo idėją, vis dėlto vykdė pasaulietinių valdo- 
vų užsakymus ir dirbo tuo metu, kai pasaulietinės 
ir dvasinės valdžios santykiai buvo labai įtempti. Be 
galo monumentali Brutenio, žynio, sakralinio luomo 
atstovo figūra, įsitvirtinusi tiek Prūsijos, tiek Lietu- 
vos valstybingumo, tegu ir legendinio, pradžioje, ne- 
paprastai trukdė. Mat, nuosekliai atpasakojus Dvy- 
nių istoriją, tektų pripažinti, kad Lietuvos ir Prūsijos 
valstybingumo tradicijose glūdi nepajudinamas di- 
archinis pamatas: valdovo ir žynio bendravaldystė. 
Tuo metu tokia idėja iš teokratinės teutonų ordino 
valstybės gimstančioje pasaulietinėje Prūsijos kuni- 
gaikštystėje negalėjo būti populiari, lygiai kaip ir 
tarp Lietuvos magnatų - dažniausiai linkusių į re- 
formuotą krikščionybę ir siekiančių teisės savo val- 
domuose kraštuose tvarkyti tiek dvasinius, tiek pa- 
saulietinius reikalus. Galima pagrįstai manyti, kad 
metraštininkai bei kronikininkai ar juos koregavę už- 
sakovai (arba pastariesiems atstovaujantys redakto- 
riai) įžvelgė tam tikrus Dvynių istorijos keliamus pa- 
vojus: tai būtų pavojingas precedentas, kurio dėka 
dvasininkija galėjusi pretenduoti į bendravaldystę. O 
kronikų užrašymo metu, reformacijos epochoje, kaip 
jau minėjau, dvasinės ir pasaulietinės valdžios klau- 
simas buvo itin problemiškas. 

Pasaulietiniai valdovai, vienu ar kitu būdu užsa- 
kinėję bei fundavę kronikininkus, nenorėjo tokiame 
atsakingame, pradiniame valstybės kūrimosi etape 

matyti galingo, vos ne galingesnio už pasaulietinį 
valdovą, dvasininko. Pažymėsime, kad žynys Brute- 
nis pasirodo ir yra plačiausiai nupiešiamas vienuolio 
dominikono Simono Grunau kronikoje. Savo ruožtu 
vokiečių kronikininkai, pangermanistinės ideologijos 
reiškėjai, per Videvučio asmenį siekė parodyti ne- 
baltišką, ateivišką Prūsijos valstybės bei kultūros pri- 
gimtį; o Brutenis, pagonių žynys, matyt, netilpo į 
tokį kultūrtrėgerišką modelį. Tad Brutenis, trukdęs 
visiems, kurie vyskupo Kristijono kronika ar žodine 
prūsų tradicija naudojosi saviems tikslams, buvo jei 
ne visai pašalintas, tai bent primirštas, ir nuo vi- 
siškos užmaršties jį išgelbėjo tik nuo visokių ideolo- 
gijų laisvo vienuolio dominikono sąžiningumas. Ar- 
ba tam tikras profesinis solidarumas. 

Antra vertus, ir pati žodinė prūsų tradicija galėjo 
kiek įvairuoti, priklausydama nuo to, koks luomas - 
žynių ar valdovų, o gal ir valstiečių — ją savaip in- 
terpretavo bei perdirbinėjo. Tokiu atveju Grunau 
kronika neabejotinai kilusi iš žynių saugomos tra- 
dicijos (apie Grunau kontaktus su Žyniais jo paties 
kronikoje yra pakankamai užuominų), o Stela aiškiai 
rėmęsis karių bei pasaulietinių valdovų saugomais 
padavimais. Tikriausiai Videvučio ir Brutenio legen- 
dos buvo ideologizuotos jau prūsiškosios pagonybės 
laikais, o ypač - jas užrašant vokiškai ar lotyniškai 
maždaug nuo XIII iki XVII amžių. 

Tačiau vėlesnėje istorijoje, jau daug sunkiau pasi- 
duodančioje falsifikacijoms, Dvynių manifestacijos 
neištrinamos. 

Istorikas Alvydas Nikžentaitis atseka Lietuvoje ne- 

abejotinos diarchijos bruožus: nuo XIII a. pabaigos 
Lietuvą valdė kunigaikščių poros, dažniausiai sieja- 
mos labai artimų giminystės ryšių (du broliai, tėvas 
ir sūnus, dėdė ir brolvaikis) - tai Butigeidis ir Puku- 
veras-Butvydas, Pukuveras-Butvydas ir Vytenis, Vy- 
tenis ir Gediminas, Gediminas ir Margiris (?), Gedi- 
minas ir Vytautas (?), Gediminas ir Kęstutis, Jaunutis 
ir nežinomas asmuo (o gal šis neilgai teišsilaikęs val- 
dovas ir neturėjo poros), Algirdas ir Kęstutis, Jogaila 
ir Kęstutis“!. Prie šių diarchijos įrodymų reiktų pri- 
durti ir Vytauto bei Jogailos porą - XIV a. pab. - XV 
a. Lietuvą ir Lenkiją valdę du pusbroliai dažnai veik- 
davo išvien. 

Panagrinėkime bent tris žymesnių dvynių poras, 
būtent: Gediminą - Lizdeiką, pasirodančius Vilniaus 
įkūrimo legendoje ir veikiančius kaip Dvyniai, Al- 
girdą - Kęstutį ir Vytautą - Jogailą. Šios poros susi- 
jusios aiškiais giminystės ryšiais (Lizdeika — Gedi- 
mino svainis ar pusbrolis), funkcijomis jų nariai pasi- 
skirstę taip, lyg tokio pasiskirstymo provaizdžiu bū- 
tų Dieviškieji Dvyniai. Pirmasis porų narys atitinka 
Dieviškųjų Dvynių archetipo pirmąjį narį - tai valdo- 
vas, karys (Videvutis, Patrimpas), antrasis - žynys, 
sakralinės funkcijos atstovas (Brutenis, Patolas). Taip 
ir yra — Gediminas, Algirdas, Vytautas — karingi ir 
veiklūs kunigaikščiai, sėkmingai kovoję ir plėtę val- 
stybės ribas; antrosios jų poros — Lizdeika, Kęstutis, 
Jogaila - daugiau ar mažiau aiškūs žynių luomo at- 
stovai. Kalbant apie Lizdeiką nereikia įrodinėti, kad 
jis —- žynys; Kęstučio ir Jogailos atvejai kiek mažiau 
aiškūs, tačiau požymių, rodančių tam tikrą antrųjų 

narių artumą sakralinei sferai, tam tikrą „Žynišku- 
mą“, atrodo, esama. 

Kęstutis — vienintelis mums žinomas kunigaikštis, 
aukojęs reikšmingą, stambią auką dievams - 1351 m. 
Vengrijos Liudviko stovykloje, kažkur Volynėje“?. 
Kęstutis, iškilmingai prisiekęs, pagal pagoniškus pa- 
pročius aukoja dievams jautį. Gyvulį jis nukauna, 
sviesdamas į jį peilį, kuris, pabrėžiant jo neįprastu- 
mą, kronikoje vadinamas „lietuvišku“ (lituanicus): 
galimas dalykas, tai buvo ypatingas, apeiginis peilis. 
Jis pataiko jaučiui į pagrindinę arteriją (in vena me- 
diana) - o tokiam smūgiui reikalingi geri įgūdžiai: 
tad Kęstutis, atlikdamas aukojimo apeigas, parodo 
gerą savo kaip aukotojo kvalifikaciją. Kitą kartą ka- 
riai, paėmę Eckersbergo tvirtovę, nutarė jos viršinin- 
ką paaukoti dievams, tačiau Kęstutis jį išgelbėjo“. 
Įdomu, kad toks mėginimas nepavyksta prūsų kar- 
vedžiui Herkui Mantui, panašiu atveju bergždžiai 
mėginusiam gelbėti Hirchalsą, kai dievai trimis nei- 
giamais burtų kritimais parodė Herkui jo įgaliojimų 
ribas. 

Kęstučio veikla nukreipta į vakarus, Algirdo - į 
rytus: galimas dalykas, čia susiduriame su N. Vėliaus 
rekonstruojama karių luomo orientacija į rytus, Žžy- 
nių — į vakarus. Drauge tokie diarchinio valdymo 
modeliai istoriškai gana netikėti — taikingas dviejų 
valdovų sambūvis ir bendravaldystė viduramžių Eu- 
ropoje yra labai retas reiškinys. Visiškai įmanoma, 
kad tokia santarvė išties susijusi su kažkokiu viršlai- 
kinio dieviškojo dvejeto archetipu, besirealizuojančiu 
istorijoje. Vytauto ir Jogailos atvejis jau nebėra toks 

sklandus. Susiklosčius istorinėms aplinkybėms, pus- 
broliai tampa dviejų valstybių valdovais,- o ne vie- 
nos, kaip kad jų tėvai. Tikriausiai tokia diarchija įma- 
noma tik vienoje ir toje pačioje valstybėje. 

Tačiau kuris iš dviejų pusbrolių atstovauja pasau- 
lietinei, o kuris — sakralinei sferai? Atrodo, kad žynį 
primintų Jogaila. Kronikininkai pastebėjo ypatingą 
Jogailos prietaringumą: prieš ko imdamasis, karalius 
nuolat mesdavo burtus, ypatingus veiksmus atlikinė- 
davo nusiskutęs barzdą, prieš išeidamas į kiemą, 
trissyk apsisukdavo ant vienos kojos ir t. t.“ Ma- 
noma, kad ir aną lemtingąjį pavasarį Jogaila klau- 
sęsis lakštingalų atlikdamas kažkokį pagonišką pa- 
protį“". Galiausiai prisimintinas ir ypatingas Jogailos 
pamaldumas. Žalgirio mūšio metu pusbroliai aiškiai 
pasidaliję funkcijomis — Vytautas kaunasi, vadovauja 
kariuomenei mūšio lauke, o Jogaila meldžiasi, kaip 
kadaise tuose pačiuose kraštuose Brutenis meldė per- 
galės Videvučio kariaunai. Derėtų pagalvoti, ar išties 
Jogailos maldą aiškinti jo svyravimu ar bailumu nėra 
per drąsu? 

Diarchiniu principu pagrįstą valdymą galėtume 
įžiūrėti per visą Lietuvos istoriją, beje, jam sumen- 
kus, smukdavo ir pati istorija: koreliacija akivaizdi. 

Tiesiog klasikiniu pavidalu Dvyniai pasirodo kai 
kuriuose lietuvių literatūros kūriniuose, pradedant 
nuo Adomo Mickevičiaus „Konrado Valenrodo“ 
(Konradas ir Albanas). 

Videvučio ir Brutenio atveju mitas persipina su is- 
torija — ir tai labai reikšminga. Galimas dalykas, kad 
mitas istorijoje veikia daug ryškiau, daug intensy- 

viau nei gali pasirodyti sveikam protui. O gal ir ne 
mitas — juk pats mitas tėra tik prizmė, per kurią ka- 
daise sklido dieviškoji šviesa. Videvutis ir Brutenis 
tapo neįtikėtinai skaidriais jos laidininkais. Būtent 
per Videvutį ir Brutenį mitas įėjo į istoriją, arba is- 
torija —- į mitą; tokios reikšmės žygdarbius paprastai 
vykdė toli gražu ne atsitiktinės asmenybės. Įdomu, 
kad religinių inovacijų metu ir kitose tautose pasi- 
rodo Dvyniai: pavyzdžiui, judaizmo pradžioje - Jez- 
dra ir Nehemijas, kurių vienas atlieka religinio hie- 
rarcho, kitas — tautos vadovo funkcijas. Mozės ir 
Aarono sambūvis čia taip pat simptomiškas - žydų 
tautos klajonėse Mozė atlieka religinio, Aaronas - pa- 
saulietinio suverenumo funkcijas. Be to, Mozė, kaip 
ir Romulas su Remu, rastas upėje, Nile. 

Jezdra ir Nehemijas, Mozė ir Aaronas, Brutenis ir 
Videvutis pasirodo, tautai iškeliaujant į tą vietą, kuri 
taps paskutiniuoju jos kelionių tašku, t. y. į tą kraštą, 
kuris suvokiamas kaip tikroji ar būsima tautos tėvy- 
nė. Du asmenys veda žmones, juos įkurdina, įsteigia 
religines ir socialines struktūras. Dvyniai pasirodo 
lemiamais istorijos momentais, kai sunkią ir pavo- 
jingą tautai persikėlimo ar klajonių akimirką prirei- 
kia transcendentinių galių įsikišimo. 

Todėl Videvučio ir Brutenio istoriškumas religijų 
istorijos požiūriu nėra svarbus: jų legenda pasakoja 
apie precedentinius įvykius, pagrindusius prūsų kul- 
tūrinę tradiciją. Tie precedentiniai įvykiai gali būti 
tiesiog liaudies Žžodinėje tradicijoje savarankiškai at- 
siradusi retrospekcija,- vis dėlto netgi tokioje retro- 
spekcijoje turėjo būti projektuojamas vėlesnis religi- 

nis turinys su visomis savo ypatybėmis. 

O prūsų tradicijoje glūdintis religinis turinys be 
abejonės liudija ankstyvaisiais viduramžiais įvykusią 
religinę reformą, iškėlusią vyriškus, energingus, in- 
doeuropietiškos kilmės dievus ir, suklestėjus žemdir- 
bystei, sunaikinusią Deivės Motinos religijos relik- 
tines apraiškas. 

Sventaragio religinė reforma 


Šventaragio legenda 


Šventaragio legendą perteikia keli Vakarų Rusijos 
metraščiai. Ji aptinkama taip vadinamuose grafo Kra- 
sinskio!, Archeologinės draugijos2, grafo Račinskio?, 
Evreinovo* nuorašuose bei Lietuvos metraštyje (By- 
chovco kronikoje), kurio fragmentą ir pateikiu (vertė 
R. Jasas)?: 

„Ir pasirinko didysis kunigaikštis Šventaragis labai 
gražią vietą girioje prie Neries, kur Vilnia įteka į Ne- 
rį, ir prašė savo sūnų Skirmantą, kad toje vietoje bū- 
tų įtaisyta ugniavietė, kurioje jį mirusį sudegintų. 

Ir įsakė savo sūnui, kad po jo mirties visi Lietuvos 
kunigaikščiai ir žymiausi bajorai būtų deginami toje 
vietoje, kur jis bus sudegintas, ir kad jau niekur kitur 
mirusiųjų palaikai nebūtų deginami, tiktai ten, nes 
iki tol mirusiųjų kūnus degindavo toje vietoje, kur 
kas būdavo miręs. Davęs tais žodžiais paliepimą sa- 
vo sūnui Skirmantui, didysis kunigaikštis mirė. 

Po savo tėvo valdyti Didžiąją Lietuvos ir Žemaičių 
ir Rusų Kunigaikštystę liko didysis kunigaikštis Skir- 


mantas. 

Ir pagal savo tėvo įsakymą toje vietoje, Vilnios žio- 
tyse, kur ji įteka į Nerį, įtaisė ugniavietę, ir ten savo 
tėvo kūną sudegino, ir jo žirgą, ant kurio jodinėdavo, 
ir jo drabužius, kuriais vilkėdavo, ir jo mylimą vergą, 
kuriam jis buvo malonus, ir sakalą, ir jo kurtą su- 
degino. 

Nuo to laiko Lietuvos didieji kunigaikščiai, jų pa- 
laikai toje vietoje buvo deginami, dėl to ši vieta nuo 
tų laikų praminta Šventaragiu pagal to didžiojo ku- 
nigaikščio vardą. 

Ir jeigu kurio nors lietuvių kunigaikščio ar didiko 
kūną degindavo, tai prie jo dėdavo lūšio ar lokio na- 
gus. Mat tikėjo, kad ateisianti teismo diena, ir vaiz- 
davosi, kad ateisiąs dievas, kurs, ant aukšto kalno 
sėdėdamas, teisiąs gyvuosius bei mirusiuosius. O į 
tą kalną be tų lūšies ar lokio nagų būsią sunku įkop- 
ti. Ir dėl to prie jų dėdavo tuos nagus, su kuriais jie 
turėsią įkopti į tą kalną ir stoti Dievo teisman. 

Nors jie buvo pagonys, bet visuomet taip įsivaiz- 
davo ir tikėjo vieną Dievą, kad būsianti (paskutinio- 
jo) teismo diena, ir tikėjo mirusiųjų prisikėlimą, ir 
vieną Dievą, ateisiantį gyvųjų ir mirusiųjų teisti.“ 

Taigi, Šventaragio laidotuvės tampa atskaitos taš- 
ku, nuo kurio prasideda nauja lietuvių tikėjimo epo- 
cha: nuo šiol lietuvių kunigaikščiai ir diduomenė bus 
deginami pagal Šventaragio įvestą tvarką. 

Be minėtųjų metraščių, šią legendą perteikia ir 
M. Stryjkowskio kronika“, ir A. Vijūkas-Kojelavi- 
čius". Šventaragio legendą metraščiai ir kronikos pri- 
simena ir kalbėdami apie Gedimino atvykimą į bū- 
simojo Vilniaus vietą: lemtingojo sapno išvakarėse 

Gediminas apsistoja Šventaragio slėnyje, būtent čia 
jis sapnuoja geležinį vilką?. 

Lietuvoje iki Krikšto mirusiųjų deginimas buvo 
vienintelė laidojimo forma - tą rodo ir archeologinė 
medžiaga, ir istoriniai šaltiniai. Pastarieji mirusiųjų 
deginimo paprotį baltuose mini jau nuo IX a. - Vulf- 
stanas teigia, jog aisčių gentyse įprasta deginti mi- 
rusiuosius?. 1210 m. Henrikas Latvis mini žuvusių 
kuršių karių deginimo apeigas!?, Baltramiejus Anglas 
apie tai kalba 1240 m.!!, mirusiųjų deginimas mini- 
mas 1249 m. vokiečių ordino taikos sutartyje su prū- 
sais!2, Eiliuotoje Livonijos kronikoje 1252-1254 m.“, 
Petro Dusburgiečio kronikoje“, Nikalojaus Jerošino 
eiliuotoje Prūsijos kronikoje“, Pilypo de Mezjero kro- 
nikoje 1364 m.!*, Hermano Vartbergės bei Vygando 
kronikose (jose minimi ir konkrečių kunigaikščių su- 
deginimai: 1352 m. — prie Veliuonos kritusio kuni- 
gaikščio, 1377 m. —- Algirdo, 1382 m. — Kęstučio!'), 
Jono Dlugošo!*, Laurencijaus Blumenau!?? kronikose 
ir kituose vėlesniuose šaltiniuose bei kompiliacijose 
- tik jau retrospektyviai. 

Šventaragio legenda buvo dažnai panaudojama 
kaip mirusiųjų deginimo papročio iliustracija. Tačiau 
specialių studijų kaip mitologijos bei religijų istorijos 
šaltinis ji susilaukė tik 1980 m. paskelbtoje V. To- 
porovo studijoje apie Vilniaus mitinę semantiką??. 
V. Toporovas čia konstatuoja išskirtinę Šventaragio 
vietą legendinėje Lietuvos metraščių tradicijoje: Šve- 
ntaragis tampa svarbiausiąja grandimi, mitologizuo- 
tą Lietuvos istoriją jungiančia su nuo legendų jau ati- 
trūkusia priešistore?!. Jis įkuria religinę tradiciją, pa- 

grindžia religinio centro idėją ir tampa tam tikru is- 
torinio-kultūrinio lūžio tašku, skiriančiu dvi ištisas 
epochas. 

1987 m. paskelbtoje studijoje „Pastabos apie laido- 
jimo apeigas“: V. Toporovas jau vienareikšmiai tei- 
gia, kad Šventaragio ciklo legendų turinys turi būti 
suprantamas kaip naujų mirusiųjų deginimo formų 
standartizavimas, tam tikra „reforma“. Skirtingai nei 
Sovijus, Šventaragis nesukūrė mirusiųjų deginimo 
papročio, tačiau jis „buvo šių apeigų reformatorius“ 
ir įsteigė kultą, vyravusį valdančiojoje Lietuvos di- 
nastijoje. V. Toporovo nuomone, reforma buvo jau 
subrendusi; ją skatino tam tikras „išorinis“ spaudi- 
mas, sąlygotas prieštarų tarp laidojimo formų Rytų 
Lietuvoje (sąlygiškai — su centru Vilniuje) ir tų, ku- 
rios buvo paplitusios vakaruose (degintiniai palaido- 
jimai pilkapiuose arba plokštiniuose kapuose) bei į 
rytus ir pietus nuo Lietuvos (sukrikščionintų slavų 
praktikuotas mirusiųjų laidojimas žemėje). Tyrinėto- 
jas pabrėžia įtikėtiną Šventaragio žynišką funkciją, 
kurią kaip palikimą paveldėdavo jo šakos kunigaikš- 
čiai, pavyzdžiui, Kukovaitis. 

V. Toporovas konstatuoja, kad Šventaragis per 
sūnų pasirūpina ir tuo, kad naujasis laidojimo ritu- 
alas būtų jungiamas su Perkūno kultu; ši iniciatyva 
turėjo sukurti vieningą ir centralizuotą religinę ritu- 
alinę koncepciją, kuri, panašiai kaip ir krikščionybė, 
į savo kompetencijos sritį turėjusi įtraukti ir laido- 
jimo papročius bei paaiškinti vienas ar kitas jų ypa- 
tybes (pavyzdžiui, žvėrių nagų metimą į laidotuvių 
laužą). V. Toporovas pastebi, kad ir Sovijaus, ir Šven- 

taragio mitikoje mirusiųjų deginimas siejamas su 
Perkūnu. 

Į Sovijaus ir Šventaragio mitikos artumą, tiesa, ki- 
tu aspektu, atkreipia dėmesį A. J. Greimas: jis paste- 
bi neabejotinas Sovijaus ir Šventaragio mitikos para- 
leles: ir vieną, ir kitą „sudegina jų pačių sūnūs“23. 

Apie mirusiųjų deginimo paprotį ir Šventaragio 
pagrįstą ritualą rašo N. Vėlius?*, išsakydamas labai 
svarbią mintį, būtent: kad Lietuvos metraščio suda- 
rinėtojai legendinės jo dalies toli gražu nesukūrė, o 
rėmėsi liaudies tradicija“. Reikšmingas N. Vėliaus 
teiginys, jog Lietuvos metraščio tradicija perteikia 
laipsniško baltų kulto centro kėlimo iš vakarų į 
rytus procesą, kurio iniciatoriai turėję būti Kitaurų 
(Kentaurų) giminės kunigaikščiai: Kukovaitis, Ute- 
nis, Šventaragis“. Su Šventaragio tradicija bei Per- 
kūnu šis mokslininkas sieja ir legendinės Metraščio 
dalies minimą vyriausiąjį lietuvių žynį Lizdeiką; be 
to, jis konstatuoja baltų religijai būdingą procesą 
paskutiniais jos gyvavimo šimtmečiais: „Formuojan- 
tis naujam baltų visuomenės socialiniam junginiui 
— Lietuvos valstybei — ir norint jai išsilaikyti karin- 
gų kaimynų apsuptyje ir smarkiai veikiamai krikš- 
čionių religijos, buvo reikalinga stipri karinė vieno 
kunigaikščio valdžia, kurią turėjo atitikti didesnis 
dangaus dievų, visų pirma Perkūno, kultas.“ Pa- 
žymėtina, kad N. Vėlius pagrįstai konstatuoja Prū- 
sijos kronikų bei Lietuvos metraščio legendinių da- 
lių ryšį. 

Šventaragio legendą nagrinėjo ir šios knygos au- 
torius2?. 

Šventaragio provaizdžio pėdsakai 


Metraščiuose Šventaragio vardas perteikiamas pana- 
šiai —- Švintorog??, Swintoroh?!. Kai kur, matyt, per- 
rašinėtojui suklydus, rašoma Švintor??, panašią klai- 
dą, kai praleidžiama raidė, būtų galima įžiūrėti įraše 
„na Švintoroe“?*. Tik Archeologinės draugijos nuora- 
še sakoma, jog sudeginimo vieta praminta Švintro- 
goro“, t. y. „Šventakalniu“. 

Abejonių dėl lietuviškos vardo rekonstrukcijos ne- 
kyla - tai Šventaragis. Antroji šio sudurtinio žodžio 
šaknis rag- mūsų dienomis Šventaragio mitikos kon- 
tekste mėginama aiškinti kaip „iškyšulys“?5 — šią eti- 
mologiją pateikia V. Toporovas, o pati tokios etimo- 
logijos tradicija atsiranda nuo W. Mannhardto, kuris 
šaknį rag- verčia kaip Horn, vis dėlto patikslinda- 
mas, kad tai būsianti būtent į vandenį įsirėžusi kran- 
to dalis*“, t. y. tarsi pusiasalis, iškyšulys (plg. Ventės 
ragą). 

N. Vėlius Šventaragio vardo antrąjį sandą (rag-) 
tapatina su lietuvių pasakų ir mitologinių sakmių 
veikėja ragana, šitaip Šventaragį įrašydamas į rekon- 
struojamą legendinių Lietuvos kunigaikščių „chtoniš- 
kų“ vardų eilę: Utenis (nuo „utėlė“, siejamas su pože- 
mio dievybėmis) — Kukovaitis (nuo chtoniškos pri- 
gimties kauko) - Šventaragis??. 

Antra vertus, Šventa-ragio vardo antroji šaknis ga- 
lėtų būti suprantama ir kartais pasitaikančia „iškilios 
vietos“ reikšme. 

E. Fraenkelis ragą aiškina kaip Beule, toliau sieda- 
mas su rus. rog —- Vorgebirge: atsiranda dar viena — 

prieškalnių prasmė“. Lietuvių kalbos žodynas ragą 
„pusiasalio“ prasme pateikia tik kaip šeštąją žodžio 
reikšmę“?, dažnesnė rago kaip „iškilios vietos“ sam- 
prata, plg.: ant rago — „viešoje, matomoje, judrioje 
vietoje“ („Mes gyvenam ant rago ir viską gerai ma- 
tom“)40, 

Vis dėlto plačiausiai paplitusi rago reikšmė - „gy- 
vūno, žvėries ragas“, „sukaulėjusi atauga . 

Archainėse indoeuropiečių ir Artimųjų Rytų religi- 
jose ragas — dievybės galios manifestacija. Dar VII 
tūkstm. pr. Kr. datuojamoje neolitinėje Čatal Hiujuk 
gyvenvietėje rastos freskos, vaizduojančios laukinio 
jaučio galvas, ir židiniai, papuošti jaučio ragais. Heti- 
tų ir hatų pasaulyje dažnai aptinkami jaučio pavidalo 
amuletai, stabai, su jaučiu siejami vietovardžiai. Ha- 
tų mieste Nerike vieno ritualo metu moterys giedo- 
davusios „jaučio giesmę“, kurioje buvę žodžiai: „Ka- 
ralius eina paskui jaučius“ — matyt, šio ritualo seman- 
tika siejosi su vaisingumo, derlingumo garbinimu. 
Galimas dalykas, kad kitados jautis buvo savaran- 
kiška dievybė, tačiau II tūkstm. pr. Kr. pradžioje jis 
tampa oro dievo palydovu bei jo manifestacija*!. 

Tai labai reikšminga, nes, kaip pamatysime, Šven- 
taragis artimai susijęs su Perkūnu - lietuvių pante- 
ono atmosferos dievu. Archainės ragų simbolikos ir 
židinio sąsajos savo ruožtu primintų Šventaragio mi- 
tikos sąsajas su ugnimi. Be to, lietuviai Perkūną įsi- 
vaizduoja kaip senį su ragais“. Taigi, Perkūno - rago 
- ugnies jungtis indoeuropiečių tradicijoje yra ganė- 
tinai sena. 

Antitauro kalnuose yra Hatušilio I bareljefas: val- 

dovas su dievu Šaruma, priėmusiu jaučio pavidalą; 
tariama, jog karaliui prisisapnavęs dieviškas jautis, 
savo ragais pralaužęs jam kelią per kalnus“. Lietu- 
viams ir hetitams bendrą simboliką galėtume pa- 
pildyti kalno įvaizdžiu: Perkūnas gyvena ant aukšto 
kalno, vaizduojamas su ragais; neabejotinas jo ryšys 
su ugnimi. Šventaragis irgi siejamas su kalnu (turiu 
omeny pomirtinį kopimą); antroji jo vardo šaknis 
rag-; be to, ugnis yra Šventaragio skelbiamos religi- 
jos centras. Įdomu, kad hetitų jautis, ragai pasirodo 
būtent valdovo regėjime. Šventa-ragis - taipogi vy- 
riausiasis valdovas. 

Ankstyvosiose religijose ragas — fizinės jėgos ir 
antgamtinių galių simbolis. Senajame Egipte ragai 
drauge su karūna yra daugelio dievų atributas. Bib- 
lijoje ragai — taip pat galios ir jėgų simbolis, ypač 
psalmėse. Galima paminėti ir vieną būdingą Biblijos 
fragmento interpretacijos klaidą, atsispindinčią iko- 
nografijoje ir skulptūrose. Mozė vaizduojamas su ra- 
gais —- taip atsitinka klaidingai supratus išsireiškimą 
facies cornuta: turėtų būti ne „ragai augo iš jo veido“, 
bet „jo veidas spindėjo“. Tačiau meninis šios klaidos 
pratęsimas ir įtvirtinimas liudija šio archaiško sim- 
bolio galią,- neabejotinai tikėta, kad šie Mozės ragai 
- ypatingos, iš Dievo gautos galios išraiška“. 

Galima ir rusų Svarogo sąsaja su rog- „ragas““, 
tačiau apie Šventaragio ryšius su slaviškąja tradicija 
kalbėsime vėliau. 

Rago simbolį neretai pastebime šamanizme. Vie- 
noje šamanų istorijoje pasakojama, kad šamanas, va- 
duodamas moterį iš piktųjų dvasių nelaisvės, prisi- 

deda prie kaktos savo būgną ir pavirsta vienaragiu 
jaučiu - ragas išauga jo kaktos viduryje. Vienu smū- 
giu jis išlaužia duris, už kurių uždaryta moteris, ir 
drauge su ja leidžiasi Pasaulio Medžiu žemyn“ - prie 
panašių paralelių mes dar sugrįšime. 

Taigi, „rago“ simbolika gali būti aiškinama labai 
skirtingai. Antra vertus, nekyla abejonių dėl labai 
aiškios ir tvirtos sakralinės „rago“ reikšmės; galima 
pagrįstai manyti, kad rago - kalno - ugnies —- raganos 
— iškyšulio (pusiasalio) — dievybės (ypač Griausma- 
valdžio) — pasaulietinio valdovo motyvai vienas ki- 
tam neprieštarauja. Nemanau, kad turėtume ieškoti 
vienos „galutinės“ etimologijos —- simbolis iš principo 
yra ambivalentiškas. Minėtieji motyvai ne tik vienas 
kitam neprieštarauja, bet vienas kitą papildo ir pri- 
klauso vienam semantiniam laukui. 

Tai, kad „ragas“ yra ambivalentiškas, rodo ilgą šio 
simbolio funkcionavimo sakralinių simbolių sistemo- 
je istoriją, kurioje jis įgavo daugybę viena kitai ne- 
prieštaraujančių reikšmių ir įėjo į platesnį simbolių 
kompleksą, būtiną, kad šiandien suprastume rago 
simbolį. „Rago“ prasmės: iškyšulys, kalnas, tiesiog ra- 
gas, nėra „iš principo“ skirtingos; panašu, kad per 
visas šias versijas reiškiasi vienas ir tas pats archeti- 
pas. | 

Tarkime, „kalnas“ yra toks pat „ragas“ kaip ir iš- 
kyšulys ar pusiasalis. Neabejotinas Šventaragio ryšys 
su Kalnu, į kurį po mirties kopia mirusieji. Todėl 
juolab įdomus pasirodo metraštininko suklydimas 
Archeologinės draugijos nuoraše: Švintrogoro. Jeigu 
tai klaida, ji būtų daug sakanti: kalnas yra Šventa- 

ragio mitikos šerdis. Beje, V. Toporovas neatmeta 
Šventaragio sąsajos su kalnu (o ne su ragu „iškyšu- 
lio“, „pusiasalio“ prasme); vis dėlto Švintrogoro sie- 
jimo su kalnu (rus. gora) bei rusų bylinų didvyriu 
Sviatogoru galimybę jis pažymi tik išnašoje*?. 

Lietuvių tikėjimai apie mirusiojo kopimą į kalną 
paliudyti pakankamai“. Tokiam kopimui, kaip jau 
matėme Šventaragio laidotuvių apeigose, reikalingi 
tvirti, netgi plėšrūnų nagai“'. Trumpai tariant, visa 
tai, ką metraščiai aprašo Šventaragio laidotuvių epi- 
zode, randame ir lietuvių tautosakoje, baltiškoje ar- 
cheologinėje medžiagoje, istoriniuose šaltiniuose. Vi- 
sur pomirtinio gyvenimo ašis —- per ugnį atsiveriantis 
kalnas. Niekada mirusiojo deginimo ar iškeliavimo 
vieta nesiejama su aiškiau įvardytu „pusiasaliu“. Ne- 
žinia, ar veikiant mitikai, ar remdamasis autentiškais 
pasakojimais, J. Basanavičius teigia, kad senovėje mi- 
rusiųjų deginimui kiekviename kaime buvo ypatin- 
gos tam skirtos vietos, „šventais ragais“ vadinamos““. 
Kažin ar prie kiekvieno kaimo būta kažkokių „pu- 
siasalių“, realiau tokius „šventus ragus“ sieti su tam 
tikromis iškilumomis, kalneliais, iki šių laikų išliku- 
siu papročiu laidoti ant kalvų. 

Šventaragio mitikos centre, kaip jau sakyta - kal- 
nas, ir todėl jos nagrinėjimas gali ir turi būti orien- 
tuojamas į kalno (Pasaulio Kalno) mitiką. Šiuo as- 
pektu ir pažvelgsime į aplinkinių tautų (ypač slavų 
bei germanų) mituose ir legendose veikiančus didvy- 
rius, kurių veikla vienaip ar kitaip siejama su kalnu. 

Seniausiose rusų bylinose veikia vadinamieji „vy- 
resnieji rusų bylinų didvyriai“: Sviatogoras, Volchas 

Vseslavjevičius ir Michailo Potykas, vėlesnės trijulės 
— Iljos Muromiečio, Dobrynios Nikitičiaus ir Aliošos 
Popovičiaus —- pirmtakai?!. 

„Vyresniųjų didvyrių“ vyriausias — Sviatogoras, 
milžinas, kuriam Ilja Muromietis telpa į kišenę, jis 
kupinas antgamtinės jėgos ir pranoksta visus prieši- 
ninkus: kai Ilja Muromietis puola miegantį Sviato- 
gorą, šis nė nepabunda, tik nusiskundžia, kad „ru- 
siškos musės skaudžiai kanda“??. Kaip matome iš šių 
žodžių, Sviatogoras nepriklauso slavų kultūros are- 
alui —jis atvykėlis. Iš tiesų, bylinos nurodo jo gyve- 
namąją vietą esant „šventuose Ararato kalnuose““, 
ant „Šventojo kalno“““, ant „Palavono kalno““5 (sic!) ir 
pan. Sviatogoro ryšys su kalnu nesibaigia ir jam mi- 
rus: jis palaidojamas ant „Eleono kalno“““, 

Sviatogoro palaidojimo motyvą rasime visose jam 
skirtose bylinose. Jose pasakojama apie tai, kad Svia- 
togoras bekeliaudamas randa didžiulį ąžuolinį karstą 
ir siūlo jį prisimatuoti savo bendražygiui Iljai Muro- 
miečiui, bet šiajam karstas pernelyg didelis. Tuomet 
Sviatogoras gulasi pats, dangtis užvožiamas - ir kar- 
stas nebeatsidaro! Ilja mėgina išvaduoti Sviatogorą, 
tačiau sulig kiekvienu jo kalavijo smūgiu ant aklinai 
užsivėrusio karsto atsiranda dar vienas apkaustas??. 

Šventaragio ir Sviatogoro sąsajos ne vien etimolo- 
ginės. Svarbiausias tiek Šventaragio, tiek Sviatogoro 
mitikos motyvas — jų palaidojimas, tačiau Šventara- 
gio laidotuvės pradeda naują vaisingą religinę tradi- 
ciją, o fatališkas Sviatogoro pasilaidojimas užbaigia 
archaišką „milžinų epochą“. Gal neatsitiktinis ir ypa- 
tingo karsto uždarymo motyvas: Sviatogoro karstas 

apkaustomas stebuklingu būdu, o Šventaragis, 
M. Stryjkowskio liudijimu, po sudeginimo laidoja- 
mas „užkištame“ karste?. Šios smulkmenos iš tiesų 
yra labai reikšmingos. 

Vinys karstams sukalti naudojamos dažniausiai 
veikiant vėlyvajai romėniškajai bei krikščioniškajai 
tradicijai — šis būdas ankstyvaisiais viduramžiais 
plinta iš Vakarų Europos. Šiaurės Rytų Rusijoje se- 
niausi vinimis sukalti karstai datuojami ne vėliau nei 
X a. (Timerevas, Michailovskoje). XI a. pabaigoje jie 
jau įprasti miestų nekropoliams“?. Rytų Paonegyje 
tuo metu egzistuoja dvejopa tradicija - karstai tvirti- 
nami ir vinimis, ir be jų; vis dėlto rusų tradicijai 
būdingesnis laidojimas, kai karstas sukalamas vini- 
mis*?. Anksčiau karstai būdavo daromi iš išskobtos 
ąžuolinės kaladės („domovje““!) — plg. Sviatogoro ap- 
tiktą ąžuolinį karstą - ir tvirtinami kitaip, tikriausiai 
pleištais ar pan. Todėl Šventaragio palaidojimas „už- 
kištame“ karste turėjo būti suvokiamas kaip ideolo- 
giškai „svetimas“ krikščioniškajai tradicijai; tai, kad 
kronika į pastarąjį karsto uždarymo (ar tvirtinimo) 
būdą apskritai atkreipia dėmesį, rodo, kad jos atspin- 
dimai tradicijai toks uždarymo būdas yra vienas iš 
Šventaragio religinės sistemos elementų, pabrėžian- 
tis skirtumą nuo „krikščioniškojo“ karsto sutvirtini- 
mo būdo. 

Sviatogoro karsto „apkaustymo“ vaizdinys gali bū- 
ti siejamas su „daugiasluoksnio“ karsto motyvu. Pa- 
sak lietuvių padavimo, Galkiemių piliakalnyje „žuvė- 
dų karalius“ guli auksiniame, sidabriniame ir vari- 
niame grabe“*. Toks trejopo karsto vaizdinys savo 

ruožtu primintų trejopą Sovijaus laidojimą —- žemėje, 
„ore“ („viršuje“) ir ugnyje. Sviatogoro ir Iljos karsto 
„prisimatavimas“ vėl gali išvesti į Sovijaus mito erd- 
vę. Ukrainiečių pasakoje žmogus gulasi į turtuolio 
kapą, tačiau čia labai blogai: kandžioja gyvatės, drie- 
žai ir vorai; gulasi į vargšo kapą - viskas gerai: sode- 
lis, žaluma, paukšteliai gieda, obuoliai auga, išlįsti 
nesinori“'. Šie įspūdžiai primena Sovijaus potyrius, 
laidojant jį įvairiais būdais. Apskritai galime paste- 
bėti, kad Sovijaus ir Šventaragio mitikos pakankamai 
artimos. 

Su Šventaragio ir Sovijaus tradicijos centriniu 
įvaizdžiu — kalnu neabejotinai siejasi ir T. Narbuto 
minimas Anafiel kalnas, į kurį, pasak lietuvių tikė- 
jimo, turinčios kopti mirusiųjų vėlės. Reiktų atkreipti 
dėmesį į gana keistai skambantį kalno vardą - jis 
pasirodys labai reikšmingas. V. Toporovas mano, 
kad tai galėtų būti „Anapilis“**,- ir tai visiškai įtikėti- 
nas aiškinimas, juolab frazeologizmas „iškeliauti į 
Anapilį“ dar ir šiandien vartojamas kaip mirties si- 
nonimas. Tačiau dar J. Jonila Žilius atkreipė dėmesį 
į stulbinantį T. Narbuto Anafiel ir Sakso Gramatiko 
„Danų istorijoje“ minimo Ana-Fjal kalno sutapimą“". 

Prie Sakso Gramatiko kronikos reikėtų apsistoti 
nuodugniau. Šis XII a. antrojoje pusėje rašęs autorius 
mini vieną svarbiausių garsaus karžygio Starcathe- 
rus nuotykių““: 

Starkateras drauge su Winus, slavų kunigaikščiu, 
buvo išsiųstas į karo žygį, idant sutrukdytų ryti- 
niams kraštams atsimesti nuo danų. Jis kovojo prieš 
kuršių, sembų, žiemgalių kariaunas ir laimėjo daug 

puikių pergalių“. Tačiau po jų Starkatero dėmesį pa- 
traukė „vienas didžios šlovės karžygys“, vardu Wisi- 
nnus, gyvenęs prie vienos uolos Rusijoje, o ta uola 
būtent ir vadinosi Ana-Fjal. Iš čia Visinas siaubė 
apylinkes. Vien savo žvilgsniu jis galėjęs atšipinti bet 
kokį ginklą, todėl, nieko nesibaimindamas, jis darė 
daugybę nedorybių, netgi kilmingųjų žmonas nie- 
kindavęs jų vyrų akyse. Tą išgirdęs, Starkateras nuta- 
rė skubėti į Rusiją, kad nukautų šį niekdarį. Karžy- 
gys iššaukė Visiną į dvikovą, tačiau prieš tai savo 
ginklo ašmenis aptraukė labai plona oda - jo prieši- 
ninko kerai nieko negalėjo padaryti, ir karžygys nu- 
galėjo. 

Ana-Fjal vardas daugiau nei Sakso Gramatiko, nei 
kitų šaltinių neminimas“. 

Prie šio kalno gyvenantis piktas burtininkas Vi- 
sinas atitiktų prie lietuvių Anafielo - Anapilio papė- 
dės tūnantį slibiną Vižūną, lietuvių sakmių veikėją, 
I. J. Kraševskio minimą jau XIX a. viduryje“?. Tai sli- 
binas, laukiantis nuo kalno nusiritusių mirusiųjų vė- 
lių — neužkopusias vėles jis arba praryja, arba nu- 
pučia į pačius pasaulio pašalius, į tyrus. Atrodo, tiek 
šios lietuviškos tradicijos vaizdinių, tiek Sakso Gra- 
matiko pranešimo pagrindas būtų vienas ir tas pats 
mitas, kuris sukasi apie Pasaulio Kalno papėdėje tū- 
nantį slibiną Vižūną, kronikoje išvirtusį į piktą bur- 
tininką Visiną, nugalimą didvyrio. Iš esmės tai tas 
pats mums jau pažįstamas indoeuropietiškas Griaus- 
mavaldžio ir jo priešininko kovos mitas. Prie šios te- 
mos mes dar grįšime. 

Galima pastebėti, kad Anafielas ar Ana-Fjalas yra 

svarbūs simboliai. Mitiniu požiūriu tai tas pats Pa- 
saulio Kalnas, esantis pasaulio centre, viršūne sie- 
kiantis dangų ir iškylantis virš chtoninių galių kon- 
troliuojamo požeminio pasaulio, dažnai įsivaizduo- 
jamo esančiu prie Kalno ar jo viduje. Todėl ir Vižūno 
asmenyje neabejotinai įžiūrime šių chtoninių jėgų re- 
prezentantą ir, matyt, suvereną, lietuvių Velnio ar 
Velino protėvį. 

Vis dėlto įsidėmėtinas šis kalno vardų sutapimas 
labai skirtingose tradicijose. Prisiminkime ir Sviato- 
goro sąsają su kalnu — būtent su vienu, konkrečiu 
kalnu, kaip ir Starkatero atveju, tik jau konkrečiai 
įvardijamu —- dažniausiai tai bus Araratas. 

Pati Ana-Fjalo lokalizacija „Rusijoje“ labai neapi- 
brėžta, tačiau pasakyta, kad tai „uola“, t. y. ne „kal- 
nynas“. Nugalėjęs Visiną, Starkateras kitu žygiu tuoj 
pat atsiduria Bizantijoje, kur įveikia milžiną Tanna 
ir išveja jį į pasaulio pakraščius'?. Tad Ana-Fjalo 
reiktų ieškoti kažkur tarp kuršių ir Bizantijos — išties 
nemenkuose plotuose. Kiek daugiau pasakoma prieš- 
mirtinėje Starkatero giesmėje - šįsyk didvyris, išskai- 
čiuodamas savo žygdarbius, prisimena burtininką 
Visiną kerėjus „ant snieguotų uolų“?!. Ieškant „snie- 
guotų uolų“ kažkur tarp kuršių ir Bizantijos, be to, 
tokių, kurios gali būti pavadinamos tiesiog „kalnu“, 
peršasi mintis, kad tai būsiąs Araratas (ar atitinkamai 
— Didysis Araratas ir Mažasis Araratas). Lietuvių pa- 
sakose bei sakmėse kalbama apie ledinį, stiklinį, kriš- 
tolinį kalną, į kurį kopia didvyriai ir mirusieji. Gal 
tai ir būtų nuolatos aplediję Ararato šlaitai? Priėmus 
T. Gamkrelidzės ir V. Ivanovo hipotezę apie indo- 

europiečių protėvynę, tektų pripažinti, kad praktiš- 
kai iš visos indoeuropiečių protautės teritorijos Kau- 
kazo prieškalnėse Araratas turėjo būti matomas. Gal- 
būt jis ir tapo visų indoeuropiečių mitologijų Kalno 
prototipu, galbūt Araratas ir yra tas pats Anapilis, 
Anafielas, Ana-Fjalas? 

Ši idėja gali pasirodyti kiek netikėta ir pritempta, 
be to, ir nereikalinga, nes Pasaulio Kalnas - archeti- 
pinis įvaizdis, aptinkamas daugelio tautų mitologi- 
jose. Vis dėlto ne kiekvienos tautos Kalnas yra ledi- 
nis ar stiklinis — toks įvaizdis gali atsirasti tik stebint 
niekada nenutirpstantį ledą ant didžiulio, vaizduotę 
užgriūvančio kalno šlaitų. 

Lietuvių pomirtinio pasaulio sampratoje Kalnas 
yra pagrindinė eschatologijos ašis, gali būti, ir pa- 
saulėdaros centras: tai tas pats Kalnas, ties kuriuo 
laikų pradžioje įvyko lemiamoji Griausmavaldžio ir 
Slibino kova. Tačiau būtent tokį Kalną indoeuropie- 
čių tautos kartais tapatindavo su konkrečiu kalnu 
(pavyzdžiui, Olimpo kalnas Graikijoje), kurio viršū- 
nėje, jų nuomone, gyvendavo didvyriai ir dievai. Ne- 
būtų nieko keisto, jei tokios idėjos pirmavaizdžiu bū- 
tų indoeuropiečiams kelis tūkstantmečius bendras 
Araratas. 

Užrašytas įdomus rusų užkalbėjimas, kuriame gra- 
sinama, kad tas, kuris išdrįs nuskriausti užkalbėjimu 
apsaugomą žmogų, „tepasislepia už Ararato kalno, į 
pragaro gelmes, į verdančią smalą, į deginantį karš- 
tį/2. Pomirtinis pasaulis užkeikime siejamas su erdve 
„Už kalno; krikščioniški pragaro motyvai čia klojami 
ant archetipinės schemos, kurios centre - taip pat 

konkretus Ararato kalnas; vargu ar čia įžiūrėtume 
kokią biblinę reminiscenciją — jokios eschatologinės 
funkcijos Senajame Testamente Araratas neturi. 

Lietuviškos mitikos sąsaja su skandinavų bei slavų 
tradicija greičiausiai aiškintina bendra indoeuropie- 
tiška šio motyvo kilme. Ararato - Anafielo/ Ana-Fja- 
lo —- Anapilio sąsaja būtų tik vienas šio motyvo ele- 
mentas. Suprantama, indoeuropiečių mitikoje atitik- 
menų turi ir kovos su burtininku ar Slibinu siužetas. 

Indai pasakoja apie Indros (tai indų Griausmaval- 
dis) dvikovą su klastingiausiu asuru Šambara: pasta- 
rasis kautynėse apakindavo priešą tūkstančiais burtų 
ir gudrybių; Indra nutraukė jį nuo kalnų - nuo bu- 
vusios jo buveinės, ir sugriovė 99 jo tvirtoves. Jis iš- 
blaškė galingojo Varčino pulkus, nugalėjo baisųjį 
milžiną Džambą, nukovė piktąjį Pulomaną“'. Aki- 
vaizdu, kad šis Indros nuotykių motyvas sutampa 
su skandinaviška šio siužeto versija — Starkatero ko- 
va su Visinu (plg. Varčiną), įvykusia ties kalnu, pik- 
tojo burtininko gyvenamąja vieta; kitu Žygiu Starka- 
teras nugali milžiną Taną, o Indra - baisųjį milžiną 
Džambą. Įdomu ir tai, kad abiem atvejais sutampa 
ir herojaus nugalėtų piktadarių likimas - piktasis 
burtininkas nukaunamas, o milžinas — nugalimas ir 
išvejamas. Kyla įspūdis, kad čia susiduriame su tam 
tikru indoeuropiečių didvyrių epo fragmentu, ku- 
riam stiprią įtaką padarė Griausmavaldžio ir jo chto- 
niškojo priešininko kovos mitas. 

Tiesa, Starkatero ar Indros priešininkas įgyja pikto 
burtininko bruožų; lietuviškoje tradicijoje šis didvy- 
rio — burtininko kovos motyvas nėra pakankamai 

išskirtas (beje, kaip ir slaviškoje). Lietuvių sakmėse 
randame archaiškesnį Visino — Varčino provaizdį: 
slibiną Vižūną, artimesnį indoeuropietiškam chtoni- 
nio Griausmavaldžio priešininkui nei minėtieji indų 
ir skandinavų vaizdiniai. 

Sviatogoras siejamas su šventaisiais kalnais, kon- 
krečiai - su Ararato kalnu. Starkateras ir Šventaragis 
— su Anafielu, Anapiliu. Šių trijų personažų artumas 
turėtų būti neatsitiktinis. Sviatogoras, kaip minėta, 
milžinas, rusų bylinose jis rodosi kaip „svetimas“, 
„atvykėlis“. Starkateras Sakso Gramatiko kronikoje 
taipogi kilęs iš milžinų giminės, iš to krašto, kuris iš 
rytų ribojasi su Švedija, ten gyvena aisčiai ir kitos 
gentys?*. Todėl nieko nuostabaus, kad, priešingai nei 
Starkateras ir Sviatogoras, Šventaragis lietuviškai 
tradicijai yra „savas“. Galbūt Sviatogoro ir Starkatero 
siejimas su Šventaragiu nėra neginčijamas dalykas, 
tačiau šie trys didvyriai neabejotinai priklauso vienai 
ir tai pačiai mitikai. Lietuvių Šventaragis, nors ir 
įvardijamas kunigaikščiu, neatlieka jokių karinių 
žygdarbių, kitaip nei slavų ir germanų su Kalnu sie- 
jami didvyriai, jis greičiau yra vien tik religinis vei- 
kėjas. Lietuvos metraštis, nors ir įrašydamas Šventa- 
ragį į legendinių Lietuvos didžiųjų kunigaikščių gre- 
tas, jam nepriskiria nė menkiausios pasaulietinės 
veiklos — jis, atrodo, „pasižymėjo“ vien tuo, kad buvo 
sudegintas Neries ir Vilnelės santakoje ir taip sukūrė 
naujo ritualo precedentą. 

Kodėl Šventaragio - didžiojo kunigaikščio - pa- 
saulietinė veikla eliminuojama iš metraščių? 

Čia jau patenkame į grynų prielaidų sritį". Kol kas 

daugmaž pagrįstai galima konstatuoti tik tai, kad 
Šventaragis buvo greičiausiai religinis suverenas, žy- 
nys - taip galėtume paaiškinti, kodėl jis neatlieka jo- 
kių legendinės tradicijos kunigaikščiui neišvengiamų 
žygdarbių. Jo įvardijimas kunigaikščiu galėjo būti re- 
trospektyvus, pasaulietiniams suverenams siekiant 
parodyti savo viršenybę religiniuose reikaluose ir 
ideologiškai perdirbant legendinę tradiciją. Gali būti 
ir taip, kad žyniškos Šventaragio funkcijos buvo 
derinamos su pasaulietinio suvereno funkcijomis 
(V. Toporovo ir N. Vėliaus hipotezė). Tačiau ir tokiu 
atveju turėtume pripažinti, kad sakralinės funkcijos 
Šventaragio mitikoje persveria pasaulietiškąsias — 
tiek, kad pastarųjų ir nebelieka. 

Prielaidų sričiai priklausytų ir dar vienas sampro- 
tavimas. Galima būtų manyti, kad Šventaragis į le- 
gendinę tradiciją įtraukiamas iš kokio nors epinio 
siužeto; didvyriui, kurį gerai pažįsta karių luomo 
folkloras, priskiriama mirusiųjų deginimo papročio 
reforma, kartu ir patys kariai bei valdovai įpareigo- 
jami laikytis šio papročio. Visi tokio didvyrio nuo- 
tykiai arba eliminuojami, arba palengva išblėsta jo 
religinės iniciatyvos šviesoje. Bet kokiu atveju nekyla 
abejonių dėl Šventaragio artumo Perkūno - Kalno — 
ugnies simbolika besireiškiančiai religinei tradicijai; 
tai — tas pats indoeuropietiškas pagrindinių religinių 
vaizdinių kompleksas, kurį Šventaragis savo refor- 
moje pabrėžia ir įtvirtina. Šventaragis tarsi būtų tas 
taškas, per kurį indoeuropietiškos religinės tradicijos 
branduolys įtvirtinamas - jau ne baltų, o konkrečiai 
— lietuvių etnoso religijoje. 

Šventaragio religinė reforma 


Šventaragio provaizdžio pėdsakų galima aptikti pla- 
čiose indoeuropiečių religijos erdvėse, tačiau jie tik 
nušviečia kai kurias Šventaragio mitikos genezės 
ypatybes. Pati Šventaragio vardu pažymėta reforma 
siekė įvesti Lietuvoje vieningą kultą - tad tenka pa- 
lengva grįžti į baltiškąjį arealą. Reformos data dides- 
nių abejonių nekelia —- tai V-VI a., kai Rytų Lietuvoje 
vyravusius griautinius palaidojimus ima keisti de- 
gintiniai. Šis naujasis laidojimo būdas ima plisti į va- 
karus, galiausiai apima visas Lietuvos (Pietryčių Lie- 
tuvos) įtakos zonas — iki pat žemaičių ir kuršių, 
kuriuos mirusiųjų deginimo banga pasiekia apie X 
a. Archeologinės medžiagos pateikiama data —- V-VI 
a. - gali būti svarbi ir legendinės tradicijos požiūriu 
— būtent šiuo metu vokiškosios kronikos atseka Prū- 
sijoje vykstančius procesus, kuriuos mes įvardijome 
kaip Brutenio ir Videvučio reformą; apytikris šių 
įvykių koegzistavimas laike rodytų, kad jų negalima 
nagrinėti izoliuotai. 

Suprantama, reikia atsiminti, kad, pasak Lietuvos 
metraščio, Šventaragis neįsteigė paties mirusiųjų de- 
ginimo papročio, o tik jį modifikavo. Todėl V-VI a. 
tebūtų tik mirusiųjų deginimo papročio atsiradimo, 
o ne pačios reformos data. Tačiau šie procesai nea- 
bejotinai tarpusavyje susiję; be to, netrukus po pir- 
mosios degintinio laidojimo bangos Rytų Lietuvoje 
šis ritualas gan greitai ima slinkti į vakarus. Atrodo, 
kad šį slinkimą lėmė Šventaragio palaidojimas ir pa- 
liepimas mirusius didžiūnus bei didžiuosius kuni- 

gaikščius laidoti deginant ir būtent Šventaragio slė- 
nyje. Pagal šią analogiją aukštuomenė bei su ja arti- 
mai susijęs ar tapatus karių luomas irgi galėjo pra- 
dėti degintinio laidojimo tradiciją. 


Etnokultūrinės, politinės ir socialinės 
Sventaragio reformos aplinkybės 


Nevertėtų pasakomis vadinti legendų, teigiančių, 
kad Prūsija tapo tuo centru, iš kurio į Lietuvą atėjo 
jai Rikojoto hierarchų paskirti valdovai, visų pirma 
— Videvučio vyriausias sūnus Litvas (kitose kroniko- 
se žinomas ir kaip Litalanus, Litvanus). Neatrodo, 
kad „prūsiškoji“ dinastija būtų Lietuvoje įsigalėjusi, 
tačiau visiškai įtikėtinas Prūsijos siekis dominuoti vi- 
suose baltų kraštuose. Galimas dalykas, kad kuriam 
laikui jį pavyko realizuoti taipogi ir Lietuvoje. 

Brutenio ir Videvučio reformuota Prūsija išties ga- 
lėjo stengtis savo įtaką praplėsti ir į rytus; bent jau 
per religinę sferą ši įtaka galėjo pasiekti ir Rytų Lie- 
tuvą, turinčią menkesnę, dar menkai tesutvarkytą re- 
ligiją. Žinia apie religines reformas, lydimas suinten- 
syvėjusios politinės veiklos, sėkmingų mūšių su ki- 
tus dievus garbinančiais kaimynais, galėjo greitai pa- 
sklisti visame baltų pasaulyje, kuris tuo metu, beje, 
gyveno neramius laikus. 

Tuo metu rytinėje Lietuvoje besiformuojanti politi- 
nė struktūra negalėjo nepajusti tam tikros politinės 
— religinės ekspansijos iš vakarų pusės pavojaus. Jis 
buvo realus — „prūsiškųjų“ kronikų pasakojimai apie 

Videvučio palikuonių veiklos plėtrą į baltų žemes iki 
pat Lietuvos rodo, kad kažkokie procesai tuo metu 
išties vyko. Tuometinis laidojimo papročių margu- 
mas baltų žemėse rodo, kokį pavojų rytiniam baltų 
centrui kėlė iš vakarų plintanti vieningos religijos 
idėja. Sunku pasakyti, ar Brutenio religinė reforma 
lėmė laidojimo būdo pakeitimą, greičiau būtų galima 
teigti priešingai,- tačiau tuo atveju rytinių baltų ir 
konkrečiai Lietuvos ambicijoms ji kėlė dar didesnį 
pavojų, nes galėjo būti lengviau priimama. Politiniu 
ar kariniu keliu pasipriešinti Videvučio ir Brutenio 
tradicijos įtakai buvo labai sunku - Prūsija ir kul- 
tūriniu, ir ekonominiu požiūriu pirmavo tarp baltų 
kraštų, o po brolių įvykdytos religinės ir socialinės 
reformos ji, turint omeny ankstyvuosius viduram- 
žius, gan tvirtai integravosi politiškai (tegu ir teokra- 
tiniu pagrindu). 

Taigi, Šventaragio reformos išvakarių laikmetis ga- 
lėtų būti apibūdintas kaip vakarų baltų religinio ir 
politinio pirmavimo epocha. Vienur šis pirmavimas 
buvo aktualizuotas, kitur, matyt, tebeliko potencia- 
lus, tačiau su juo reikėjo skaitytis visiems baltų kraš- 
tams. Ir iš vėlesnių šaltinių atrodo, kad Romovės ar 
Rikojoto įtaka turėjusi siekti kuršius, gal net žemai- 
čius. 

Metraščiuose bei kronikose Videvučio palikuonių 
ekspansija paprastai datuojama ankstesniais laikais 
nei palemonidų dinastijos įsigalėjimas Lietuvoje. Su- 
prantama, metraščių žinių pažodžiui suprasti nerei- 
kia, tačiau, jei iš jų pašalinsime visus vardus ir smul- 
kesnius įvykius, pačiais bendriausiais bruožais ga- 

lėsime redukuoti du pagrindinius procesus: 

1. Maždaug IV-VI a. iš Prūsijos kilusi dinastija iš- 
plečia savo įtaką ne tik Prūsijoje, bet ir Žemaitijoje 
bei Lietuvoje. 

2. Iš pietų (Romos, Italijos) atėjęs neypatingai gau- 
sus atvykėlių būrys gana greitai įsitvirtina ir ima val- 
dyti Lietuvą. 

Paprastai antrojo proceso įvykiai chronologiškai 
vėlesni už pirmojo. Grįždami prie religinių dalykų 
pastebėsime, jog pirmuoju atveju prūsiškoji dinastija 
nešta Brutenio reformuotą religiją, antruoju — „pie- 
tinė“ dinastija įsikorporuoja į vietinę kultūrą ir čia 
įgyvendina Šventaragio religinę reformą. 

Kaip prielaidą pateiksime ir šias abi schemas vie- 
nijančią versiją. Galime manyti, kad, broliams atve- 
dus kimbrus Prūsijon, dalis atvykėlių be didesnių 
sustojimų keliavo toliau į rytus, būtent ši atšaka ir 
pateko į metraščių akiratį kaip Palemono vedamų at- 
vykėlių banga. Tokiu atveju Palemonas ir Litvas-Li- 
talanas būtų tas pats asmuo, tik jau regimas ne iš 
Prūsijos, o iš Lietuvos pusės. Šiuo atveju sunkumų 
keltų „pietietiška“, „itališka“ palemonidų savimonė, 
tačiau, antra vertus, Kimbrija arba Gotlandas irgi ne- 
buvo kimbrų tėvynė - galimas dalykas, jie visiškai 
neseniai atsikraustė iš Vidurio Europos, kur tautų 
kraustymosi epochoje jų vardas sumirgėdavo dažnai. 
O juk kaip tik tuo metu tiek Vidurio Europoje, tiek 
Šiaurės Italijoje žlunga barbarų sukurtos valstybės, o 
išlikusi jų gyventojų dalis slenka į šiaurę. Supran- 
tama, tai yra tik spėlionės, tačiau tam tikru aspektu 
jos pateisinamos — mes analizuojame tik pačių kro- 

nikų ar metraščių perteikiamas žinias ir mėginame 
suprasti ne „kas iš tikrųjų buvo“, o „kas buvo pasako- 
jama apie tai, kas įvyko“. Tuo metu, leiskime, kim- 
brais metraščiuose įvardijama tauta šiaip ar taip tu- 
rėjo tegu ir legendinį pagrindą „būti kimbrais“ arba 
metraštininkas turėjo pagrindą juos taip pavadinti. 

Vis dėlto abi pirmosios versijos turėtų būti supran- 
tamos kaip tam tikro etnoso (galimas dalykas, iš da- 
lies baltiško) pasistūmėjimas ar grįžimas į šiaurę bai- 
giantis tautų kraustymosi laikotarpiui. Gal šie atei- 
viai buvo išstumti intensyvios imperatoriaus Justini- 
jono bei jo karvedžio Narseso veiklos dėka, žlugus 
gotų ar langobardų valstybiniams dariniams, o gal 
dar ankstėliau, tarkime, barbarų konfederacijos pa- 
jėgoms pralaimėjus mūšį Katalauno laukuose. 

Nereikia užmiršti ir slavų judėjimo, prasidedančio 
būtent šiuo metu. Slavų gentys slenka į šiaurę, ir tos 
baltų bendruomenės, kurios kadaise įsitraukė į „bar- 
barų“ genčių žygius prieš Romos imperiją, grįžti ne- 
beturi kur - senąsias jų žemes jau užėmę besiplečian- 
tys slavai. Tačiau, kita vertus, įtikėtina, kad toks grį- 
žimas buvo įmanomas - būtent grįžimas pas gimi- 
ningas gentis. 

Patyrusių, karingų, daug mačiusių vyrų bendrijos 
atsiradimas Lietuvoje buvo labai savalaikis: pietuose 
grumėjo slavų ekspansijos bangos, Europoje nuolat 
susidarydavo ir žlugdavo trumpalaikiai valstybiniai 
dariniai. Šiomis aplinkybėmis gan taikioms, ilgą lai- 
ką palankioje politinėje izoliacijoje gyvenusioms ir 
reikiamos patirties neturinčioms gentims reikėjo su- 
sitelkti — taigi, palemonidai atėjo kaip tik laiku. 

Aišku, ne pirmoji atvykėlių banga reformavo reli- 
ginę sistemą. Antra vertus, neabejotina, kad atvyku- 
sių valdovų padermė puikiai suvokė, kad be religi- 
nės vienybės apie politinę tegalima svajoti. Tačiau 
akivaizdu, kad šie valdovai neturėjo tvirto religinio 
užnugario, t. y., kaip ir buvo galima tikėtis iš karių 
luomo, jie neturėjo „teologinių charizmų“, ir savo re- 
ligines pažiūras (žinoma, tokias, kokias galėjo turėti 
ankstyvųjų viduramžių „barbarai“) skleisti ir juolab 
įtvirtinti jiems buvo sunkoka. Be to, neatsirado ir me- 
chanizmo, kurio pagalba būtų galima tai padaryti. 

Ateinant palemonidams, rytinėse baltų žemėse tu- 
rėjo būti juntama Brutenio reformuotos religijos įta- 
ka. Tik taip galima paaiškinti ir pirmuosius nedrą- 
sius „savos“ religinės reformos bandymus: mirus 
Sperai, trečiajam Palemono sūnui, jam pastatytas sta- 
bas, kuriam aukota ir kuris laikytas dievu; Šventara- 
gio senelis Kukovaitis palaidoja savo motiną Pajautą 
prie Žaslių ežero ir ten pastato jos stabą, garbintą 
ilgą laiką. Trečiąjį kulto centrą savo ruožtu įsteigia 
Kukovaičio sūnus, Šventaragio tėvas Utenis - Kuko- 
vaitį jis palaidoja ant kalno, prie Šventosios upės, jo 
stabas taipogi garbintas ir laikytas dievu“. 

Atrodo, didieji kunigaikščiai siekia įsteigti valdo- 
mame krašte bendrą kulto centrą; tačiau jų steiginiai 
tik išoriškai atkartoja kai kuriuos Brutenio reformuo- 
tos religijos elementus - brolių stabų statymą po jų 
mirties ir jų garbinimą Worskaito ir Iszwambrato 
vardais. Vieningo centro sukurti, regis, nepavyko. 
Galimas dalykas, tam tikros vietos ir buvo garbina- 
mos kaip valdančiosios dinastijos nekropoliai, tačiau 

realios metafizinės pagalbos iš mirusiųjų valdovų 
niekas nesitikėjo. Šios laidojimo vietos ir jose stovin- 
tys stabai geriausiu atveju tapdavo nekrokulto vie- 
tomis, o ne visos Lietuvos religinio gyvenimo cen- 
trais. Kad šie steiginiai nepasiekė tikslo, rodo ir ritu- 
alinė metraščių frazė, lydinti visus šiuos tris bandy- 
mus - kiekvienąsyk priduriama, kad stabams supu- 
vus, žmonės garbinę jų vietoje išaugusius medžius. 
Tai liudija ne tik inertišką stabmeldystę, bet ir tai, 
kad supuvę stabai nebebuvo atnaujinami — vadinasi, 
pasaulietiniai valdovai kažkodėl ėmė nebesirūpinti 
savo pačių steiginiais: matyt, jie neatliko tos centrali- 
zuojančios funkcijos, kurios iš jų tikėtasi. 

Brutenio religinis genijus Prūsijoje veikė nepalygi- 
namai subtiliau ir vaisingiau, geriau pažindamas 
dievų valią ir žmonių prigimtį. Atkreiptinas dėmesys 
į tai, kad Šventaragio protėvių steiginiuose galima 
įžvelgti laipsnišką artėjimą prie Šventaragio refor- 
mos: jie, kaip vėliau Šventaragis, ypatingą reikšmę 
skiria laidojimui, pačius kulto centrus steigia palai- 
dotųjų, sūnūs (taip Lietuvos metraščių mitika suar- 
tėja su Sovijaus tradicija), o Kukovaitis, Šventaragio 
senelis, jau laidojamas ant kalno - t. y. palengva ryš- 
kėja pagrindinis Šventaragio religijos motyvas. 


Šventaragio reformos bruožai 
Remiantis metraščių pasakojimais, Šventaragio refor- 
mos esmę nusakyti pakankamai sunku. Be abejonės, 


šią reformą tektų suvokti ankstesnių valdančiosios 

dinastijos steiginių kontekste: Speros, Pajautos, Ku- 
kovaičio nekrokulto įsteigimu aiškiai siekta religinės 
valdomojo krašto vienovės. Mirusių valdovų sudie- 
vinimas apskritai būdingas „barbarystės“ epochai, 
ypač žymus jis buvo germanų gentyse, matėme jį ir 
pas prūsus. 

Vis dėlto Šventaragio reforma, pagrindusi naują 
mirusiųjų deginimo ritualą, t. y. bendriausia prasme 
pratęsusi religinių ieškojimų per nekrokulto steigi- 
nius tradiciją, esmingai skiriasi nuo visų ankstesnių 
religinės reformos bandymų. Visų pirma tuo, kad ji 
neįveda konkretaus mirusio valdovo garbinimo - 
Šventaragis netampa nekrokulto objektu. Tai esminio 
poslinkio religinėje sąmonėje požymis. 

Konkretaus žmogaus sudievinimas ir mėginimas 
remtis tokiu „dievu“, o ne betarpiškai transcenden- 
tiniu veiksniu, liudija sunkius religijai laikus, kuo- 
met santykis su transcendentiniu veiksniu kažkodėl 
yra nublankęs. Tačiau kuo, jei ne savo protėvių siū- 
lytu nekrokultu, remiasi Šventaragis, grįsdamas vie- 
ningą religiją? 

Šventaragio reformos pagrindas - Kalnas ir ant jo 
esantis Teisėjas, ugnies kultas. Visa mitika aiškiai lin- 
ksta į dangaus sferas. Vargu ar Šventaragis įsteigė 
„Naują“ panteoną, tačiau daugmaž patikimai galima 
spėti, kad jame ryškėjo dangiškieji dievai, kurių pa- 
grindinis buvo Perkūnas. 

Į tai, kad Šventaragio mitika orientuojama į Per- 
kūną, keliose studijose atkreipė dėmesį V. Toporo- 
vas''. Nekartojant jo atskleistų sąsajų, būtų galima 
pridėti ir tam tikras Šventaragio ir apskritai mirties 

mitikos paraleles su Perkūnu. M. Stryjkowskis mini, 
kad Šventaragio sūnus Germantas (kituose metraš- 
čiuose vadinamas Skirmantu) tėvo sudeginimo vie- 
toje įsteigė kažkokią šventovę ar šventvietę, kurioje 
šventikai ir burtininkai meldėsi bei aukojo dievams?ė. 
Ten patjis rašo, kad toje vietoje Perkūno garbei dieną 
naktį buvo deginama ugnis. Perkūno ryšys su Šven- 
taragiu šioje vietoje artėja prie bendresnių sąsajų — 
prie Perkūno ryšio su mirties mitika bei jos ritualais. 
J. Dlugošas rašo: „Spalio pirmąją dieną visoje Žemai- 
tijoje tuose miškuose buvo švenčiama šventė, į kurią 
žmonės rinkdavosi iš viso krašto, atsinešdami valgio 
ir gėrimo... Ten pokyliaudami kelias dienas, kiekvie- 
nas prie savo ugniavietės dėdavo aukas savo netik- 
riems dievams, o ypač dievui, kurį žemaičiai savo 
kalba vadino Perkūnu, tai yra griaustiniu; tikėdavo, 
kad tokiomis vaišėmis ir aukomis išprašo iš dievų 
malonę ir pastiprina mirusiųjų vėles.“?? Tas pačias 
apeigas po šimtmečio mini Stryjkowskis: „Kita Že- 
maitijoje išlikusi pagoniška šventė vadinosi Ilgio 
švente. Toji šventė prasideda per Visus Šventuosius, 
ir jai net didžiausias vargšas turi namuose turėti 
alaus. Prisimenant mirusiuosius, geriama kelias sa- 
vaites. Anksčiau, pagonybės laikais, ta šventė buvo 
švenčiama griaustinio dievo Perkūno garbei.“80 Gali- 
mas dalykas, čia Stryjkowskis tiesiog atkartoja Dlu- 
gošo pranešimą, tačiau, tiek pridėdamas šventės pa- 
vadinimą, tiek alaus gėrimą su mirtimi susijusiuose 
papročiuose, jis pasirodo turįs autentiškos informa- 
cijos, kuri, matyt, neprieštaravo ir Dlugošo minimam 
mirusiųjų pagerbimo švenčių artumui su Perkūnu. 

Specifinės mirusiųjų šventės centre pasirodantis 
Perkūnas negali būti atsitiktinis reiškinys. Atrodo, 
kad tai tos pačios Šventaragio reformos atgarsis — 
būtent joje, kaip regisi, mirties mitika imama sieti su 
Perkūnu. 

Šventaragis duoda sankciją įkurti religinį centrą, 
kuriame stovi šventykla ir Perkūno garbei dega am- 
žinoji ugnis. Vadinasi, Šventaragio reforma gali būti 
apibrėžiama kaip vienareikšmis oficialiosios religijos 
perėjimas nuo valdovų kulto prie transcendentinio 
veiksnio garbinimo. Šventaragio mitikos kontekste 
pirmą sykį paminimi „žyniai ir burtininkai“ - t. y. 
galima numanyti, jog nuo šiol kulto reikalais užsiima 
visų pirma žyniai, o ne pasaulietiniai suverenai. Po 
Šventaragio didieji Lietuvos kunigaikščiai nebeužsi- 
ima religiniais steiginiais, jų dėmesys koncentruojasi 
į karo žygius ir politiką, kol, pasikeitus situacijai, 
jiems vėl tenka mąstyti apie naują religiją, šįsyk - 
apie krikščionybę. 

Atrodo, kad į Lietuvą atvykusi Palemono dinastija 
pasišventė labai sunkiai naštai — religinio gyvenimo 
tvarkymui. Gal šį savo jėgas viršijantį svorį jie užsi- 
krovė, nepasitikėdami ar nepasitenkindami „auto- 
chtonine“ religija, galbūt tiesiog siekė perimti ne tik 
pasaulietinę, bet ir sakralinę valdžią — matyt, jiems 
ramybę drumstė teokratinės Prūsijos pavyzdys, kur 
pasaulietiniai suverenai buvo visiškai nustumti į šalį. 
Vienaip ar kitaip, ilgą laiką kunigaikščiai buvo pa- 
smerkti visai ne savo darbui — religinio kelio paieš- 
koms. Nenuostabu, kad palemonidų veikla nepasie- 
kė didesnių rezultatų: nebūdami religiniai veikėjai, 

jie nesuvokė, jog perdėtai akcentuojamas nekrokultas 
„užstoja“ transcendentinį veiksnį ir šitaip jų diegiamą 
religiją panardina į ydingą ratą, iš kurio išeiti ne taip 
paprasta. 

Šventaragio reforma išėjo iš užburto rato. Matyt, 
reformos metu buvo kritiškai apmąstytos pasaulie- 
tinių valdovų luomo galimybės grįsti santykio su 
transcendentiniu veiksniu būdus, ir valdovai apsi- 
sprendė: savo protėvių uzurpuotas sakralinio luomo 
teises ir pareigas jie grąžino žyniams. Šis grąžinimas 
nebuvo visiškas ir galutinis, tačiau taip pasiektas 
svarbiausias dalykas — principinis santykio su trans- 
cendentiniu veiksniu grindimas ir palaikymas ati- 
teko žyniams drauge su įvairiomis fundacijomis — 
šventyklomis ir pan. 

Kaip galima spręsti, metraščių atspindimai tradici- 
jai Šventaragis nebuvo „istorinė“ asmenybė įprasta 
kunigaikščių „istoriškumo“ prasme - su juo nesieja- 
mas joks kitas įvykis: Šventaragis „pasižymėjo“ tik 
tuo, kad buvo sudegintas vėliau jo vardu pavadin- 
tame slėnyje. 

Atrodo, kad Šventaragio reformos gelmėse aptik- 
tume tą patį provaizdį, generavusį Sviatogoro ir Star- 
katero įvaizdžius ir besišaknijantį giliausiame in- 
doeuropiečių protautės archetipų komplekse. Per šį 
plačiai išsišakojusį ir įvairiose tautose skirtingais 
įvaizdžiais pasirodantį archetipą Lietuvoje atgijo se- 
noji indoeuropiečių religija, bent tie jos bruožai, ku- 
rie akcentavo Griausmavaldžio įvaizdžiu besireiš- 
kiantį transcendentinį veiksnį, Kalno mitiką, ugnies 
kultą ir pan. 

Visiškai įtikėtina, kad šis archetipas reiškėsi ne tik 
mitikoje, bet ir tam tikrų istorinių asmenybių veiklo- 
je - tokiais atvejais apskritai nėra galimybės mite mi- 
nimo personažo žygius atskirti nuo istorinio asmens 
veiklos, nes pats archetipas tiek istorijoje, tiek mite 
gali reikštis visiškai vienodai. Įtikėtina, kad Šventa- 
ragis iš tiesų egzistavo kaip istorinis asmuo, tik jo 
įvaizdis mūsų dienas pasiekė susipynęs su visu Per- 
kūno - Kalno — ugnies mitikos kompleksu. Antra ver- 
tus, mūsų pastebėtos Šventaragio sąsajos su Sviato- 
goru bei Starkateru iš esmės koncentruojasi apie Kal- 
no įvaizdį: jokių karinių žygių Šventaragis neatlieka. 
Greičiausiai bet kokia proga „sumitinti“ svarbų kuni- 
gaikštį, priskiriant jam mitinio pirmeivio žygius, ne- 
būtų praleista; panašu, kad Šventaragis turėjęs būti 
būtent žynys. Šventaragio sąsajos su karžygiais Svia- 
togoru ir Starkateru gali būti paaiškinamos visai pa- 
prastai: mes nagrinėjome vardo, o ne paties Šventa- 
ragio kaip asmens paraleles. Už šio vardo gali slypėti 
asmuo arba keletas asmenų, kurie šiandien mums yra 
visiškai nepasiekiami ir neprieinami jokiai analizei. 

Pastebėjome, kad Šventaragio reforma iš esmės už- 
baigia gan ilgą ir sudėtingą procesą, pradėtą jau Pa- 
lemono sūnaus Speros palaidojimu. Metraštis nekal- 
ba apie palaidojimo vietą — matyt, tąkart ji dar netu- 
rėjo ypatingesnės reikšmės. Tačiau Pajauta palaidota 
jau prie Žaslių ežero, t. y. „prie vandens“. Pastarasis 
motyvas atsikartoja ir Šventaragio tėvo Utenio valdy- 
mo pradžioje — savo tėvą Kukovaitį Utenis laidoja 
palei Šventosios upę, o pats Šventaragis, kaip matė- 
me, taipogi laidojamas prie vandens - upių santako- 

je. Kukovaičio laidojimo atveju ryškėja ir Šventaragio 
mitikos centras — Kalnas. Ir Pajauta, ir Kukovaitis, ir 
Šventaragis laidojami „žemoje vietoje“ arba „prie van- 
dens“ — tačiau dviem paskutiniais atvejais jau pasi- 
rodo labai prasmingas Kalno įvaizdis su ištisu jį ly- 
dinčių vaizdinių kompleksu. 

Vadinasi, reformos priešistorė ganėtinai ilga. Pa- 
čios reformos įvykis metraščiuose sutampa su Šven- 
taragio sudeginimu, tačiau tai tebuvo paskutinis re- 
formos akordas, jos pabaiga, iš esmės galėjusi sutapti 
ne tik su istoriniu reformatoriaus sudeginimu, bet ir 
su galutine Šventaragio mito aktualizacija, per kurią 
šis mitas tapo precedentu. 

Sunku pasakyti, kokią įtaką Šventaragio reformai 
padarė valdovų luomas, kokią — senosios rytų baltų 
religijos žyniai. Pats reformos priskyrimas valdovui 
galėjo reikšti tam tikrą valdančiosios dinastijos siekį 
kontroliuoti jos eigą ir būti tradicijos grindėjais - bū- 
tent to ir siekė ankstesnės Lietuvos kunigaikščių kar- 
tos. Šventaragio provaizdis, galbūt tebeišlaikęs tam 
tikrus „sakralinio karaliaus“ bruožus, galėjo tapti pa- 
rankus tiek žyniams, tiek valdovams. Bet kokiu atve- 
ju Šventaragio reforma žyniams buvo daug palankes- 
nė nei ankstesniosios, kurių kontekste net nepami- 
nėtas joks, kad ir anoniminis, žynys ar šventikas. Tad 
dėsninga, kad ir Lizdeika, vienintelis tokio rango se- 
nosios lietuvių religijos dvasininkas, patekęs metraš- 
čių akiratin, pasirodo būtent tada, kai Gediminas 
gręžiasi į Šventaragio tradiciją. 

Ir vis dėlto svarbiausias ir esminis Šventaragio re- 
formos bruožas - tai betarpiško santykio su transcen- 

dentiniu veiksniu nustatymas. Ant kalno reziduo- 
jančios aukščiausiosios dievybės įvaizdis, kiekvieno 
žmogaus laukianti akistata su ja - brandžios religijos 
požymis. | 

Šventaragio reformos įgyvendinimo būdas - iš es- 
mės politinis. Pagal savo įsteigtą ritualą jis prisako 
deginti visus mirusius didžiuosius kunigaikščius bei 
didikus, t. y. Šventaragio reforma pirmiausia buvo 
adresuota aukštuomenei, kariams ir valdovams. Ta- 
čiau tai nereiškia, kad Šventaragiui nerūpėjo kiti vi- 
suomenės sluoksniai. Tikriausiai, nerasdamas būdų 
paveikti liaudį tiesiogiai, Šventaragis pasistengė, kad 
šią reformą pirmiausia priimtų valdantieji. Ir šis 
sprendimas buvo sėkmingas: tą matome mirusiųjų 
deginimo papročiui plintant iš pietryčių Lietuvos į 
vakarus iki pat Baltijos jūros nuo V-VI a. iki X a.,, 
kuomet šis deginimo paprotys įsigalėjo visose baltų 
žemėse. Matyt, religijos skleidimu užsiėmė pakanka- 
mai stiprus pasaulietinės valdžios institutas. Degini- 
mo paprotys tapo visuotinis ir apėmė visus luomus. 
Galiausiai atsitiko tas pat, kas ir Lietuvos krikšto me- 
tu — valdančiųjų sluoksnių priimtą religiją priėmė ir 
pavaldiniai. Tokių pavyzdžių apstu: būtent taip pro- 
testantizmas įsigalėjo Vokietijoje; tuo pačiu tikslu 
LDK didikai reformatoriai savo valdomiesiems stei- 
gė reformatų bažnyčias. 

Su mirusiųjų deginimo papročio įvedimu V-VI a. 
bei Šventaragio religine reforma sietinas ir vienalai- 
kis kalbinis procesas. Filologai teigia, kad lietuvių 
kalba susiformavo maždaug VI a., t. y. Šventaragio 
reformos metu. Seniai pastebėtas religijų istorijos 


167 


faktas: su reforma keičiasi ir kalba. Taip atsitiko ir 
Echnatono reformos metu, kai faraono reformato- 
riaus veiklos dėka susiformavo bendraegiptietiškas 
dialektas; dėl Zaratustros religinės reformos (per Av- 
estos kalbą) susiformavo bendrinė Irano arijų kalba; 
Liuterio reforma (per Liuterio atliktą Biblijos ver- 
timą) davė pagrindą šiuolaikinei vokiečių kalbai, ir 
t. t. Ne išimtis buvo ir Šventaragio reforma. Galimas 
dalykas, tokių reformų metu bendrinė kalba atsiran- 
da kaip misijinės veiklos, aiškinimų ir skelbimų prie- 
monė; bet kokiu atveju vien kalbos susiformavimas 
rodo, kokius svarbius procesus pradėjo Šventaragio 
reforma. 

Pati reformos sąvoka nurodo re-formacijos, per- 
tvarkymo, atnaujinimo reikalaujančią situaciją. Įtikė- 
tina, kad ir Lietuvoje iki palemonidų atsikraustymo 
ir pirmųjų religijos reformos bandymų metu aptiktu- 
me tam tikrą religinio nuosmukio situaciją, kurios 
priežastis aiškinsimės vėliau. Reformos pagrindu ta- 
po archainės baltiškos ar probaltiškos tradicijos reak- 
tualizacija, per Šventaragio archetipą sugrąžinusi į 
dar indoeuropiečių protautėje nustatytą santykį su 
transcendentiniu veiksniu, lietuviams besirodančiu 
kaip Perkūnas. Šio santykio atstatymas, pradėtas val- 
dovų luomo, vėliau, kaip galima spręsti iš degintinio 
papročio plitimo, apėmė visus sluoksnius. 

Tokiu būdu religinė krizė buvo įveikta, o ją pa- 
tyrusios rytinės baltų gentys iš jos išėjo jau kaip lie- 
tuviai. Galimas dalykas, abu šie įvykiai — to paties 
proceso elementai, o svarbiausia juos siejanti jungtis 
- Šventaragio provaizdis. 

Sventaragis ir Gediminas 


Kaip ir kitos pasaulio religijų reformos, Šventaragio 
reforma buvo skirta ne tik amžininkams, bet ir atei- 
nančioms kartoms. Reforma, nepagrindusi savo tra- 
dicijos, netapusi jos išeities tašku, išsyk būtų atmesta 
kaip egzotiška individuali erezija. Tokios nepavyku- 
sios veiklos pavyzdys — Echnatono religinė reforma 
Egipte. Tad ar Šventaragio reforma pasiekė savo ad- 
resatus tolimoje ateityje, ir kokia forma pasiekė: ar 
amorfiškai plevendama legendų ūkanose, ar kaip te- 
befunkcionuojančios tradicijos pirmasis, ją pagrindęs 
ir nuolat reikšmingas įvykis? 

Jau vien tai, kad Šventaragio reforma minima 
daugelyje metraščių ir kronikų, rodo, kad ji buvo 
neatsiejama nuo visos Lietuvos kunigaikščių istori- 
jos, ji buvo priimta į tradiciją, „pavykusi“. Nekal- 
bėdami apie Šventara gio istoriškumą, vėl prisimin- 
kime V. Toporovo pastebėjimą, kad Šventaragis tarp 
didžiųjų Lietuvos kunigaikščių užima išskirtinę vie- 
tą: jis tampa svarbiausiąja grandimi, mitologizuotą 
Lietuvos istoriją jungiančia su nuo legendų jau ati- 
trūkusia priešistore“!. 

Šventaragis tarsi vėl atveria naują kultūrinę erą - 
ne veltui prie jo precedento metraščiai grįžta Gedi- 
mino sapno epizode: religinis Šventaragio steiginys 
tampa išeities tašku grindžiant politinį steiginį. Šven- 
taragio slėnis Gediminui tampa ta pirmąja vieta, axis 
mundi, apie kurią nuolatos sukasi religinė ir politinė 
veikla. Religinės reformos centras tampa ir politinės 
„reformos“ centru. J. Dlugošas, M. Stryjkowskis, kiti 

autoriai bei šaltiniai mini nuo seno Vilniuje stovėju- 
sias šventyklas, šiuo metu ir istorikai pritaria, kad Vil- 
nius (bent jau XIII a.) buvo religinis centras*?. 

Pastaroji aplinkybė, matyt, ir nulėmė Gedimino 
sprendimą sostinę įkurti Vilniuje. Šiam politiniam 
žingsniui tikriausiai reikėjo ir religinio „užnugario“: 
į Vilnių perkeltai sostinei autoritetą turėjo suteikti ir 
jo kaip religinio centro vaidmuo. Baltiškose kultū- 
rose religinio ir politinio gyvenimo centrai nebūtinai 
sutapdavo: kaip pamename, po Brutenio ir Videvu- 
čio reformos politinė veikla koncentravosi Noyto gy- 
venvietėje, religinė - Rikoyto, Rikojote ar Romovėje. 
Gediminas, susiedamas šiuos du centrus, pasielgė 
gan radikaliai, kaip valdovas, gerai žinantis, ko sie- 
kia. 

Tai, kad Gediminas savo sapno išvakarėse apsi- 
stoja Šventaragio slėnyje, pabrėžia jo susapnuoto įvy- 
kio ryšį su pačiu Šventaragio tradicijos centru. Čia 
pasirodo ir Lizdeika. 

Lizdeikos atsiradimas legendoje gana keistas: var- 
gu ar į didžiųjų kunigaikščių rengiamas medžiokles 
leisdavosi ir vyriausieji žyniai. Stengiantis pabrėžti 
Gedimino steiginio pirmapradiškumą, metraščiuose 
rūpestingai ištrinta viskas, kas galėjo nurodyti Gedi- 
miną apsistojus nakvynei toli gražu ne tuščioje vie- 
toje. Atrodo, tokioms „ištrintoms“ vietoms priskirtina 
ir Lizdeikos atsiradimo reikiamą akimirką priežastis. 
Šį dalyką galima paaiškinti dvejopai: arba Lizdeika 
atsiranda legendoje tik kaip deus ex machina ir jo 
dalyvavimas Gedimino steiginyje tėra pramanas, ar- 
ba Gediminas visai neatsitiktinai nakvoja būtent šia- 

me slėnyje. Dėl pirmojo atvejo būtų galima abejoti: 
politinės jėgos centro perkėlimas į religinį centrą iš 
tiesų reikalavo pastarojo hierarchų sutikimo, religi- 
nės sankcijos. Be to, prisiminus, kad Vilnius dar iki 
Gedimino buvo žymus (jei ne žymiausias) Lietuvos 
religijos centras, tampa visiškai įtikėtinas Gedimino 
susitikimas su svarbiausiuoju šio centro žyniu. 

Šventaragio slėnis, kuriame apsinakvoja Gedimi- 
nas, negalėjo būti suvokiamas kaip neutrali vieta, 
tinkanti dideliam ir triukšmingam medžioklių būriui 
apsistoti. Kaip savo studijoje apie Vilnių rašo V. To- 
porovas, šis žemas slėnis upių santakoje nuo seniau- 
sių laikų turėjęs blogą vardą*?. Dar daugiau - metraš- 
čiai aiškiai pasako, kad Gediminas apsistoja na Igce 
na Swintorozie gdzie pierwsich wielkich xiąžąth že- 
gali**, taigi ne kur kitur, o savo protėvių laidojimo 
vietoje! Būtent čia jis miega ir sapnuoja lemtingąjį 
sapną. 

Tai buvo pati netinkamiausia vieta nakvynei bent 
jau šimto kilometrų spinduliu —- o Gediminas pasi- 
renka būtent ją ir tiesiogine žodžio prasme miega ant 
tėvų ir protėvių kapų, nakvoja kapinėse. 

Jeigu Gediminas nakvynei pasirinko pačią netin- 
kamiausią vietą, vadinasi, jis ją pasirinko neatsitik- 
tinai, t. y. buvo pakankamai svarių priežasčių, dėl 
kurių jis pasielgė būtent taip. Kaip žinome iš archeo- 
loginių duomenų, Vilnius kuo seniausiai stovėjo dar 
iki Gedimino, čia būta ir pastatų, kuriuose nakvynė 
didžiajam kunigaikščiui galėjo atsirasti akimirksniu. 

O Šventaragio slėnyje stovėjo religiniai, kulto pas- 
tatai, tai buvo šventviečių slėnis. Būtent čia deginta 

Lietuvos didžiuosius kunigaikščius nuo pat Šventa- 
ragio. Galimas dalykas, kad šioje mirusių protėvių 
deginimo ir, tikriausiai, laidojimo vietoje Gediminas 
apsistojo, laukdamas apreiškimo. Jo buvo galima ti- 
kėtis. Lietuvių pasakose aptinkamas tėvo priesakas 
sūnums: jam mirus, tris naktis nakvoti ant jo kapo - 
tada miręs tėvas pasirodysiąs sūnui ir suteiksiąs jam 
ypatingą pagalbą“. Tačiau sapne Gediminas galėjo 
bendrauti ne tik su protėviais: būtent sapnuose, kaip 
liudija Grunau, prūsų vaidilos ir vaidilutės bendrau- 
davo su dievais“. 

Paprotys miegoti ant kapų yra gan paplitęs. Šiau- 
rės Afrikoje ant kapų miegodavę berberai: ką miego- 
damas žmogus susapnuodavo, pagal tai ir elgdavosi. 
Miegas ant kapų padėdavęs sužinoti, kas atsitikę 
dingusiems žmonėms. Paklydęs tuaregas miega ant 
kapo, norėdamas sužinoti, kur nukeliavo jo drau- 
gai*?. Šis paprotys ar jo ritualizuotas variantas (mie- 
gas specialioje šventvietėje ar šventykloje) vadinamas 
inkubacija. Jis kilęs iš tikėjimo, kad dievai pasirodo 
sapnuose ir apreiškia žmonėms savo valią. Graikai 
tikėjo, kad su miegančiaisiais kartais kalba patys die- 
vai; Homero epochoje pranašingus sapnus siųsdavęs 
pats Dzeusas“. Hetitai tikėjo, kad dievai žmogui tam 
tikras žinias perteikia asmeniškai, sapne. Tokiuose 
sapnuose dalyvaudavo ir tretieji asmenys - dievų pa- 
siuntiniai. Po pranašingo sapno būdavo imamasi ko- 
kio nors veiksmo, apsisprendžiama; tikėta, jog dievas 
galįs užsirūstinti, jeigu jo valia, apreikšta sapne, bus 
ignoruojama. Kartais istoriniuose dokumentuose 
(pavyzdžiui, senosios hetų karalystės) aptinkami 

„politiniai sapnai“. Hetitų karaliui Hatušiliui III 
(XIII a. pr. Kr.) sapne dievybė nurodo, kaip paimti 
valdžią??. Jau Egipto karalystėje skiriamas dėmesys 
tokio sapno vietai: Egipto faraonas Tutmozis IV (XV 
a. pr. Kr.) reikšmingą sapną sapnuoja didžiojo sfink- 
so papėdėje?!. Semitų religijose dažniausiai aiškinami 
sapnuose pasirodę simboliai; graikų, hetitų sapnuose 
dievai kreipiasi tiesiogiai?“. 

Atrodo, inkubacijos praktikos pėdsakų yra ir Sena- 
jame Testamente —-juos išskaičiuoja Eugenas Drewer- 
mannas: 1 Sam 28, 6 pasakojama apie tai, kaip nevil- 
ties apimtas Saulius sapne laukia dieviškojo atsako, 
tačiau jo negauna; pasakojime apie Samuelio pašau- 
kimą aiškiai aprašoma inkubacija - Samuelis turi gul- 
tis miegoti, ir, Dievui jį pašaukus, atsiliepti (1 Sam 
3,1 ir tt.). 

Viena aišku —- dieviškojo pašaukimo sapne susi- 
laukia ne kiekvienas. Tam reikalingos aukos - Salia- 
monas turi sudėti deginamąją auką, kol jam sapne 
pasirodo Dievas ir suteikia išminties (1 Kar 3,4 ir 
tt.). Kitur (1 Sam 21,8) aptinkame ritualinį miegą 
šventykloje; miegantysis asmuo —- vyriausiasis kuni- 
gas Doegas, edomitas; peršasi išvada, kad inkubacija 
šventykloje būtų greičiau ne hebraiškas, o pagoniš- 
kas paprotys??. 

Graikai iš sapnų būrė dažniausiai ypatingose pra- 
našysčių vietose, kur buvo garbinamos chtoninės 
dievybės, dievai ir mirusieji, kur pranašingų sapnų 
iššaukimui naudotos specialios priemonės ir apeigos, 
visų pirma atitinkamas pasiruošimas miegui?*. Spe- 
cialiai tam atvykę žmonės apsinakvodavo šventyk- 

lose ir kitose šventose vietose, tikėdamiesi sapne iš- 
vysti dievus — ši viltis kilo iš įsitikinimo, kad dievybė 
ar sudievinta mirusio Žmogaus dvasia greičiausiai 
gali pasirodyti jo kulto vietoje??. Tokių vietų topogra- 
fija būdavo pasirenkama neatsitiktinai: pavyzdžiui, 
graikų Amfiarajaus šventovė palei Epidaurą buvo 
įsikūrusi slėnyje, kuriame tryško šaltinis, ir pan.?* 
Akivaizdus tokių inkubacijos vietų panašumas į 
Šventaragio slėnį Vilniuje. 

Žyniui už tokią nakvynę buvo aukojama nukauto 
žvėries oda ir viena koja; pats aukotojas ir miego- 
davęs ant šios odos. Čia ir vėl įžiūrėtume paraleles 
su Gedimino sapno legenda - didysis kunigaikštis 
prieš apsinakvodamas nukauna taurą; neatrodo, kad 
XIV a. pradžioje tai buvo ypatingas įvykis, privalėjęs 
patekti į metraščių akiratį — greičiausiai ir tauro nu- 
kovimas buvo inkubacijos ritualo dalis. Beje, žvėries 
auka prieš inkubaciją susisietų su Sovijaus mitu: So- 
vijus prieš „užmigdamas“ taipogi nukauna žvėrį. 
Galbūt ne šiaip sau prieš apsinakvodamas Šventa- 
ragio slėnyje Gediminas sumedžioja būtent raguotį: 
prisimintina ir tai, kad Vengrų Liudviko stovykloje 
1351 m. aukojęs Kęstutis irgi aukojo jautį ir, kreip- 
damasis į dievus ar Dievą, pabrėžė kaip tik šiojo „ra- 
guotumą“ tardamas: „Dieve, pažvelk į mus, dvasias 
bei raguotį'?š. Jei Gediminas ir Kęstutis priklauso tai 
pačiai Šventaragio sukurtai tradicijai, tai ir sakralinis 
raguočio simbolis čia irgi yra jos elementas. Prisi- 
minkime ir lietuvių didžiųjų kunigaikščių vaizdavi- 
mo tradiciją — jie vaizduojami su raguotais šalmais. 
Galima prisiminti ir Dominiko Wolfelio nuomonę, 

kad nors „figūros su ragais visuomet aiškinamos 
kaip dievai, turime pastebėti, kad toks galvos apdan- 
galas tikrai pirmiau buvo garbės ženklas ir ne iš die- 
vų perėjo žmonėms, bet priešingai““?. 

Taigi, ir pati Gedimino inkubacija priveda mus prie 
anksčiau nagrinėtos „rago“ simbolikos, kuri Šventa- 
ragio mitikoje ganėtinai reikšminga. 

Grįžtant prie politinių Vilniaus „įkūrimo“ aplinky- 
bių, reikia pastebėti, kad Gediminui, be abejo, reikėjo 
tiek žynių, tiek pačių dievų sankcijos savo steiginiui. 
Žynių sankciją jis gavo tik po to, kai sapne jam ap- 
sireiškė dievų valia: būtent dievų valią patirti jis sie- 
kė, apsinakvodamas Šventaragio slėnyje. 

Lizdeika, išaiškindamas sapną ir tardamas „sostinė 
čia stovės“!0?, šituo kvalifikuojasi kaip steiginio ben- 
draautorius: politinio centro perkėlimas į religinį, be 
abejo, reikalavo pastarojo vadovų sutikimo. 

Veikdamas Gediminas pabrėžtinai rėmėsi Šventa- 
ragio tradicija, todėl susilaukė žynių luomo hierar- 
chų paramos. Suprantama, nereikėtų užmiršti Liz- 
deikos ir Gedimino giminystės, tačiau vargu ar šis 
faktas nulėmė sapno išaiškinimo pobūdį. Miręs Ge- 
diminas palaidojamas pagal tą pačią Šventaragio tra- 
diciją, beje, drauge sudeginant ir vieną mylimiausių 
jo bajorų!?!. Tad galima tarti, kad XIV a. Lietuvoje 
Šventaragio reformuota religija buvo vyraujanti re- 
ligija. 

Lizdeika ir šamaniška tradicija 


Lizdeika — vyriausiasis lietuvių žynys, ir, be abejo- 
nės, jo asmuo mums labai svarbus. Pasak legendų, 
jis rastas erelio lizde. Tariama, jog Lizdeika buvęs ku- 
nigaikščio Narimanto sūnus; tėvui mirus, šiojo brolis 
Daumantas norėjęs nužudyti jo vaikus, bet vyresnis 
sūnus pabėgo pas kryžiuočius, o jaunesnįjį išgelbėjo 
nešiotė, paslėpusi jį šventame ąžuolyne; iš ten jį pa- 
ėmė „vyriausiasis kunigas“ ir paskelbė esą radęs ere- 
lio lizde. Vėliau Lizdeika tampa kriviu krivaičiu ir 
veda kunigaikščio Vytenio seserį!??. Beje, kitoje legen- 
dos versijoje krivis krivaitis apie ką tik lizde atrastą 
kūdikėlį Vyteniui sako: „Tą kūdikį dievai iš anksto 
siunčia į mano vietą, kai šį pasaulį apleisiu“103, 

Kyla įspūdis, kad būtent Lizdeikos aptikimas ere- 
lio lizde tampa jo vėlesnio parinkimo kriviu krivaičiu 
priežastimi. Šią prielaidą patvirtintų Sibiro ir kai ku- 
rių Eurazijos tautų tikėjimai apie šamanų (ypač - di- 
džiųjų šamanų) atsiradimą. 

Jakutai kalba apie medį, ant kurio šakų, lizduose, 
guli būsimųjų šamanų sielos. Ant šio medžio at- 
skrenda didžiulis, geležinėmis plunksnomis padeng- 
tas, į erelį panašus paukštis, tupiasi į lizdą ir padeda 
kiaušinį; paukštis peri nuo vienerių iki trejų metų, 
priklausomai nuo būsimojo šamano lygio. Šamano 
sielai išsiritus iš kiaušinio, ją ima auklėti arba šama- 
nė, arba rudasis lokys, arba erelis!“, tačiau vyresnieji 
šamanai paprastai auga lizduose!“. 

Evenkai tiki, kad egzistuoja Pasaulio Medis (Gyve- 

nimo Medis, Giminės Medis), ant kurio šakų paukš- 
telių pavidalu gyvena mirusiųjų vėlės. Būtent iš šio 
Giminės Medžio, mirusiųjų gentainių vėlių buveinės, 
ir gimsta giminės šamanas!“, Vėliau paukštis, daž- 
niausiai — erelis, atneša šamaną į žemės pasaulį ir 
paguldo jį erelio lizdan. 

Paukštis, ypač erelis, su šamano biografija siejamas 
dažnai. Didieji šamanai būdavo auklėjami specialia- 
me lopšyje. Taip, pasak goldų legendos, pirmasis ša- 
manas Chado gimė ant beržo ir „buvo išmaitintas 
lopšyje ant šio beržo“ — jį maitino paukštis; panašius 
motyvus yra išlaikę abchazai - jų įsitikinimu, kartais 
erelis užnešąs kūdikį į medžio viršūnėje sukrautą liz- 
dą ir ten jį maitinąs; abchazų epe būsimasis karžygys 
Sasrykvas augęs tokiame geležiniame lopšyje!??. 

Pasakojimuose apie šamano pašaukimą galima at- 
rasti ir daugiau Šventaragio - Lizdeikos mitikos pa- 
ralelių. 

Apie jakutų šamaną Adža pasakojama, esą kartą 
jis patekęs į letargo būseną; matė ir girdėjo viską, kas 
vyko aplink jį, tačiau negalėjo nė krustelėti; jis buvo 
palaikytas mirusiu, palaidotas ir užkastas, tačiau, jam 
jau visiškai praradus viltį, jį atkasė juodi nepažįstami 
žmonės. Netikėtai kažkur toli Adža išgirdo jaučio 
maurojimą; jis vis artėjo; sudrebėjo žemė, ir iš Adžos 
kapo gelmių išniro visiškai juodas jautis susisiekian- 
čiais ragais. Jautis pasisodino Žmogų ant ragų ir grįžo 
su juo atgal į urvą, iš kurio buvo pasirodęs. 

Požemiuose Adža pagydomas; tas pats jautis ant 
ragų išneša jį viršun; Adžą pagriebia paukštis ir už- 
kelia į lizdą, esantį ant didžiulio, dangų siekiančio 

medžio viršūnės. Ten stebuklingas paukštis jį maitina 
trejus metus; vėliau Adža grįžta į pasaulį, patenka į 
moters įsčias ir gimsta. Visus šiuos įvykius jis prisi- 
mena tik sulaukęs penkerių metų; atranda savo bu- 
vusius giminaičius ir gimtąsias vietas. Adža tampa 
galingu šamanu - beje, jau ankstyvoje vaikystėje!“ė. 
Panašiuose pasakojimuose paukštis (varna, gervė, 
erelis) nuneša lizde išmaitinto šamano sielą į žemę!“?, 

Šitaip paaiškėja, kodėl medyje, erelio lizde rastas 
kūdikėlis išsyk paskelbiamas būsimuoju vyriausiuoju 
lietuvių žyniu: pats kūdikio aptikimas erelio lizde vie- 
nareikšmiškai rodo, kad jis skirtas sakralinei funkcijai, 
be to, jau lopšyje jis turi puikią kompetenciją žynystei. 

Įdomu, kad Šventaragio tradicijai atstovaujančio 
Lizdeikos paralelės su šamanų tradicija taipogi turi 
tam tikrą rago simboliką. Beje, jakutų manymu, lop- 
šiuose augančios šamanų sielos „aname pasaulyje“ mai- 
tinamos būtent per ragus!!“, 

Lizdeikos atradimo legendą gal primintų lietuvių 
pasaka, kurioje Dievas liepia angelui savo užaugintą 
mergaitę nunešti iš dangaus atgal į žemę: ją angelas 
nuleidžia į medį ir palieka!"!. Pasakoje personažai 
įvardyti jau krikščionybei būdingais vardais, tačiau 
jų funkcijos atitinka paslaptingą šamanų mokytojo, 
auklėtojo ir maitintojo (jį pakeičia Dievas) bei paukš- 
čio, atnešančio būsimojo šamano sielą į medyje esantį 
lizdą (šiuo atveju tai angelas), funkcijas. Kitoje pasa- 
koje medyje sėdi ragana!'?: galima prisiminti tą pačią 
antgamtinės būtybės buvimo „medyje“ idėją. Ragana 
yra burtininkė, taigi ir šamano funkcijoms šiek tiek 
artima esybė; be to, šįsyk medyje matome asmenį, 

įvardijamą kaip rag-ana, t. y. vėl pasikartoja „rago“ 
motyvas. 

Taigi, kaip ir Sovijaus mite, Šventaragio ciklo le- 
gendose susiduriame su aiškia šamaniškos tradicijos 
įtaka. Lizdeikos atveju derėtų atkreipti dėmesį į gana 
reikšmingą paralelę: Sovijaus mitika priklausytų ben- 
dram euraziniam mitų apie pirmąjį šamaną komp- 
leksui, o per Lizdeikos mitą susiduriame su didžiojo 
šamano (vyriausiojo Žynio) atsiradimo šamaniška 
versija. Tai savo ruožtu rodo tam tikrą Sovijaus — 
Šventaragio įvaizdžių kompleksiškumą, kuris galėjo 
atsirasti arba dėl bendro jų šaknijimosi šamaniškoje 
kultūroje, arba dėl to, kad Šventaragio legenda yra 
tiesiog naujai perdirbtas ir permąstytas Sovijaus mi- 
tas; plg. tėvo —- sūnaus santykį lemiamą steiginio aki- 
mirką, degintinio laidojimo būdo pagrindimą, žvė- 
ries auką, miego kaip religinio potyrio „vietos“ idėją 
ir pan. 


Sovijus ir Sventaragis 


Suprantama, toks Sovijaus mito perdirbimas gali būti 
interpretuojamas ganėtinai skirtingai. Tarkime, Šven- 
taragio legenda yra Sovijaus mito nuosmukio ir už- 
maršties rezultatas, Sovijaus žygį retrospektyviai pri- 
skyrus istoriniam ar legendiniam kunigaikščiui. To- 
kiu atveju Šventaragio legenda būtų ideologinis So- 
vijaus Žygio „prirašymas“ valdančiųjų luomui. Tačiau 
tada neįtikėtinas pasirodytų Sovijaus —- Šventaragio 
mitikos klestėjimas net XIV a., liudijantis, kad sovi- 


179 


jinė tradicija su savo gan archaišku „šamanišku“ turi- 
niu tebėra gyva ir įtakinga. Vis dėlto tokia situacija 
„užmaršties“ atveju negalima. 

Šventaragio ciklo legendos gali būti suprantamos 
ir kaip laipsniško sovijinės ir indoeuropietiškos tra- 
dicijos liejimosi rezultatas, Sovijaus mitikai „savaime“ 
pasipildant Kalno simbolika. Tačiau tokio laipsniško, 
savaiminio liejimosi idėja nepaaiškina tam tikrų gilių 
religinių įžvalgų atsiradimo Šventaragio mitikoje. Pa- 
vyzdžiui, Malalos kronikos intarpe aiškiai sakoma, 
kad Sovijus buvo laikomas dievu, ir su šia idėja po- 
lemizuojama, pabrėžiant, kad Sovijus buvo tik žmo- 
gus. T. y. Sovijaus mito nustatyta tradicija teigia 
mirusiųjų deginimo papročio pagrindėją buvus (ar 
tapus) dievu. Tuo tarpu Šventaragio legenda griežtai 
atsiriboja nuo mirusio didvyrio sudievinimo, o tai 
tikrai negalėjo atsitikti savaime - iki Šventaragio tiek 
Sovijus, tiek prūsų didžiavyriai, tiek Lietuvos didieji 
kunigaikščiai po mirties bemaž automatiškai skelbia- 
mi dievais. Jeigu taip neatsitiko su Šventaragiu, va- 
dinasi, tas automatizmas buvo pažeistas, t. y. Šven- 
taragis, jo vardu (ar epitetu) šifruojamas asmuo ar jų 
grupė griežtai pasisakė prieš tokią sudievinimo idėją. 
Šventaragio religijos esmė —- betarpiškos akistatos su 
Dievybe pažadas, potencialiai eliminuojantis bet ko- 
kius tarpininkus. 

Ši gili religinė įžvalga negalėjo atsirasti, liejantis 
sovijinei ir „ikišventaraginei“ tradicijai: abi jos pripa- 
žino mirusių herojų kultą. Galų gale ir savaiminis 
liejimasis anksčiau ar vėliau turi būti kokia nors for- 
ma kodifikuojamas. 

Vadinasi, Šventaragio legenda negali būti aiškina- 
ma ir kaip religinių tradicijų savaiminio susiliejimo 
rezultatas. 

Mano įsitikinimu, Sovijaus ir Šventaragio mitikos 
artumas turėtų būti suprantamas būtent iš re-forma- 
toriškų Šventaragio veiklos principų. 

Reformatorius paprastai siekia atgaivinti užmirštą 
pirmapradę tradiciją — jo veikla visada nukreipta 
„link ištakų“, palyginkime jau Konfucijaus veikloje 
ryškėjantį „vardų atitaisymo“ lozungą. Liuteris tai- 
pogi tarėsi atgaivinsiąs tikrąją, „„vangelinę“ krikščio- 
nybę, ir t. t. 

Pats Šventaragis mirusiųjų deginimo papročio ne- 
įsteigė — tą metraščiai aiškiai pažymi. Vadinasi, miru- 
siųjų deginimo paprotys ir toliau buvo grindžiamas 
tuo pačiu Sovijaus mitu — Malalos kronikos intarpe 
jis minimas dar 1261 m. — taigi, kaip degintinio pa- 
pročio precedentas jis buvo žinomas dargi Lietuvos 
kaimynams. 

Šventaragis tik atnaujina Sovijaus tradiciją, tiesa, 
kartu įtraukdamas į ją kai kurias naujas reikšmes: 
Kalną kaip indoeuropiečių religijos centrą ir asme- 
ninio santykio su transcendentiniu veiksniu idėją. Sa- 
vo reformoje jis pabrėžtinai remiasi Sovijaus steigi- 
niu, sovijinę tradiciją pratęsdamas ir įtvirtindamas 
naujomis sąlygomis. 

Bendrieji baltų religijų 
istorijos procesai 


Baltų religinės reformos - realus baltų religijų istori- 
jos faktas, paaiškinantis kai kurių religinių įvaizdžių, 
religinės simbolikos dominavimo bei kaitos priežastis 
tam tikrais laikotarpiais. Dabar galime pakankamai 
aiškiai pasakyti, kad šios priežastys veikė eschatolo- 
ginių įvaizdžių slinktį: pavyzdžiui, Sovijaus reforma 
įveikė metempsichozės sistemą, padėdama pagrin- 
dus „užpasaulinės“ ar „transcendentinės“ erdvės sam- 
pratai, o Šventaragio reforma išryškino Kalno, ant jo 
reziduojančios aukščiausiosios dievybės ir dangiško- 
jo pomirtinio gyvenimo įvaizdžius. Šie dalykai pla- 
čiau parodomi ankstesnėje mano knygoje, todėl čia 
prie jų neapsistosime. 

Reformos liudija toli gražu nevienalytę religijos: 
raidą: baltų religijų istorijoje buvo ir pakilimų, ir nuo- 
smukių, užgniaužtos archainės tradicijos proveržių ir 
genialių religinių įžvalgų. Tai apskritai būdinga bet 
kokiai gyvai religijai. Sustingusi sistema pasmerkta 
žlugimui, o gyvose religijose nuolatos vyksta tam tikri 
procesai, ir reformos —jų konstatavimo ir jų rezultatų 
įtvirtinimo būdai. 

Baltų religijų istorijos negalime atskirti nuo kitų 
tautų religijų raidos. Neabejotina, kad tam tikrais lai- 
kotarpiais baltų religijų istorija iš esmės sutapo su 
Vidurio Europos indoeuropiečių religija, t. y. iš savo 

protėvynės iškeliavę ir jau pasklidę Europoje indo- 
europiečiai kurį laiką išsaugojo religinį bendrumą. Ir 
vėlesniais laikais baltų religija patirdavo tuos pačius 
procesus, kurie buvo bendri bent jau Rytų ir Vidurio 
Europai. 

Suprantama, tie vyksmai buvo daugiasluoksniai, 
plito įvairiuose lygmenyse ir ne visur vienodai in- 
tensyviai, jie vyko kur kas sudėtingiau, nei sugebė- 
jome tai parodyti. Vis dėlto bendriausius šių procesų 
dėsningumus galima šiek tiek aptarti. 

Religijai gali daryti įtaką, tarkime, kaimyninių tau- 
tų religinės sistemos,- ir ne tik tiesmukai „primesda- 
mos“ ar „eksportuodamos“ savą pasaulėjautą: tokie 
įvykiai religijų istorijoje ganėtinai reti. Dažniau greti- 
mos religijos daro įtaką provokuodamos dialogą su 
jomis, o tam dialogui užmegzti gana jau paties „ki- 
tokios“ religijos egzistavimo fakto. Įtikėtina ir tam ti- 
kra kitų religijų atstovų „misijinė veikla“, pavyzdžiui, 
per mišrias santuokas, per įkaitus ir pan. 

Deja, šios įtakos mums tebėra paslaptis, nors ka- 
dainykščiu jų egzistavimu ir svarba netenka abejoti. 
Pavyzdžiui, nieko negalime pasakyti apie keltų re- 
ligijos įtaką baltiškajai, nors kaimynystėje gyventa ne 
vieną šimtmetį,- keltų prekybinių faktorijų pėdsakų 
randama netgi dabartinės Baltstogės apylinkėse. Pa- 
našios problemos vis dar laukia specialių studijų bei 
joms pasišventusių tyrinėtojų. 

Kai kurios išorinės priežastys, veikusios baltų re- 
ligiją, gali būti konkrečiau įvardintos. Suprantama, 
jos veikė drauge su vidinėmis (apie jas kalbėsime vė- 
liau), ir jų suabsoliutinti negalima, tačiau akivaizdu, 

kad bendraeuropiniai istoriniai bei ekonominiai pro- 
cesai veikė ir baltų kultūrą (ar, greičiau, baltų kultū- 
ra veikė juose), todėl visiškai įmanoma samprotauti 
apie jų įtaką religijai. Taipogi neabejotina, kad tam 
tikrą įtaką baltų religijos procesams darė dar vienos 
rūšies išorinės (religijos atžvilgiu) priežastys - tai vi- 
diniai politiniai bei socialiniai įvykiai pačiose baltų 
gentyse. 

Jau Sovijaus mitas rodo, kad šios baltų reformos 
negalima suprasti izoliuotai. Mus pasiekusiu pavida- 
lu jis nurodo į religinę XIII-XII a. pr. Kr. situaciją 
(tai, suprantama, neatmeta jo funkcionavimo anks- 
čiau ar vėliau galimybės). Baltų kraštams šis laiko- 
tarpis — Vidurio Europos įtakos epocha; ši įtaka pir- 
miausia paliečia vakarines baltų gentis. Atrodo, kad 
baltų gentys tiesiog įsukamos į bendraeuropinį pro- 
cesą, aišku, ir į religinės reformacijos vyksmus. Šiuo 
metu, žalvario amžiaus pradžioje, tikriausiai baigiasi 
gan taikios koegzistencijos laikmetis tarp autochtoni- 
nės (Senosios Europos) ir atvykėlių indoeuropiečių 
religinių sitemų ir griežtai nutraukiami ryšiai su Dei- 
vės Motinos kultu. Šią takoskyrą nužymi žalvario 
amžiuje atsiradęs mirusiųjų deginimo paprotys. 

Deginimo paprotys, ugnies simbolika vėliau pasi- 
rodys ir kitose baltų religinėse reformose - tai visas 
tris baltų religijų istorijos esmines atsparas susiejantis 
fenomenas. Griaunanti, naikinanti ugnies energija iš 
principo svetima Deivės kultams. Ugnies šifru nusa- 
komas ir kitos, transcendentinės erdvės egzistavimas: 
būtent į pastarąją projektuojamas visas sakralumas, 
anksčiau sutapęs su Deivės „žemiškosiomis“ hierofa- 

nijomis. Prasideda pasaulio desakralizacija, kurios 
etapus žymi kiekviena baltų religinė reforma. 

Žemės desakralizacija — klajoklių kultūros požy- 
mis. Kartais žemė imama suvokti kaip kažkas prie- 
šinga Žmogui - nomadinėms kultūroms būdingas lai- 
dojimas pilkapiuose ar jų viršuje galėtų liudyti atsi- 
radusį nepasitikėjimą žeme; šiuo atveju įsidėmėtinas 
Herodoto pranešimas, kad masagetai žmogų, mirusį 
nuo ligų, laidojo žemėje (I, 216) - taigi, klajokliai bent 
jau I tūkstm. pr. Kr. viduryje buvo įveikę visas žemės 
sakralizavimo pakopas. Įdomu, kad tūkstantmečiu 
anksčiau (XVI-XII a. pr. Kr.) tose pačiose teritorijose 
gyvavusios rentininės kultūros eschatologinėje sim- 
bolikoje užeitume neabejotinų nuorodų į Sovijaus 
mitiką. Galima paminėti berniuko kape. rastą einan- 
čio Žmogaus atvaizdą, įkapėse aptiktą amuletą - bate- 
lį iš kaulo (ėjimo simbolį). Pasitaikantys ritualinių ve- 
žėčių, įkandin ir priešais jas einančio Žmogaus at- 
vaizdai! (kaip ir Halštato kultūroje) primena tiek So- 
vijaus mitą, būtent — Sovijaus (vedlio) funkcijas, tiek 
lietuvių pasakas apie kelionę į pragarą (pėsčiomis ar 
vežimu) ir jose pasirodančio palydovo į kitą pasaulį 
motyvus. Taigi, Sovijaus mitikos funkcionavimas rea- 
lizuoja pasaulio desakralizacijos nuostatas, šitai ma- 
tėme iš masagetų pavyzdžio. 

Matėme, kad sovijinė mitika būdinga baltų kaimy- 
nams ir vakaruose, ir pietuose, ir rytuose, t. y. baltų 
žalvario amžiaus religija yra viena iš kažkokios pa- 
kankamai bendros indoeuropiečių religinės sistemos 
formų. 

Sovijaus ritualas — mirusiųjų deginimo paprotys — 

laikui bėgant išblėsta (tai irgi europinis reiškinys). Šį 
faktą turėtume sieti su žemdirbystės įsigalėjimu. Bal- 
tų kraštuose tai įvyksta maždaug I tūkstm. pr. Kr. 
viduryje; po kelių šimtų metų mirusieji, nedeginti, 
vėl imami laidoti žemėje. Be didesnės abejonės, šitai 
liudija atgimstantį Deivės Motinos kultą. Jis įsivyrau- 
ja, bent jau baltų kraštuose, maždaug erų sankirtoje 
(prisiminkime Tacito liudijimą, kad aisčiai garbinę 
„Dievų Motiną“). Įtikėtina, kad Deivės kultas atgim- 
sta su visu jam būdingu metempsichozės kompleksu, 
polidemonizmu, žemės sakralizacija ir pan. Žemdir- 
bių religijos suklestėjimas baltų kraštuose neabejoti- 
nai suvoktinas kaip nuosmukis indoeuropiečių reli- 
gijos atžvilgiu. Deivės kulto atžvilgiu tai, be abejo, 
renesansas. 

Amorfišką Deivės religiją dar labiau įtvirtina tautų 
kraustymosi epochos šurmulys. Iki šios epochos pra- 
džios tam tikrą indoeuropietišką religinę tradiciją ga- 
lėjo išlaikyti karių luomas, valdovai, dangiškųjų die- 
vų žyniai. Žalvario amžiaus pabaigoje ir geležies am- 
žiaus pradžioje baltų teritorijose vyravęs biritualiz- 
mas liudija, kad kurį laiką dvi religinės sistemos eg- 
zistavo greta, tačiau palaipsniui įsigalėjo Deivės, arba 
chtoniškoji, religija. 

Deivės pergalės priežastys buvo įvairios. Galima 
pagrįstai teigti, kad kažkokią reikšmę turėjo keltų, 
Romos provincijų įtaka, tačiau ši įtaka dažniausiai 
buvo taiki, kultūrinė ir ekonominė. Baltų gentys tuo 
metu gyveno pakankamai izoliuotai, karių luomas 
neturėjo ypatingos svarbos — kadaise bendruomenės 
išlaikomi kariai virsdavę tiesiog valstiečiais. 

Suklestėjusi žemdirbystė sukuria pakankamai pro- 
dukcijos, ir žmonių pagausėja. Jų vis gausėja, kol ga- 
liausiai atsiranda Žmonių perteklius — žemės visiems 
nebeužtenka, todėl dalis valstiečių „deklasuojasi“. 

Būtent šie „deklasuoti“ valstiečiai, nepaveldintys 
žemės, ir tampa tautų kraustymosi epochos varomąja 
jėga. Tie patys procesai apima visą Europą. Nesvar- 
bu, ar gotai atsikėlė iš Skandinavijos, ar, kaip teigia 
J. Statkutė-Rosales, susiformavo baltų „pusiasaliuo- 
se“. Šiuo atveju reikšminga tai, kad vėl atgyja karių 
luomas, kuris, būdamas pernelyg gausus, kad pa- 
sitenkintų kaimyninių teritorijų pakraščių plėšimu, 
ima kėsintis į turtingas Romos provincijas bei derlin- 
gas Pajuodjūrio ir Vidurio Rusijos žemes. Europoje 
prasideda demografinio sprogimo sąlygoti globali- 
niai procesai; į juos taipogi įsitraukia ar yra įtrau- 
kiami baltai. 

Bene pirmieji į bendruosius procesus integruojasi 
prūsų protėviai. Gotai atsikrausto būtent į jų žemes 
ir jau iš čia po pusantro šimtmečio nuslenka į pietus; 
galimas dalykas, su jais pasitraukia ir dalis baltų 
(ypač vakarinių), tarp jų — karių luomo dalis. Istori- 
nių įvykių centras slinkteli į pietus ir pietvakarius. 

Išeinančius gotus baltų pasaulio pietuose iškart atse- 
ka slavai? vadinasi, baltai iš pietų nuolat spaudžiami. 

IV a. Germanariko vadovaujama gotų genčių są- 
junga (regnum) driekiasi nuo Volgos iki Karpatų, 
nuo Juodosios jūros iki Baltijos?. Kiek žinome iš Ro- 
mos autorių, barbarų genčių centras buvo „Sarmatų 
šalis“, lokalizuojama Dunojaus vidurupio žemumoje; 
šiaurinės ir šiaurrytinės tos „šalies“ ribos nėra aiš- 

kios“, tačiau neabejotina, kad šie kraštai bent jau pri- 
artėja prie pietinio baltų genčių arealo ribų. 

Jau minėjome, kad rytų baltų religinės reformos 
priežastis V. Toporovas aiškina kaip religijos kodifi- 
kavimo poreikį, atsirandantį dėl krikščionybės, plin- 
tančios per rytų slavus. Vis dėlto reikia prisiminti, 
kad ir gotai — pietiniai ir pietvakariniai baltų kaimy- 
nai ankstyvaisiais viduramžiais - taipogi buvo krikš- 
čionybės idėjų laidininkai, ir gerokai ankstesniais lai- 
kais nei slavai. 

Krikščionybę III a. gotams atneša belaisviai kapa- 
dokiečiai ir frigai; pirmojo gotų vyskupo Ulfilos tė- 
vas gotas, motina —- kapadokietė; Ulfilos pasekėjas Se- 
lenas - gotų ir frigų kilmės. IV a. Ulfilos ir Audijaus 
veiklos dėka krikščionybė plinta tarp Padunojės go- 
tų. Ji sklinda per belaisvius, įkaitus, mišrias vedybas 
ir pan. Gotams persikėlus už Dunojaus, krikščionybę 
jie perima su visu Romos kultūros kompleksu. Neap- 
sieita ir be persekiojimų - 347—348 m. Ulfila su dalimi 
gotų priverstas bėgti į Romos imperiją. 369—372 m. 
persekiojimus atnaujina gotų valdovas Atanarikas; 
tačiau didžiosios gotų dalies atsivertimas į krikščio- 
nybę baigiasi tarp 382-395 m., kai jie įsitvirtina Ro- 
mos imperijos rėmuose". 

Taigi, krikščionybė baltų žemes galėjo pasiekti ir 
per gotus. Apskritai minimu laikotarpiu negalime at- 
mesti baltų (ypač pietinių genčių ir tautų kraustyme- 
si dalyvavusio karių luomo) pažinties su krikščiony- 
be galimybės. Be to, Šventaragio laidotuvių epizodas 
bei jo komentaras apie Paskutinįjį Teismą netgi leistų 
daryti prielaidas, kad čia susidūrėme su kažkokia 

krikščionybės reminiscencija, savotiška pagonybės ir 
kai kurių krikščioniškų idėjų samplaika, tačiau tokia 
prielaida kol kas pernelyg trapi, šiuo metu negalė- 
tume nei jos įrodyti, nei paneigti. 

Nuo VI ar nuo VII a. slavų gentys keliasi į dabar- 
tinės Baltarusijos teritoriją, palengva asimiliuodamos 
čia gyvenusius baltus. Dalis baltų išstumiami į šiau- 
rės vakarus, dalis jų galbūt buvo sunaikinti, tačiau 
didžiuma liko gyventi ten pat“. Nieko nuostabaus, 
kad tokiomis aplinkybėmis, artėjant slavų antplū- 
džiui, rytų baltų visuomenėje iškyla kariai - raiteliai. 
Tam tikrą vaidmenį Lietuvos žemėse jie turi jau sena- 
jame geležies amžiuje (I-IV a.); V-VI a., kaip teigia 
archeologai, jų jau yra „nemaža“. L. Vaitkunskienė 
pažymi, kad „šiai gyventojų grupei priklausė ne tik 
tuomet į sąjungas susitelkusių genčių vadai - „kuni- 
gaikščiai“, žemdirbių bendruomenės vadovai, kiti gi- 
mininės diduomenės atstovai, bet ir iškilusių „kar- 
vedžių žinioje esančios nuolatinės karinių draugijų 
palydos nariai“. 

Karių luomo iškilimą tikriausiai reikėtų aiškinti vis 
augančiu agresijos pavojumi. Galbūt su šiais procesais 
sietini legendinės Lietuvos metraščių dalies aprašomi 
įvykiai, kai, pasibaigus tautų kraustymosi epochai, į 
senąsias teritorijas grįžta kadaise iš jų iškeliavę kariai; 
visai įtikėtina, kad tokiose „sugrįžtančiose“ grupėse 
būta tam tikro baltiško elemento. Karių sluoksnis su- 
siformuoja ir Prūsijoje, ir Lietuvoje. Tačiau Prūsijoje 
karių-raitelių luomas netampa lemiama politine jėga, 
nors iš pradžių ir turi tam tikrą reikšmę. Tuo tarpu 
būtent šis pakankamai sustiprėjęs ir gerai organizuo- 

tas sluoksnis ir įgyvendina Šventaragio religinę refor- 
mą Lietuvoje; vėliau, plėsdamas savo politinę įtaką į 
vakarus, jis plečia ir „valstybinės religijos“ arealą. 

Šventaragio religijos karkasas turėjo būti ganėtinai 
stiprus ir, aišku, išlaikęs didesniąją bendraindoeuro- 
pietiško turinio dalį. Būdinga, kad slavai, užslinkę 
ant pietinių baltų teritorijų, perima kai kuriuos miru- 
siųjų deginimo ritualo elementus - pavyzdžiui, miru- 
siųjų laidojimą po pilkapiu esančiose laužavietėse 
(manoma, kad paviršiaus, ant kurio buvo guldomas 
lavonas, išankstinis apvalymas ugnimi buvo paplitęs 
visose slavų teritorijose, kur aptinkamas baltų sub- 
stratas). Baltišku savo kilme laikomas ir paprotys į 
kapą dėti ginklus“. Tai rodo, kad perimta ir didžioji 
baltų religijos eschatologinio turinio dalis, todėl vi- 
siškai įmanoma būtų kalbėti apie senosios slavų re- 
ligijos reformas dar prieš tris šimtmečius iki Vladi- 
miro reformos Kijeve 980 m. 

Aptartos aplinkybės galėtų paaiškinti, kodėl baltų 
religijų reformatoriai nuolat susiduria su atgimusiu 
Deivės Motinos kultu. 

Sovijaus mite kodifikuojami archainiai mitai, kurių 
kilmė tikriausiai sietina su vėlyvojo paleolito medžio- 
tojų tradicija, ir todėl jų kodifikacija naudojasi tais 
pačiais archaiškais tiek Deivės religijos, tiek indoeu- 
ropiečių religijos paveldėtais vaizdiniais. Patys Sovi- 
jaus mito elementai (kadaise buvę atskirais mitais ar 
jų ciklu) griežtai nėra nei „dieviški“, nei „indoeuro- 
pietiški“, tačiau jų subendravardiklinimo, ideologi- 
zuoto perdirbimo rezultatas — aiškus indoeuropietiš- 
kos religijos akcentavimas ir antideiviška pakraipa. 

Sovijaus mite minimas Perkūnas pasirodo ir Bru- 
tenio, ir Šventaragio reformose: būtent Perkūno įtvir- 
tinimas rodo nuolatinę indoeuropietiškos religijos 
plėtrą. Įsigalint Perkūno kultui, pagrindinis indoeu- 
ropiečių mitas apie Griausmavaldžio kovą su jo chto- 
niškuoju priešininku religiškai eksplikuojamas kaip 
nesibaigianti indoeuropietiškų, „perkūniškų“ reikš- 
mių kova su bet kokia chtoniškosios — ypač Deivės 
Motinos - religijos forma. Kultūroje šis procesas ro- 
dosi kaip griežtas patricentrinės tradicijos įtvirtini- 
mas, į kultūrinę periferiją nustumiantis moteris kaip 
Deivės analogus (tai ypač ryšku prūsuose). Lietuvoje, 
atrodo, tokio griežtumo nebūta, nors patricentrinės 
intencijos, be abejo, vyravo. 

Brutenis be jokių kompromisų neigia Deivės, Mat- 
rem Deorum, recidyvus Prūsijoje; tai ypatingai griež- 
ta ir vienareikšmė vakarų baltų religinės tradicijos 
„Andoeuropeizacija“, generavusi prūsų religiją. Rytų 
baltų religijos indoeuropeizacija pagal Šventaragio 
reformą pagimdo lietuvių religiją. 

Taigi, kiekviena reforma - mėginimas atstatyti in- 
doeuropietiškos religinės tradicijos pagrindinį vekto- 
rių, kuriam gresia kartkartėmis atgimstančios Seno- 
sios Europos Deivės Motinos reliktinės tendencijos. 
Baltų religinę tradiciją neabejotinai galime įvardinti 
kaip besitęsiančios indoeuropiečių protautės religijos 
tam tikrą baltišką formą, vis dėlto neužmiršdami, 
kad įtakos ir užgniaužtos chtoniškosios tendencijos 
darė savo, dažniausiai prasiverždamos valstiečių iš- 
pažįstamuose kultuose. 

Dabar prieiname prie svarbios išvados: indoeuro- 

pietiškos ir Deivės Motinos religijų koegzistavimą ir 
konfliktus galime persakyti kaip atitinkamai karių 
(valdovų) ir valstiečių religijų raidą bei jų santykius. 
Stiprėjant žemdirbių luomui, visuomenėje įsigalėda- 
vo chtoniškoji, Deivės religijos forma, kurią nugalė- 
davo arba žyniai reformatoriai, besiremiantys kariais 
ir vėliau visiškai juos kontroliuojantys (Prūsijoje), ar- 
ba karių luomas, padedamas žynių (Lietuvoje). 

Indoeuropietiška religinė tradicija baltų visuome- 
nėje artimiausia karių bei valdovų išpažįstamai reli- 
gijos formai. Pastarąją Giunteris Lanczkowskis vadi- 
na religio castrensis - tai karių, karo stovyklų religija, 
tam tikra profesinės religijos atmaina: kariai garbina 
didvyriškas dievybes, herojus. Ten, kur kariai domi- 
nuoja visuomenėje, formuojasi vadinamoji „kilmin- 
gųjų religija“ (Adelsreligion). Tiesiog chrestomatinį 
tokios religijos pavyzdį matome Šventaragio refor- 
moje: būtent Šventaragio asmenyje karių luomo re- 
ligija tampa „kilmingųjų religija“, laikui bėgant virs- 
dama oficialia Lietuvos religija (šitai matome iš mi- 
rusiųjų deginimo papročio plitimo Lietuvoje anksty- 
vaisiais viduramžiais), galiojančia visiems luomams. 
Norėčiau pridurti, kad tokios karių luomui būdingos 
religijos, akcentuojančios dangiškuosius transcen- 
dentinius veiksnius, ilgalaikio funkcionavimo rezul- 
tatas ir būtų N. Vėliaus atsekamas dangiškųjų, viršu- 
tinių polių dominavimas rytų baltų religinėje bei 
kultūrinėje tradicijoje. Drauge N. Vėlius atseka žynių 
luomo dominavimą vakarų baltų religinėje tradici- 
joje: tai, drįstu tikėtis, atitinka aukščiau minėtą teo- 
kratinę Prūsijos sąrangą. 

Valstiečių išpažįstama religija baltų religijų istori- 
joje artimiausia vienai iš vidinio pliuralizmo apraiškų 
— gelminei religijai (Religion der Tiefe, Tiefreligion)". 
Tai oficialios religijos įveikta, tačiau gelmėse dar te- 
beglūdinti archainės, ankstesniosios religijos forma, 
kuri „kriziniais laikotarpiais gali nugalėti ir taip per- 
keisti konkrečios religijos esmę“!?. 

Baltų religijoje gelminėms religijos srovėms imliau- 
si buvo valstiečiai, nes būtent jie buvo artimiausi ch- 
toniškiems Žemės motinos, Žemynos kultams, t. y. 
Deivės Motinos apraiškoms. 

Brutenio atveju visas gelminės religijos reakcijas 
nutraukė griežtos oficialios „Žynių religijos“ įtvirtini- 
mas, Šventaragio - „kilmingųjų religijos“ reforma, ta- 
čiau, kaip jau matėme, pastaroji nebuvo tokia viena- 
reikšmė ir priekabi. 

Nereikia užmiršti ir lyčių niuansų religijoje". Dau- 
gelis religijų tiek perkeltine, tiek tiesiogine prasme 
moterims pripažįsta ganėtinai periferinę vietą, pa- 
vyzdžiui, draudžia dalyvauti tam tikrose apeigose, 
kai kurių ritualų metu leidžia stovėti tik nuošalyje, 
savotiškuose „bobinčiuose“. Tuo suponuojamas arba 
tam tikras moters religinis nepilnavertiškumas, arba 
tam tikra jos religinių intencijų pakraipa - juk yra ir 
specifinių „moteriškų“ kultų. Baltų religinėje tradici- 
joje moterys taipogi buvo artėliau gelminės religijos 
požeminių srovių, arčiau „deivinės“ religijos; vyrai, 
be abejo, orientavosi į energingus dangiškus dievus. 

„Oficialiąją“ indoeuropiečių religiją tikriausiai sau- 
gojo ir įtvirtino senosios religijos žyniai, kurių veiklą 
reikia griežtai skirti nuo maginių, su chtoniškosiomis 

jėgomis susijusių burtininkų veiksmų. Tačiau ši „Žy- 
nių religija“, maksimalizuojanti visus religinius prie- 
sakus, sunkiai galėjo būti įgyvendinama. Tą padaryti 
stengėsi Brutenis, tačiau be didesnės abejonės linkstu 
manyti, kad paties Brutenio religija, jo vaidelotų ir 
vėlesniųjų krivių suvokiama religinė sistema buvo 
neišvengiamai kitokia, nei paviršutiniškai ją perėmu- 
sių valstiečių —- ir ne tik jų — interpretacija. 

Todėl teigiu, kad baltų religinė tradicija, priešingai 
nei įsigalėjusi nuostata, nieku gyvu neturi būti įvardi- 
jama kaip „valstietiška“ (plg. Haroldo Biezais studijas). 
„Valstietiška“ galima pavadinti šiaurinę baltų religijų 
atmainą — latvių religiją: ankstyvaisiais viduramžiais 
latviai, kaip regisi, nepatyrė jokių reformų, jų etnose 
vyraujančiai religijos formai kiek žymesnės įtakos ne- 
padarė nei „kilmingųjų“, nei karių religijos, ir archainės 
indoeuropiečių religijos formos tarsi savaime susilydė 
su gelminės religijos matricentriniu turiniu. Kyla įs- 
pūdis, kad latvių religija užsikonservavo maždaug žal- 
vario amžiaus religijai būdingu pavidalu. 

Prūsų religija — indoeuropietiškos, „oficialiosios“, 
žynių palaikomos ir perduodamos tradicijos įgyven- 
dinimas vakarų baltų religijoje; lietuvių religija būtų 
indoeuropietiškos „kilmingųjų religijos“ (genetiškai 
susijusios su karių religija) įgyvendinimas rytų baltų 
religijoje, kuriam įsitvirtinti padėjo ir žyniai. 

Suprantama, viskas ne taip paprasta, reikia turėti 
omenyje daugybę faktorių ir įtakų, tačiau pagrindi- 
niai prūsų ir lietuvių religijų vektoriai būtų tokie. 

Deivės religija gelminės religijos forma vėl atgijo 
po Lietuvos krikšto. Žynių nebekontroliuojama, o ka- 

talikų dvasininkų dar nekontroliuojama gelminė re- 
ligija išplaukė į paviršių valstiečių išpažįstamuose 
kultuose: valstiečiai atkrito į pačią archaiškiausią re- 
ligijos formą, ji funkcionavo XV-XVIII a. ir netgi vė- 
liau, vėl atgaivindama visais laikais baltų religijų re- 
formose neigtą ikiindoeuropietišką Deivės religiją. 
Tuo metu reformose teigti ir įtvirtinti dangiškieji in- 
doeuropiečių religijos prasmenys susiliejo su krikš- 
čioniškais įvaizdžiais, svarbiausiu iš jų baltams pasi- 
rodė Dangaus Dievo idėja, savotiškai retrospektyviai 
pratęsianti baltų religijų istorijos vektorių. 

Religijų istorija rodo, kad reformos gimsta ten, kur 
vyksta didieji religiniai lūžiai. „Galima kvestionuoti 
faktorius, padariusius didžiausią įtaką religinių idėjų 
istorijai ',- byloja M. Eliade savo „Tikėjimų ir religinių 
idėjų istorijos“ pratarmėje,- „tačiau pastaruosius pat- 
virtina daugelio religijų raida: būtent gelminių krizių 
ir kūrybiško jų įveikimo dėka religijos sugeba atsi- 
naujinti.“!2 Religinės reformos įgalina religijų istoriją. 

Manau, kad baltų religinės reformos ir yra tos „vie- 
tos“, kuriose senoji indoeuropietiška religija kaskart 
atsinaujindama teigė savąsias, su energingais dangiš- 
kais dievais susijusias ir jų įtvirtinamas prasmes. Šios 
prasmės, išlikusios nuo pat indoeuropiečių protautės 
religijos laikų, religinių genijų veiklos dėka nuolat iš- 
kildavo į paviršių, idant sudarytų prielaidas paradok- 
saliai, tragiškai ir drauge neįtikėtinai reikšmingai situ- 
acijai: indoeuropietiškos religijos tradicijas pratęsian- 
čios ir realiai jas įkūnijančios Lietuvos religijos susi- 
dūrimui su krikščionybe - 1387 m. reformai. Krikštui. 

Summary 


Religious Reforms of the Balts 


One may find traces of three periods of reform in 
the religious tradition of the Balts. Their memory is 
fixed in the myth of Sovijus, in the legend of Vide- 
vutis and Brutenis and in the legend of Šventaragis. 
Both the myth and the legends have their parallel 
moments in Baltic folklore, historical sources and ar- 
chaeological material. They are also confirmed by the 
data of comparative linguistics. 

The myth of Sovijus, which is inserted into the 
1261 translations of the Malala Chronicle deals with 
the first dead man who reached the world of the 
dead. 

Sovijus boiled a sacrificed boar. Its spleen was 
eaten by his sons. Sovijus gets angry and goes to 
Hell. With the help of one of his sons, he gets into 
Hell through the ninth gate. There he is lulled to 
sleep three times - buried in the earth, hung in a 
tree (both means do not satisfy him) and cremated 
the last time. This third form of funeral is experien- 
ced by him as the best. Since that time he became 
the guide of all the dead entering the other world. 

In this study the myth of Sovijus is connected with 
a new custom —- the cremation of the dead, which 
appeared in the Baltic region in the thirteenth and 
twelfth centuries B. C. Still its origin seems to be ear- 
lier. This is indicated by parallels to the same myth 
among Indoeuropean peoples, e. g. in English tales 
and in the Balkan and Slavic folklore. The myth of 
Sovijus is repeated in the corresponding rituals of 
Siberian shamans. The basic elements of the myth are 
also present in Korean and Mongolian myths dealing 
with the origin of death, in Indian Dravid and Ti- 
betian foothill myths dealing with the first magician 
and the origin of death. In those myths, however, 
the teacher or magician himself is boiled and eaten 
instead of the boar, which is boiled in the myth of 
Sovijus. One can guess for this reason that the boar 
in the Baltic myth is a later element. 

These particular elements are close to ritual of god 
who dies and comes back to life again. One partici- 
pates in this process while eating the body of the 
god. 

The sacrifice of a boar or a man, together with the 
eating of bodies is characteristic of the Dionysian and 
Sabasius rituals in Greece. The ritual of Sovijus, 
though related to Dionysian and Sabasius rituals, still 
differs from related elements in Eurasian religions. 

In the Baltic version this particular element of dy- 
ing and coming to life again was used as an ideo- 
logical structure — as precedent for the cremation of 
the dead. 

This particular ritual of cremation, which was in- 

troduced by Sovijus, together with the cult of sky 
gods, indicates an opposition to the archaic Protoin- 
doeuropean religion of the Mother-Goddess. 

One can guess that the myth of Sovijus alludes to 
the conflict between the archaic religion of Europe 
and the Indoeuropean one, together with the period 
of their synthesis. This was the time when that syn- 
thesis of two religions - the local one and the migrant 
Indoeuropean one - took place. 

The result of that conflict was the triumph of the 
Indoeuropean sky pantheon, whose most important 
figure, the Thunder God (Perkunas) replaced the an- 
cient native religion of the Mother-Goddess. This 
victory, however, was not absolute. As agricultural 
practices became more intensive under the influence 
of Rome, a certain renaissance of the Mother-God- 
dess religion took place. The religious reforms of Vi- 
devutis and Brutenis in Prussia, as well as the re- 
forms of Šventaragis in Lithuania were aimed against 
this rebirth. 

When Videvutis and Brutenis, two chiefs of the 
Kimbrai tribe (their names are mentioned in the 
Chronicle of Simon Grunau), had come to a new pla- 
ce — Prussia, they both came into conflict with the 
native people. The result of that collision was a chan- 
ge in religion and the communal structure of both 
tribes. The Mother-Goddess religion, followed by the 
native people, was forbidden and a masculine pan- 
theon of three active gods with the main figure - 
Perkunas, was established. The establishment of a 
single religious center also took place. 

Šventaragis reforms, which took place in the 5th- 
6th centuries A. D., were the cause of the second wa- 
ve of cremations. Its memory is included in the le- 
gendary part of the Lithuanian Chronicles. 

Šventaragis renewed the practice of cremation and 
established a necropolis for the ruling dynasty, 
which later became the religious center of Lithuania. 
The custom of cremation, which spread out from that 
center, encircled little by little all the areas of Lithu- 
ania's political influence up to the Baltic Sea. Šven- 
taragis religion also emphasized Indoeuropean fea- 
tures. The cult of a sky god, living on the top of a 
hill is at the center of that religion. 

Baltic religious reforms can be described as a proc- 
ess in which Indoeuropean religious ideas took root 
and spread. They are opposed to the archaic religious 
forms of the religion of the Mother-Goddess which 
dominated Ancient Europe. The rebirth of this relig- 
ion came with the development of agriculture. This 
process was strengthened by the influence of the pro- 
vinces of Rome and, probably, some inner changes, 
like the rise of deeply repressed religion. It also could 
be strengthened by the influence of Celts. In addi- 
tion, when the migration of nations began, the sol- 
diers and some of the priests who were the main 
supporters of Indoeuropean content, moved south or 
south-west. 

The reforms carried out by Videvutis, Brutenis and 
Šventaragis can be related to the return of part of 
those particular classes, which represented a part of 
the ethnic body back from the so called march of the 

„barbarians“ on the Empire of Rome. On the other 
hand a reaction in favour of the rebirth of the reli- 
gion of the Mother-Goddess could have naturally de- 
veloped from inner processes in the development of 
religion. 

The custom of cremation together with the estab- 
lishment of one, or even asingle religious center with 
a pantheon of sky gods, emphasizing the special role 
of Perkunas, are characteristic features of Baltic re- 
ligious reforms. They are always opposed to the re- 
ligion of the Mother-Goddess and also to any other 
local archaic religion in general. 

